
ARMAND    CAKUKL 


I 

E\  af  de  mærkeligste  og  største  Skikkel- 
ser fra  det  19.  Aarhundredes  første 
Aartier  er  i  vore  Dage  næsten  glemt.  I 
Lansons  omfangsrige  Værk  om  den  fran- 
ske Literaturs  Historie  nævnes  end  ikke 
hans  Navn.  Den  nulevende  Slægt  trænger 
til  at  dette  Navn,  Armand  Carrel,  opfriskes 
i  dens  Erindring. 

Adel  er  ikke  nogen  Standsforret,  thi  In- 
gen har  været  adeligere  end  han,  der  kom 
til  Verden  i  en  borgerlig  Købmandsfamilie 
i  en  lille  Lejlighed  bag  den  Butik,  hvori 
hans  Fader  solgte  Lærred. 

Armand  Carrel  fødtes  8.  Maj  1800  i  Rouen, 
hvor  nu  hans  Statue  staar. 

I  den  lærde  Skole  var  han  en  opvakt 
Elev,  men  uden  stadig  Flid.  Han  gjaldt 
for  et  uroligt  Hoved  og  bragte  sine  Kame- 
rater i   Kog.  Tag  dig  i  Agt,  sagde  en  Dag 

Armand  Carrel.  1 

Best^^reren  til  ham,  med  dine  Ideer  ender 
du  med  at  revolutionere  hele  Skolen.  Den 
halvvoksne  Dreng  skal  have  svaret:  Giver 
jeg  en  Dag  mine  Tanker  Luft,  revolutio- 
nerer jeg  mer  end  den. 

Det  er  vistnok  en  Overdrivelse,  naar  det 
fortælles,  at  han,  28  Aar  gammel,  endnu 
kunde  en  hel  Bog  af  Vergil  udenad,  som 
han  ikke  havde  genset  siden  Skoletiden, 
men  sikkert  har  han  kunnet  fremsige  store 
Stykker  af  Æneiden  som  af  Samtidens  Dig- 
tere, Casimir  Delavigne,  Béranger  og  andre. 
Der  findes  en  Beretning  om,  hvorledes  han 
i  en  Kres  af  unge  Officerer,  der  fortalte 
slibrige  Historier,  tilvejebragte  Taushed  og 
en  bedre  Tone  ved  at  fremsige  Oden  Le 
Vengeur. 

Paa  Krigsskolen  i  St.  Cyr  studerede  han 
Historie  og  Krigskunst.  Han  havde  jo  som 
Barn  oplevet  Kejserdømmets  blændende 
Bedrifter,  og  som  Dreng  Napoleons  uhørte 
Ulykkesskæbne,  der  meddelte  disse  Be- 
drifter ny  Poesi.  Dog  var  det  Republikens 
Generaler,  en  Hoche,  en  Kléber,  der  stod 
for  ham   i   en  Hædersglans,  mod  hvilken 

Frankrigs  senere  beskedne  Situation  i 
Europa  stak  smerteligt  af.  Hans  første 
Drømme  gialdt  da  Krige  for  Frankrig  og 
Friheden. 

I  St.  Cyr  gjorde  han  sig  bemærket  ved 
sin  Sans  for  de  mihtære  Øvelser  og  ved 
sine  politiske  Meningers  Dristighed.  Re- 
staurationstidens  Statskunst  var  ham  en 
Gru.  En  Dag  sagde  Skolens  Kommandant, 
General  d'Albignac,  til  ham,  at  med  po- 
litiske Anskuelser  som  hans  kunde  han 
have  spillet  en  Rolle  under  Revolutionen, 
men  Revolutionstidsalderen  var  forbi:  hvis 
han  ikke  vilde  rette  sig  efter  de  Advars- 
ler, man  gav  ham,  saa  vilde  man  sende 
ham  hjem  at  føre  Alenen  i  sin  Fars  Ma- 
gasin. Hr.  General,  svarte  Carrel,  ifald  jeg 
nogensinde  skulde  tage  min  Fars  Alen  i 
min  Haand,  saa  vil  det  ikke  blive  for  at 
maale  Lærred.  Dette  dristigt  truende  Svar 
indbragte  ham  Arrest;  der  var  endog  Tale 
om  at  udvise  ham  af  Skolen. 

Generalen  beklagede  altsaa,  at  (Carrel 
ikke  var  født  25  Aar  forinden.  Sikkert  er 
det,  at  hans  Temperament  passede  bedre 

1* 

til  1795  end  til  1820.  I  visse  Henseender 
vilde  han,  trods  Farer  og  Strabadser,  have 
følt  sig  paa  sin  Plads  som  Officer  under 
Hoche  eller  Bonaparte.  Han  var  saare 
krigersk  af  Naturel  og  skabt  til  at  befale. 
Men  han  var  daarligt  i  Stand  til  at  lyde 
og  tjene.  Den  passive  Lydighed,  Haabet 
om  Forfremmelse,  den  Disciplin,  Unifor- 
men betegner  og  kræver,  vilde  efterhaan- 
den  have  vist  sig  at  stride  mod  hans 
Væsen. 

Om  fremragende  Mænd  kan  ofte  med 
ubetinget  Ret  siges,  at  de  kom  for  tidligt 
til  Verden  til  i  den  at  føle  sig  tilpas;  de 
er  forud  for  deres  Tid.  Det  gælder  ogsaa 
om  Carrel,  men  forsaavidt  ikke  ubetinget, 
som  han  trods  fremskredne  Meninger,  trods 
sin  undertiden  overraskende  Gave  til  po- 
litisk at  forudse  fjern  Fremtid,  vilde  have 
følt  sig  i  visse  Maader  lykkeligere  og  have 
faaet  adskillige  af  sine  ypperste  Evner 
bedre  udfoldede,  ifald  han  var  bleven  født 
en  Menneskealder  forinden. 

Mens  han  i  1821  var  Underlieutenant 
i  29de  Linjeregiment,   deltog   han  i  en  af 

Sammensværgelserne  mod  Restaiualioneii, 
og  blev  vel  ikke  opdaget  som  Deltager, 
men  gjaldt  for  en  Officer  med  farlige  Me- 
ninger, paa  hvem  man  ikke  kunde  lide. 

Han  optraadte  første  Gang  som  For- 
fatter, mens  hans  Regiment  laa  i  Mar- 
seille. Et  Brev  til  de  spanske  Cortes,  han 
havde  udgivet,  blev  bragt  hans  Divisions- 
general,  Baron  de  Damas,  som  tilgav  ham, 
viste  ham  Godhed,  men  opfordrede  ham 
til  at  slaa  sig  Politiken  af  Hovedet. 

Det  har  vel  været  saare  ungt,  det,  den 
21aarige  Carrel  har  tilskrevet  det  spanske 
Parlament;  men  han  har  sikkert  været 
helt  deri  med  sine  Idealer.  Og  naar  vi 
betænker  de  andre  Officerer,  som  sam- 
tidig gør  sig  gældende  i  den  franske  Li- 
teratur,  saa  er  i  Grunden  han  den  eneste, 
der  bringer  os  Ridder- Idealet,  svøbt  i 
Napoleon -Epopeens  Kappe.  Den  sytten 
Aar  ældre  Henri  Beyle  bringer  os  i  sine 
Bøger  og  Breve  fra  sine  Felttog  lykkelige 
Erindringer  om  Opholdet  i  Norditalien, 
særligt  i  Milano,  brogede  Erindringer  om 
Koldblodighed,  udvist  i  Tyskland  og  Rus- 

land,  endelig  den  berømte  Beskrivelse  af 
Valpladsen  under  Waterloo -Slaget;  men 
saa  stor  han  er  som  Geni,  Beyle  er  en 
Skeptiker.  Den  27  Aar  ældre  Courier  er 
kun  Officer  af  Profession,  er  en  Forfatter 
med  udsøgt  Prosa,  med  herlig,  omend 
kunstlet  Simpelhed,  men  bringer  os  intet 
Pust  fra  hin  store  Tid.  Alfred  de  Vigny. 
kun  et  Aar  ældre  end  Carrel,  er  som  Offi- 
cer, skønt  uden  Tro  paa  Kongedømmet, 
helt  og  holdent  Ludvig  XVIII's  Mand. 

I  Carrel  alene  staar  den  franske  Kriger- 
aand  fra  hine  Dage  os  literært  for  Øje  i 
en  Idealskikkelse  uden  Lyde,  lutter  Be- 
gejstring, Handlekraft  og  bidende  Ironi. 


II 

Det  spanske  Felttog  forberedtes.  Chateau- 
briand vilde  for  at  styrke  Kongedømmet  af 
Guds  Naade  genindsætte  den  elendige  Fer- 
dinand af  Spanien  paa  den  Trone,  hvor- 
fra hans  Folk  havde  fordrevet  ham.  Car- 
rels  Regiment  skulde  til  Spanien,  han  selv 
blev  af  Mistro  og  til  Straf  holdt  tilbage  i 
Aix  ved  Regimentsmagasinet.  Han  tog  da 
i  Marts  1828  sin  Afsked,  og  en  Uge  efter 
at  have  faaet  den,  gik  han  i  en  Baad  til 
Barcelona,  hvor  man  organiserede  en  fransk 
Bataillon,  hvis  Uniform  var  Kejsertidens 
gamle  Gardes  med  den  trefarvede  Kokarde 
og  en  Ørn. 

Han  vidste,  at  han  i  det  Tilfælde,  at  de  tre 
Farver  ikke  gjorde  Mirakler  og  omvendte 
den  franske  Hær  til  Frafald,  for  bestandig 
umuliggiorde  sig  en   Fremtid  i  Frankrig. 

Mange  af  de  franske  Flygtninge  tillagde 
sig  selv  Grader,  der  ikke  tilkom  dem. 
Carrel  fremstillede  sig  med  sin  uanselige 
Grad  som  Underløjtnant,  og  de  Forhaab- 
ninger,  hvormed  han  var  indtruffet,  faldt, 
saa  snart  han  blev  Vidne  til  den  spanske 
Regerings  Uduelighed.  Men  han  udmær- 
kede sig  straks  ved  Uforfærdethed  og  Skarp- 
blik. 

Det  var  blevet  hans  Bataillon  lovet,  at 
den  ikke  skulde  blive  anvendt  mod  den 
franske  Hær,  men  mod  den  kongelig  span- 
ske, Insurgenthæren,  som  den  kaldtes.  Dog 
ved  Mataro  blev  den  konstitutionelle  span- 
ske Hær  slaaet  af  den  franske,  og  Carrel 
frelste  kun  ved  et  heldigt  Tilfælde  sit  Liv. 
Hans  Penge  var  slupne  op.  En  fattig  spansk 
Marketenterske  hindrede,  at  han  bogstave- 
lig døde  af  Sult. 

Han  levede  da  som  altid  ensomt.  Han 
havde  taget  en  30  Bind  med  sig,  hvori 
han  læste  —  Halvdelen  af  dem  gik  tabt 
—  og  han  fjernede  paatrængende  Soldater, 
der  vilde  gøre  sig  gældende  som  Kame- 
rater, ved  Trusler  om  Sabelhug.  Saaledes 

hans  Liv  igennem.  Han  holdt  sig  for  sig 
selv.  Aaret  efter,  da  man  i  Fængslet  i 
Toulouse  havde  indelukket  ham  med  al- 
mindelige Forbrydere,  forbeholdt  han  sig 
her  i  Fællesrummet  en  Krog,  hvor  Ingen 
kom  for  at  forstyrre  ham.  Han  indjog 
Skræk  og  Ærefrygt  endog  her,  skabte  En- 
somhed omkring  sig.  Syv,  otte  Aar  senere 
sidder  han  paa  Xationals  Kontor.  Det  er 
Dagen  efter  et  Partimøde.  Man  melder  en 
republikansk  Deputation.  En  af  Herrerne 
tiæder  frem  og  begynder  barsk:  Borger 
Carrel,  vi  ...  .  Turde  jeg  bede  Dem  sidde 
ned,  mine  Herrer,  siger  Carrel  artigt  med 
iskold  Høflighed  ....  Borger  Carrel!  — 
Men  sæt  Dem  dog  ned,  mine  Herrer!  og 
han  tvinger  dem,  blot  ved  denne  Mod- 
tagelse, til  at  stemme  Tonen  ned  og  rette 
den  efter  hans. 

Franskmænd  og  Italienere,  en  lille  Flok 
paa  omtrent  500  Mand,  der  spredt  havde 
gjort  Tjeneste  som  Frivillige,  blev  sam- 
mensmeltede under  Navnet  Den  liberale 
Fremmedlegion.  De  udgjorde  en  lille  Ba- 
taillon  og  en  svag  Eskadron  Lansenerere, 

Og  stilledes  under  Befaling  af  Komman- 
dant Pachiarotti,  en  sjælden  Mand,  en 
stor  Karakter,  efter  Carrels  Opfattelse  som 
skabt  til  Øveistbefalende.  Da  han  var 
bleven  dødeligt  saaret,  og  siddende  paa 
sin  Hest,  støttet  og  ledet  af  Carrel,  maatte 
foretage  en  lang  og  pinlig  Marche,  sagde 
han  til  sine  Omgivelser:  Jeg  trænger  ikke 
mere  til  noget,  men  jeg  anbefaler  Jer  denne 
ædle,  unge  Mand. 

Det  lille  Korps,  der  blev  ugleset  i  Bar- 
celona af  dem,  der  frygtede,  at  disse  frem- 
mede Revolutionæres  Nærværelse  skulde 
paadrage  Byen  de  franske  Troppers  Uvilje, 
anvendtes  paa  alle  de  farligste  Poster  og 
fik  tilsidst  i  December  det  Hverv  at  fore- 
tage et  Angreb  udenfor  Barcelona.  Legionen 
tog  ved  Midnat  afsted  paa  Baade,  gik  om 
Morgenen  i  Land  fire  Mil  fra  Byen  bag 
den  franske  Hær.  Efter  fem,  sex  Dages 
Marche  ankom  den  til  Figuiéres.  Her  havde 
den  to  blodige  Sammenstød  med  den  fran- 
ske Hær  ved  LI  ad  o  og  ved  Liers.  Man 
havde  indbildt  den,  at  den  kun  behøvede 
at  udfolde  den  trefarvede  Fane  for  at  Hæ- 

ren  i  Masse  skulde  gaa  over  til  den.  Men 
den  svingede  til  ingen  Nytte  de  glemte 
Farver  og  viste  dem  da  kun  den  sidste 
Ære  at  lade  sig  nedskyde  under  dem  ^). 
Legionen  mistede  Halvdelen  af  sin  Styrke. 
Den  Trup,  der  var  tilbage.  Levningerne  af 
de  franske  Kompagnier,  var  den  eneste, 
der  i  denne  Vanskæbne  havde  bevaret  en 
militær  Holdning.  Den  overgav  sig  først, 
da  det  mundtligt  var  blevet  forsikret  disse 
Franskmænd  af  General  de  Danias,  der 
ved  et  mærkeligt  Tilfælde  her  paany  stod 
overfor  Carrel,  at  de  skulde  blive  behand- 
lede ganske  som  Spanierne.  De  blev  da 
ikke  grebne  med  Vaaben  i  Haand  (som 
det  senere  sagdes  i  Processen  imod  dem), 
men  de  nedlagde  Vaabnene  efter  Indgaa- 
elsen  af  en  Kapitulation,  der  sikrede  dem 
Krisens    Honneurs.      Officererne    beholdt 


^)  Carrel  seh-  udtrykker  sig  paa  denne  Mnade: 
Ceux  qui  vinrent  y  agiter  inutilement  aux  yeux 
de  nos  soldats  des  couleurs  oubliées,  et  qui,  avant 
d'enterrer  ce  drapeau  qui  trompait  leurs  espérances, 
crurcnt  lui  dcvoir  eet  honneur  d'eUe  eneore  une 
fois  mitraillés  sous  lui. 

deres  Vaaben,  deres  Uniform  og  deres 
Bagage. 

I  den  skrevne  Kapitulation  staar  der 
om  dem:  Alle  de  Fremmede,  der  findes 
mellem  de  konstitutionelle  Tropper,  skal 
behandles  efter  deres  Grad,  som  de  andre 
Fanger  af  den  konstitutionelle  Hær.  Hvad 
dem  iblandt  dem  angaar,  som  er  Fransk- 
mænd, forpligter  Generalløjtnanten  sig  til, 
af  al  Magt  at  ansøge  om  deres  Benaad- 
ning.    Han  haaber  at  opnaa  den. 

Mundtligt  lovede  han  tilmed  at  skaffe 
dem  Passer,  ifald  man  skulde  ville  føre 
dem  til  Frankrig  for  at  anklage  dem. 

Desto  større  var  Skuffelsen,  da  de  blev 
satte  i  Fængsel  i  Castillet,  og  stillede  for 
en  Krigsret  i  Perpignan.  Krigsretten  er- 
klærede sig  for  ubeføjet.  Regeringen  lod 
dem  da  stille  for  en  ny. 

Den  afgørende  Beskyldning  var  den,  at 
have  baaret  Vaaben  mod  sit  Land  og  sine 
Landsmænd.  Man  sammenlignede  Carrels 
Handlemaade  med  Emigranternes,  der  un- 
der Revolutionen  i  fremmede  Uniformer 
var  gaaede  i  Land  ved  Quiberon,  og  hvis 

Færd  han  sikkert  selv  lidt  havde  fordøm  I . 
Der  var  dog  Forskel  paa  at  lande  i  sit 
eget  Fædreland  for  at  paaføre  det  Krig 
under  Fremmedes  Kommando,  og  saa  at 
kæmpe  i  et  andet  Land  mod  en  fremmed 
Regering,  der  vilde  den  Frihed  til  Livs, 
for  hvilken  han  ogsaa  havde  ønsket  at 
kæmpe  i  Frankrig.  Carrel  har  selv  senere 
skrevet  derom:  I  deres  stadige  og  skæbne- 
bestemte Omdannelser  drager  Forholdene 
ikke  alle  Fornuftvæsener  med  sig  og 
betvinger  ikke  med  samme  Lethed  alle 
Karakterer;  naar  man  forstaar  dette,  kan 
man  tilgive  de  Protester,  der  hæver  sig  i 
Fortidens  Navn,  adskilligt.  Naar  en  Tids- 
alder er  til  Ende,  bliver  dens  Støbeform 
sønderbrudt  og  kan  ikke  mere  bringes 
tilveje.  Men  de  Stykker  af  den,  som  ligger 
paa  Jorden,  afgiver  undertiden  et  smukt 
Syn. 

Carrel  hævdede  i  sit  Forsvar,  at  den 
Stilling,  han  kom  til  at  indtage  Ansigt  til 
Ansigt  med  den  franske  Hær,  ikke  var 
tilsigtet,  men  «cn  ulykkelig  Følge  af  de 
Anskuelser,   som  havde  ført  ham  til  Spa- 

nien».  Han  værgede  sig  med  Rette  heftigt 
mod  Ordet  Overløber. 

16.  Marts  1824  dømte  Krigsretten  liam 
til  Døden.  Men  Regeringen  —  Danias  var 
nu  Krigsminister  —  synes  ikke  at  have 
villet  lade  ham  skyde,  kun  at  have  villet 
knække  ham  og  tvinge  ham  til  Ansøgning 
om  Benaadning. 

Fængslet  var  urimelig  haardt.  Soldater 
og  Officerer  var  sammenstuvede.  Blev  En 
syg,  ventede  man  med  at  overføre  ham 
til  Hospitalet,  indtil  han  var  døende,  og 
saa  blev  han  lagt  i  Stue  med  almindelige 
Forbrydere.  Fangerne  førtes  kun  én  Gang 
om  Dagen  ud  i  fri  Luft,  og  i  Fængslet 
var  Stanken  kvælende,  som  Maden  skræk- 
kelig. I  den  varme  Tid  maatte  Officererne, 
for  at  kunne  aande,  skiftevis  nærme  sig 
en  af  de  to  Ventiler,  der  var  i  deres 
Nærhed. 

De  blev  syge,  naar  de  kom  fra  det  fug- 
tige Fængsel  ud  i  Solen,  og  omvendt.  De 
havde  kun  det  bare  Gulv  at  sove  paa. 

Carrel  sagde  en  Dag,  hviskende  for  ikke 
at  høres  af  sine  Fæller,  til  sin  Forsvarer: 

«Jeg  vilde  gerne  dø  for  dem».  —  Han  vilde 
drage  de  Farer,  der  truede  hans  Vaaben- 
fæller  sammen  om  sig  alene.  — Under  disse 
Vilkaar  læste  han  daglig  vanskelige  Bøger 
og  gjorde  Excerpter. 

24.  April  1824  blev  Dommen  ophævet 
for  to  Formfejl.  Carrel  blev  da  sendt  fra 
Perpignan  til  Toulouse  og  stillet  for  Krigs- 
retten der,  underkastet  ny  Forhør. 

Efter  hans  Forsvarstale  applauderede 
endog  Gendarmerne,  hvad  der  gjorde  et 
dybt  Indtryk  paa  ham  selv  som  paa  Andre. 
Carrel,  som  beraabte  sig  paa  det  i  Spa- 
nien givne  Ord  og  paa  Kapitulationens 
Paragrafer  krævede  F'rigivelsen  som  en 
Ret,  vilde  hellere  miste  Livet  end  ansøge 
om  Naade  eller  blot  gøre  en  Indrømmelse. 
Med  største  Møje  fik  hans  Advokat  ham 
til  at  indtage  en  Holdning,  der  gjorde  Fri- 
kendelse mulig. 

Publikums  Interesse  for  ham  havde  fra 
først  af  været  overraskende  stor.  Hans 
stolte  Ungdom,  hans  Holdnings  Fasthed 
og    hans    Tales    Mandighed,    den    Maade, 


16  ARMAND    CARREL 

hvorpaa  han  bar  Fængselslidelser  uden 
Klage,  havde  udpeget  ham  som  Helt. 

Det  viste  sig  da  ogsaa  senere,  at  hans 
Optræden  fik  ubefæstede  Sjæle  blandt  Til- 
skuerne til  at  skifte  politisk  Overbevisning 
og  antage  hans  —  indtil  de  nogen  Tid 
efter  skiftede  paany  og  vendte  sig  imod 
ham. 

I  Juli  Maaned  1824  blev  han  omsider 
frikendt  med  6  Stemmer  af  7. 


III 

Da  Carrel  kom  ud  af  Fængslet  i  Tou- 
louse, var  han  i  stor  Vanskelighed  med, 
hvad  han  skulde  tage  sig  for.  Hæren  var 
lukket  for  ham.  Han  kunde  ikke  vedblive 
at  være  Officer;  trods  sit  militære  Kald 
var  han  jo  desuden  for  uafhængigt  an- 
lagt. Da  han  ikke  havde  taget  den  filoso- 
fiske F^ksamen,  kunde  han  ikke  blive 
Advokat,  hvortil  han  havde  Talent.  Han 
tænkte  da  paa  at  uddanne  sig  til  Køb- 
mand, saa  hdet  han  egnede  sig  dertil, 
da  den  udmærkede  Historiker,  Augustin 
Thierry,  foreslog  ham  Sekretærpladsen  hos 
sig.  Thierry's  Syn  var  svækket.  Han  til- 
bød den  unge  Mand  samme  Gage,  han 
som  Officer  havde  oppebaaret.  Han  und- 
gik ethvert  ydmygende  Ord,  bad  ham 
«hjælpe  sig  med  sine  historiske  Under- 
Armand  Carrel.  ^ 

søgelser».  Arbejdet,  sagde  han,  bliver  ikke 
morsomt,  men  der  vil  kunne  læres  et  og 
andet  af  det.  Det  var  Historien  om  Nor- 
mandiets  Erobring,  han  havde  for.  Det 
gjaldt  at  ordne  Optegnelserne  og  senere 
læse  Korrekturen. 

Thierry  havde  den  Vane,  atter  og  atter 
at  skrive  om.  Carrel  mente,  han  derved 
tidt  svækkede  det  første  Udkasts  Fortrin. 
Han,  der  selv  altid  skrev  alla  prima,  fore- 
slog undertiden  Thierry  et  kraftigere  Ud- 
tryk for  et  svagere,  og  denne  har  i  en 
Fortale  udtalt  sin  Tak  derfor. 

At  Thierry  var  ikke  blot  tilfreds  med 
Carrel,  men  klar  over  hans  Evner,  viste 
sig  da  Madame  Carrel,  hvem  Sønnens 
Stilling  hos  Thierry  syntes  lidet  betryg- 
gende, tog  til  Paris  og  henvendte  sig  til 
den  store  Historiker:  Troer  Hr.  Thierry, 
at  min  Søn  vil  trænge  igennem  og  at  han 
har  en  Fremtid?  —  Jeg  svarer  for  ham 
som  for  mig  selv,  sagde  Thierry,  jeg  har 
nogen  Erfaring  med  Hensyn  til  literær 
Begavelse.  Deres  Søn  har  alle  de  Evner, 
der  betinger  Heldet. 

Kun  tre  Fjcrdingaar  blev  Carrel  hos 
Thierry.  Efter  et  halvt  Aars  Forløb  alle- 
rede vilde  han  ikke  længer  modtage  Sa- 
lær, da  han  ansaa  sig  for  tilstrækkeligt 
lønnet  ved  Thierry' s  Indledning  til  den 
Oversigt  over  Skotlands  Historie,  han  ud- 
arbejdede for  et  Forlag.  Han  lod  sig  dog 
overtale  til  at  blive  tre  Maaneder  endnu, 
under  hvilke  han  forfattede  en  tilsva- 
rende Haandbog  i  Grækenlands  Historie. 
Bøgerne  blev  ret  vel  solgte,  men  gjorde 
ingen  Opsigt,  var  ogsaa  kun  Arbejder  af 
anden  Rang. 

Nødtvungen  syslede  Carrel  da  paany 
med  den  vanvittige  Tanke  at  slaa  sig  paa 
Handel.  Med  et  Par  Venner,  forhen- 
værende Officerer  som  han  selv,  aabnede 
han  en  Boglade.  Det  var  bag  Butiken,  at 
han  skrev  sin  historiske  Fremstilling  af 
Kontrarevolutionen  i  England,  hvori  der 
er  langt  mere  af  hans  Væsen  end  i  de 
tidligere  Bøger.  Stuart  Mill,  denne  grun- 
dige Kender  af  Englands  Historie,  be- 
undrede denne  Bog  som  langt  det  ypper- 
ligste Værk,    der    nogensinde   var    skrevet 

2* 

om  Kontrarevolutionen,  som  det  Værk, 
der  paa  hver  Side  røbede  Forfatterens 
politiske  Indsigt  og  det  praktiske  Skarp- 
sind, der  krævedes  til  at  forstaa  den  en- 
gelske Restaurationstids  Omskiftelser.  Men 
det  var  til  et  vist  Punkt  Hentydnings- 
historie.  James  II  var  saaledes  bedømt, 
at  Læseren  maatte  tænke  paa  Karl  X. 
Carrel  vilde  her  forudsige  Restaurationen 
de  Skær,  hvorpaa  den  maatte  strande,  og 
bane  Vej  for  Huset  Orleans.  Han  endte  i 
den  første  Udgave  Indledningen  med  Or- 
dene: «Ved  at  afsætte  James  II  og  ind- 
sætte William  af  Oranien  viste  England 
endehg  sin  Forstaaelse  af  at  for  at  bevare 
Kongedømmet  maatte  man  genføde  det, 
det  vil  sige:  skille  det  fra  Legitimitets- 
principet».  Hentydningen  til  Ønskehgheden 
af  Huset  Orleans'  Tronbestigelse  blev  snart 
af  ham  selv  fundet  for  tydelig  og  derfor 
strøget. 

I  Modsætning  til  det  legitime  Konge- 
dømme stillede  han  dengang  det  Konge- 
dømme, hvori  der  samtykkes,  le  roijaiime 
consenti. 

Carrel  begyndte  nu  at  skrive  i  Bladene, 
bl.  a.  i  Saint-Simonisternes  Tidsskrift  Le 
Producteur. 

En  Dag  fik  han  som  Begynder  af  Redak- 
tøren, der  pegede  paa  et  Sted  i  hans  Ar- 
tikel, den  Tilrettevisning:  «Saaledes  skriver 
man  ikke».  Han  svarte:  «Jeg  skriver  ikke 
som  man  skriver,    men  som  jeg  skriver ». 

I  1825  havde  Saint-Simonismen  endnu 
ikke  frembragt  sine  senere,  udæskende 
Dogmer  og  udgav  endnu  ingenlunde  Saint- 
Simon  for  en  Budha  eller  en  Christus. 
Men  den  frembød  for  voltairiansk  anlagte 
Aander  allerede  let  angribelige  Sider.  Da 
Stendhal  gjorde  Løjer  med  St.  Simonister- 
nes  Lærdomme,  svarte  Carrel  ham,  be- 
tegnede sig  selv  paa  visse  Punkter  som 
Lærling  af  St.  Simon,  og  røbede  Fremsyn 
i  en  Sætning  som  denne:  « Arbejderne  er 
ikke  en  Klasse  i  Samfundet,  men  Sam- 
fundet selv;  Arbejdet  vil  blive  det  gamle 
Europas  sidste  Reformator ». 

Han  saa  i  denne  Lære  kun  en  ædel- 
modig Indsigelse  til  Fordel  for  de  frem- 
bringende   Klasser    og   for    det   miskendte 

Arbejde.  Han  var  i  Virkeligheden  for  kri- 
gersk  anlagt  til  at  omfatte  St.  Simon's 
Fredstan  ker  med  synderlig  Varme  eller 
til  at  kunne  gaa  ind  paa  denne  nytte- 
dy  ikende  Mystik,  der  vilde  gøre  Industrien 
til  en   Religion. 

Hans  Artikel  indeholdt  et  lille,  iøvrigt 
meget  sundt  Forsvar  for  de  legemlige  Ny- 
delser, men  som  klæder  en  Mand  af  hans 
aandelige  Beskaffenhed  pudsigt:  «Skam  faa 
Den,  der  ved  sin  egen  Fejl  spiser  daar- 
ligt!  Ære  være  Den,  som  forøger  sit  Vel- 
være og  samtidigt  de  manges  I » 

Han  aabenbarer  i  disse  første  Skrifter 
og  xVrtikler  ikke  noget  udpræget  literært 
Talent,  han  tager  sig  ud  som  en  Hand- 
lingens Mand,  der  ved  Situationens  Ugunst 
ser  sig  henvist  til  Literaturen. 

I  sin  Indledning  til  Paul  Louis  Couriers 
Samlede  Værker  fremsætter  han  den  Paa- 
stand at  en  stor  Skribents  Liv  afgiver 
den  bedste  Udtj^dning  af  hans  Skrifter; 
især  siger  han,  gælder  det  om  Den,  der 
ikke  er  slaaet  ind  paa  Literaturen  som 
paa   en   Løbebane,    og   hvis   Indbildnings- 

kraft  ikke  i  den  tidlige  Ungdom  er  bleven 
fattiggjort  mellem  lire  Vægge  eller  i  slut- 
tet Selskab,  hvor  Literatorer  stikker  Hove- 
derne sammen. 

Om  ham  selv  gælder  det,  at  i  disse 
første  Forsøg  fængsler  hans  Person  mer 
end  hans  Talent;  om  Courier  har  Sæt- 
ningen neppe  Gyldighed.  Denne  var  som 
Prosaist  en  mange  Gange  større  Kunstner 
end  Carrel,  men  han  var  en  langt  ringere 
Personlighed,  ringe  som  Officer,  Desertør 
uden  Skrupler,  saa  fjern  fra  Carrels  Helte- 
dyrkelse som  han  selv  var  fra  at  A^ære  en 
Helt.  Carrel,  der  var  Stridsmand  med  Liv 
og  Sjæl,  betragtede  Krigskunsten  som  den 
ædleste  af  alle  Kunster  og  Krigen  selv 
som  en  uundgaaelig,  til  et  vist  Punkt 
gavnlig  Sag.  Han  troede,  et  Samfund  i 
stadig  Fred  vilde  forsumpe.  Naar  Krigen 
var  retfærdig,  virkede  den  kun  hærdende 
paa  Folkekarakteren.  Det  gjaldt  om,  ikke 
af  Fred  skærlighed  at  undertrykke  de  Egen- 
skaber, der  i  sig  selv  værdifulde  kom  til 
uordenlig  Aabenbaring  i  Krigen,  men  hvis 
Kilde  var  ædel  og  frugtbar. 

I  sin  Afhandling  om  Rhin-  og  Rhin-  og 
Mosel- Hærene  i  1792  udvikler  Carrel,  at 
ingen  Kunst  stiller  de  Krav  til  Menneske- 
aanden  som  Krigens.  Den  kræver  i  samme 
Grad  Forstand,  talløse  tekniske  Kundska- 
ber, Administrationsfærdighed,  Menneske- 
kundskab, Snarraadighed  og  Karakter  af 
Feltherren:  «Ved  hver  Bevægelse  maa  han 
tænke  paa  Igaar,  Imorgen,  Flankerne,  Bag- 
troppen. Han  maa  flytte  Alting  med  sig, 
Skydeforraad,  Levnedsmidler,  Hospitaler, 
maa  regne  paa  én  Gang  med  Vejrliget 
og  med  Menneskenes  Modstandskraft.  Og 
alle  disse  Elementer,  der  —  saa  forskellige 
og  bevægelige  —  uden  Ophør  ændres,  dem 
maa  han  sammenfatte  trods  Kulde,  Varme, 
Sult  og  Kugler.  Mens  han  overvejer, 
tordner  Kanonerne,  og  hans  Hoved  er 
truet;  hvad  der  er  værre:  Tusinder  af 
Mennesker  betragter  ham,  søger  Haabet 
om  deres  Frelse  i  hans  Træk,  og  bag 
dem  staar  Fædrelandet  med  sine  Laur- 
bær og  Cypresser;  men  alle  disse  Billeder 
maa  forjages;  det  gælder  om  at  tænke 
hurtigt:    thi    et    Minut    endnu    og    Lejlig- 

heden  er  gaaet  tabt  og  istedenfor  Hæder 
venter  Skam  ....  De,  der  har  drømt  om 
stadig  Fred,  kender  ikke  Mennesket  eller 
dets  Bestemmelse.  Altet  er  én  uhyre  Hand- 
ling; Manden  er  født  til  at  handle.  Hvad 
enten  han  er  bestemt  til  Lj^kke  eller  ej, 
saa  meget  er  vist,  at  Livet  aldrig  synes 
ham  mere  udholdeligt  end  naar  han  hand- 
ler kraftigt;  saa  glemmer  han  sig  selv, 
føler  sig  draget  med,  og  ophører  at  be- 
nytte sine  Evner  til  at  tvivle,  spotte,  øde- 
lægge sig  og  gøre  ondt.  Et  Samfund  i 
stadig  Fred  vilde  forraadne!  Hvad  var 
Frankrig  henad  Slutningen  af  det  18.  Aar- 
hundrede!» 

Armand  Carrel  maler  i  disse  Ord  sig 
selv  som  han  var  kort  før  Julirevolu- 
tionen. 

Det  første.  Carrel  skrev,  hvori  han  lagde 
sit  literære  Talent  for  Dagen,  var  to  store 
Artikler  om  Spanien  og  den  spanske 
Krig,  som  han  offenliggjorde  Aar  1828. 
Han  fremstille  her  kortelig  Oprøret  mod 
Franskmændene  1808,  og  Cortes'  Oprør 
mod    Ferdinand    i    1820,    fortalte    om    de 

Planer  til  Indgriben,  Chateaubriands  Mi- 
nisterium lagde  i  dynastiske  Formaals  Tje- 
neste og  om  dets  Trusler,  der  først  mød- 
tes med  Vantro.  Han  talte  med  lige  upar- 
tisk Respekt  om  den  franske  Hær,  han 
selv  havde  bekæmpet,  og  om  Rafael  Riego 
y  Nunez,  den  tapre  Mand,  der  1808  havde 
fægtet  mod  de  Franske,  1820  var  Oprørs- 
høvding  og  Feltmarskal,  1822  Præsident 
for  Cortes,  men  som  1823  blev  haardt 
saaret  i  Krigen,  af  de  Franske  udleveret 
til  den  spanske  Regering,  og  barbarisk 
henrettet.  Han  skildrede  de  revolutionære 
Høvdinges  utilgivelige  Slaphed  overfor 
det  fjendtlige  Indfald,  deres  blinde  Tryg- 
hed, den  taabelige  Tillid,  som  de  i  Kraft 
af  parisiske  Avisartikler  nærede  til  væb- 
net Bistand  fra  den  europæiske  Libera- 
lisme, og  deres  Haab  om,  at  den  franske 
Hær,  da  den  mest  bestod  af  gamle  bona- 
partistiske  Soldater,  vilde  indtage  en  pas- 
siv Holdning.  Han  fremstillede  denne  fran- 
ske Hærs  Forsagelse  overfor  det  Løsen, 
der  forvandlede  den  til  Troens  Hær  (armée 

de  la  foi),  endelig  den  iiundgaaelige  Ud- 
gang af  denne  politisk  uforstandige  Krig. 
Ved  denne  Skildring  vakte  han  ogsaa 
Interessen  for  det  lille  Korps  i  franske 
Uniformer,  Mænd  af  alle  Folkeslag,  under 
Kommando  af  en  Mand  med  stor  Karak- 
ter, der  marcherede,  hvor  Pachiarotti  førte 
dem  hen,  led  og  kæmpede  uden  Haab 
om  Ros  derfor  eller  om  at  kunne  ændre 
den  fortvivlede  Tilstand,  hvori  deres  Sag 
befandt  sig,  uden  anden  Udsigt  for  Øje 
end  den  til  elendig  Død  paa  Valpladsen 
eller  til  forsmædelig  Død  for  Exekutions- 
pelotonen. 


IV 

Bladet  National,  til  hvilket  Carrels  Navn 
for  Eftei'verdenen  er  knyttet,  blev  grundet  i 
Januar  1830  af  Thiers,  Mignet  og  Carrel,  der 
følte  sig  politisk  enige  i  deres  Kamp  mod 
Karl  X's  Kongedømme,  som  dette  tilsidst 
gik  op  i  kirketjenende  Reaktion.  Hver  af 
de  tre  Redaktører  skulde  skiftevis  lede 
Bladet  et  Aar,  Thiers  først,  Carrel  sidst. 
Begivenhedernes  Gang  gjorde  denne  Plan 
til  intet.  Julirevolutionen,  som  udbrød  og 
sejrede  kun  et  halvt  Aar  efter  Bladets 
Oprettelse,  kaldte  Thiers  og  Mignet  til 
den  praktiske  Politik.  Thiers  begyndte 
som  Understatssekretær  i  Finansministe- 
riet, Mignet  som  Direktør  i  Udenrigsmini- 
steriet. Carrel  blev  da  ene  tilbage  som 
Bladets  Leder. 

Han  deltog  ikke  personligt  i  Julirevolu- 
tionen. Som  Officer  ansaa  han  den  for 
hovedløs  Gerning.  Han  kunde  ikke  tro 
paa  en  daarligt  bevæbnet  Befolknings  Sejr 
over  tugtøvede  Tropper.  Ved  L^^den  af 
de  første  Geværskud  rystede  han  sørg- 
modigt paa  Hovedet,  gik  saa  gennem  Byen 
vaabenløs,  kun  med  sin  lille  tynde  Stok 
i  Haanden,  ligegyldig  for  Kuglerne,  der 
peb  omkring  ham.  Men  da  Revolutionen 
var  lykkedes,  støttede  han  fra  første  Færd 
den  Regering,  der  fremgik  af  den;  den 
opfyldte  jo  det  Ønske,  National  havde 
næret  om  den  ældre  Linjes  Ombytning 
med  den  yngre,  og  Bladet  var  fra  nu  af 
ham  selv.  Da  han  tiltraadte  Ledelsen, 
lod  han  straks  sine  Modstandere  vide,  at 
deres  Angreb  fra  nu  af  var  rettede  ikke 
længer  mod  et  Firma,  men  mod  en  en- 
kelt Mand,  og  at  denne  Mand  førte  en 
Kaarde. 

Guizot,  til  hvem  Carrel  to  Aar  forinden 
havde  bragt  de  to  nævnte  Artikler  om 
den  spanske  Krig  og  som  havde  indryk- 
ket dem  i  sin  Revne  Francaise,  havde  følt 

sig  slaaet  af  Opfattelsens  Rigtighed  og 
Upartiskhed,  FremstilHngens  Sikkerhed  og 
Klarhed.  Overbringerens  frimodige  og  vær- 
dige Optræden  havde  desuden  behaget 
Guizot  lige  saa  meget  som  det  Overbragte. 
Han  mindedes  ham  derfor,  da  han  straks 
efter  Julirevolutionen  som  Indenrigsmini- 
ster trængte  til  besluttede  og  kloge  Mænd. 

Han  bad  Carrel  komme  til  sig  og  sendte 
ham  til  de  vestlige  Departementer  med 
Regeringens  Fuldmagt.  Carrel  afskedigede 
og  udnævnte  eller  beholdt  efter  bedste 
Skøn  Borgermestre  og  Underpræfekter. 
Hans  særlige  Ærind  var  det  at  vinde  Gar- 
nisonernes Officerer,  mellem  hvem  han 
havde  saa  mange  Venner,  for  den  ny  Re- 
gering. Han  skilte  sig  med  fuldendt  Takt 
fra  sit  Hverv,  og  de  Indberetninger,  han 
sendte,  var  Mønstre  paa  Skarpsind  og 
Maadehold. 

Da  han  vendte  tilbage  til  Paris,  havde 
Guizot  uden  at  spørge  ham  udnævnt  ham 
til  Præfekt  for  Departementet  Cantal  i  det 
sydlige  Frankrig,  et  Tredierangs-Præfek- 
tur.  Saa  lidet  Begreb  havde  altsaa  allige- 

vel  Guizot  om,  hvad  der  boede  i  Carrel, 
at  han  kunde  tænke  sig  ham  som  Præ- 
fekt under  doktrinær  Overhøjhed,  udfø- 
rende Ordrer,  som  gaves  ham  af  Guizot 
selv  eller  af  Carrels  gamle  Fælle  Thiers. 
Carrel  frasagde  sig  straks  denne  Stilling. 
Han  angav,  som  Guizot  i  sine  Memoirer 
antyder,  private  Forhold  som  Aarsag  til 
sit  Afslag;  han  sagde  ikke  et  Ord  om,  at 
han  fandt  sig  brøslholden  ved  den  ube- 
tydelige Stilling,  der  bødes  en  Mand  af 
hans  Evner  i  Sammenligning  med  de 
glimrende  Poster,  til  hvilke  hans  to  Med- 
arbejdere var  blevne  kaldte. 

Det  private  Forhold,  til  hvilket  Carrel  i 
sin  Samtale  med  Guizot  sigtede,  var  et  Kær- 
lighedsforhold. Ingen  havde  mindre  end 
han  kastet  sig  hen  i  seksuelle  Forbindelser. 
Men  en  enkelt  Lidenskab  havde  grebet 
ind  i  hans  Livsførelse.  Som  ung  Officer 
var  han  bleven  forelsket  i  sin  Bataillons- 
chefs  Hustru  og  genelsket  af  hende.  Han 
duellerede  med  Manden  og  blev  saaret. 
Den  unge  Dame  havde  i  sin  Tid  fulgt  efter 
ham  til  Katalonien,  og  forblev  i  Frankrig 

i  dybeste  Hemmelighed  boende  sammen 
med  ham.  Han  haabede  at  kunne  ægte 
hende,  da  Skilsmisse  i  1831  blev  vedtaget 
af  andet  Kammer;  men  da  Forslaget  ved 
den  dumfromme  Dronning  Amelies  virk- 
somme Indflydelse  strandede  i  Pairskam- 
meret,  maatte  han  opgive  dette  Ønske, 
hvad  der  gik  ham  meget  nær.  Samlivet 
med  hans  Elskede,  der  var  upaaagtet  i 
en  Verdensby,  lod  sig  ikke  fortsætte  af 
den  højeste  Embedsmand  i  en  lille  Pro- 
vinsbv  som  Aurillac. 


V 

I  de  Artikler,  Carrel  leverer  til  Xational, 
før  Revolutionen  bryder  løs,  tegner  sig 
allerede  væsenlige  Træk  af  hans  aandelige 
Aasyn.  Saaledes  bryder  her  hans  Begejst- 
ring for  Napoleon  og  Napoleonstiden  igen- 
nem, som  paa  Forhaand  kunde  troes  ude- 
lukket ved  hans  almindelige  Frihedskær- 
lighed,  men  der  enes  med  den  omtrent 
som  lios  Béranger  og  Heinrich  Heine,  om 
den  end,  mer  endnu  end  hos  Heine,  er 
udsat  for  Svingninger.  Fra  først  af  er  han 
saa  langt  fra  Fordømmelse  af  18.  Bru- 
maire  at  han  skriver:  «Den  Dag  begyndte 
ikke  Aandernes  Trældom,  men  Aandernes 
Fortryllelse».  Og  han  bruger  trods  den 
det  Udtryk  om  Napoleon:  han  lærte  de 
Franske  Respekt  for  Loven.  Senere  tog 
Carrel  Forbehold  i  Frihedens  Navn.  Han 

lod  1833  Lucien  Bonaparte  høre,  at  hans 
Holdning  under  Statskupet  ikke  beundre- 
des af  den  unge  Slægt,  at  f.  Eks.  den 
Undertrykkelse  af  den  frie  Presse,  hvori 
Konsulatet  gjorde  sig  skyldigt,  for  den 
ikke  var  Hæder  men  Forbrydelse;  ja  1834 
kommer  han  tilbage  til  dette  Punkt  og 
nævner  som  større  Forbrydelse  end  Sep- 
tembermyrderierne 1792  « Udleveringen  af 
Friheden  til  Sabelens  Despoti ». 

Men  disse  Forbehold  udelukker  ikke 
Savnet  af  en  ubøjelig  Vilje  i  Spidsen  for 
Frankrig.  Fra  flere  Sider  blev  han  ogsaa 
opfordret  til  at  skrive  Kejserdømmets  Hi- 
storie. Det  var  længe  hans  Drøm;  det  var 
tilsidst  hans  Hensigt. 

I  Begyndelsen  af  1830  gaar  Carrel  poli- 
tisk ikke  videre,  end  at  han  mener,  Alt 
kan  blive  godt,  naar  den  ældre  bourbon- 
ske  Linje  byttes  med  den  yngre.  Han  an- 
ser Kongedømmet  i  sig  selv  for  brugbart, 
og  da  han  aldrig  bryder  sig  om  Doktriner, 
skemter  han  med  Folkesuveræniteten,  paa 
hvilken  han  saa  lidet  tror  som  paa  nogen 
anden    Suverænitet.    Det   er   ham   nok,    at 

Folkerepræsentationen  har  Bevillingsret  og 
bruger  den  til  at  gøre  en  skadelig  Rege- 
ring umulig. 

Efter  Julirevolutionen  er  han  fra  først 
af  tilfreds.  Tilbage  staar  for  ham  nu  kun 
et  Spørgsmaal  om,  med  hvad  Hurtighed 
Fremskridtene  skal  finde  Sted.  Han  for- 
langer end  ikke  Kammerets  Opløsning  og 
nye  Valg,  skønt  den  hele  Tilstand  er  for- 
andret. 

Han  er  med  andre  Ord  fuld  af  Tillid, 
ganske  fri  for  den  Mistænksomhed,  der 
dog  ikke  misklæder  en  Politiker.  Han  er 
desuden  endnu  saa  rent  politisk  anlagt, 
at  han  hævder,  den  fuldbyrdede  Revolu- 
tion slet  ikke  har  været  social,  ja  han 
har  «i  Grunden  Afsky  for  alt  hvad  der  er 
socialt ».  Han  mener  dermed,  at  han  liden- 
skabeligt forkaster  hvad  han  har  kaldt 
«det  System,  som  bestaar  i  at  erklære 
Staten  alene  for  Ejendomsbesidder,  Frem- 
bringer, Forbruger,  Regulator  af  den  na- 
tionale Virksomhed,  eneste  Skaber  af  Kunst, 
Industri  og  almen  Civilisation*.  Han  vil 
værne    den     individuelle    Frihed     overfor 

Statssocialismens  Despoti.  Ja  han  bekæm- 
per ivrigt  den  progressive  Indkomstskat, 
der  var  bleven  modtaget  med  Glæde  af 
de  folkelige  Selskaber,  som  en  Skat,  ud- 
sprunget af  Misundelse,  ikke  af  Retfærdig- 
hed. I  sine  sidste  Leveaar  nærmede  han 
sig  dog,  som  Littré,  der  stod  ham  nær, 
har  vidnet,  meget  stærkt  Socialisternes 
Synsmaade. 

Paa  dette  Tidspunkt  hævder  Carrel  med 
tilsyneladende  Konservatisme,  men  med 
Statsmandsblik  for  hvad  det  overfor  Eu- 
ropa gjaldt  om  nu  at  fastslaa,  at  Julire- 
volutionen ikke  har  været  noget  Oprør. 
Nej  den  var  « Undertrykkelsen  af  et  Op- 
rør    [fraoven]. 

Hans  Maadehold  er  saa  stort,  at  i  en 
Artikel  om  den  Demonstration,  der  iværk- 
sattes til  Minde  om  de  fire  Sergeanter  fra 
la  Rochelle,  der  under  Karl  X  blev  henret- 
tede i  Paris  for  deres  mislykkede  Sam- 
mensværgelse mod  Bourbon'erne,  misbil- 
liger han  Demonstrationen,  som  han  mis- 
billiger deres  Daad,  ja  han  fordømmer  nu 
indirekte  sin  egen  Deltagelse  i  den  spanske 

Rejsning,  idet  han  kalder  det  en  Taabelig- 
hed  at  tro,  man  ved  Hjælp  af  nogle  juridiske 
Studenter  og  nogle  Secondløjtnanter  kunde 
styrte  en  Regering,  der  støttede  sig  til  Lo- 
vene og  til  30  Millioner  Menneskers  Energi. 
Han  beklager  Regeringens  Svaghed  over- 
for Optøjer.  Sligt  vilde  aldrig  være  blevet 
taalt  af  < Konsulatets  Republik»,  som  han 
besmykkende  kalder  Bonapartes  lettilslø- 
rede  Enevælde.  En  stærk  krigersk  Rege- 
ring var  hans  Ideal,  derfor  langt  snarere 
Bonapartes  Republik  end  de  amerikanske 
Fristaters,  som  han  senere  af  Omstændig- 
hederne blev  tvungen  til  at  prise. 

Skulde  man  nævne  paaviselige  Udslag 
af  Carrel's  Virksomhed  indadtil,  maatte 
først  og  fremmest  anføres,  at  han  alene 
ved  sine  Artikler  fik  tilintetgjort  Regerin- 
gens Plan  om  at  gøre  Pairsværdigheden 
arvelig.  Men  da  1848  hele  Pairs-Institu- 
tionen  faldt  bort,  er  dette  nærmest  et  Vid- 
nesbyrd om,  hvor  betydningsløst  det  en- 
kelte Resultat  er  i  Sammenligning  med 
den  almene,  aandelige  Paavirkning. 


VI 

Julikongedømmet  havde  den  vanskeligste 
Stilling  i  det  monarkiske  Europa,  dette 
Kongedømme,  som  var  udsprunget  af  en 
Revolution  og  som  dog  aldeles  ikke  var 
udgaaet  fra  et  Folkevalg,  men  støttede  sig 
til  et  Parlament,  der  ikke  repræsenterede 
mer  end   160,000  Vælgere. 

Havde  nu  Louis-Philippe  været  et  poli- 
tisk Geni,  havde  han  maaske  kunnet  ind- 
tage en  stoltere  Stilling  overfor  Stormag- 
terne. Nu  var  hans  Ministres  Holdning  i 
Begyndelsen  af  hans  Styre,  som  Carrel 
alene  kom  til  at  opleve,  denne  altfor  yd- 
myg- 

Nikolaj  1.  der  havde  personlig  Uvilje 
mod  Louis-Philippe  og  Ringeagt  for  ham, 
behandlede  ham  med  saarende  Overlegen- 
hed, ja  kaldte  i  et  Statsbrev  Revolutionen 

af  1830  en  altid  beklagelig  Begivenhed 
(lin  évenement  å  jamais  déplorablej.  Da 
nu  i  1830 — 31  den  belgiske  og  den  polske 
Revolution  brød  løs,  mente  Carrel,  at 
Czarens  Hovmod  havde  faaet  et  grundigt 
Knæk,  og  bebrejdede  Regeringen,  at  den 
formelig  sj'ntes  at  skamme  sig  over,  selv 
at  være  udgaaet  af  en  Revolution,  min- 
dede om,  at  Revolutioner  ikke  iværksætter 
en  Forandring  i  Sædernes  Tilstand,  men 
aflægger  Vidnesbyrd  om,  at  en  Forandring 
er  indtraadt. 

At  man  lod  de  polske  som  de  belgiske 
Oprørere  sejle  deres  egen  Sø,  da  deres 
Sag  dog  ogsaa  var  Frankrigs  og  deres 
Aand  Frankrigs  Aand,  opbragte  Carrel  til 
det  Yderste.  Overfor  Vanskeligheden  eller 
Umuligheden  af  at  komme  Polakkerne  til 
Hjælp  med  en  Hær  pegede  han  atter  og 
atter  paa  det  meget,  man  kunde  gøre  uden 
at  erklære  Krig;  man  kunde  anerkende 
Polen  som  krigsførende  Magt,  ophidse 
Tyrkiet  mod  Rusland  osv.  Han  havde 
ikke,  som  vi  Nulevende,  set,  hvor  lidet 
Demonstrationer  betyder  og  hvor  lidet  de 

imponerer,  naar  der  ikke  bag  dem  staar 
Viljen  til  eventuelt  at  slaa  til. 

Han  veg  imidlertid  ingenlunde  tilbage 
for  Tanken  om  en  Angrebskrig.  Som  Po- 
litiker, der  var  kommen  til  Verden,  mens 
Napoleons  Stjerne  stod  højest,  saa  han 
hen  til  Krigen  som  det  frelsende  og  be- 
skyttende Vaaben,  det  stod  til  Frankrig 
at  anvende  for  at  generobre  sin  gamle, 
ansete  Stilling  og  derved  give  de  under- 
trykte Folkeslag  rundt  om  deres  Frihed 
og  Uafhængighed  tilbage.  Han  ønskede 
lidenskabeligt  en  Krig  mellem  Frankrig 
og  Prøjsen,  som  jo  da  ikke  var  stærkt, 
troede  overhovedet  fuldt  og  fast  paa  det 
nærforestaaende  Udbrud  af  en  almindelig 
Krig,  der  vilde  bringe  Wiener-Traktaterne 
ud  af  Verden. 

Naar  Carrel  med  Lidenskab  angreb  Casi- 
mir  Périer  som  Førsteminister,  en  Mand 
der  indadtil  havde  den  faste  Haand,  som 
Carrel  havde  savnet,  beroede  .det  paa,  at 
Périer  udadtil  vilde  Fred  for  enhver  Pris, 
havde  givet  Løsenet,  at  Frankrig  for  at 
være    stærkt    indadtil    maatte    have    Fred 

udadtil,  altsaa  havde  lært  Europa,  at  man 
ustraffet  kunde  byde  Frankrig  Alt.  Øster- 
rig  især  negtede  sig  da  heller  ikke  noget. 

Carrel  indsaa,  at  de  Regeringer,  man  saa 
ydmygt  dukkede  sig  for,  faktisk  var  udygtige 
til  Optræden  mod  Frankrig  paa  Grund  af 
de  folkelige  og  nationale  Rørelser,  der  — 
endog  i  selve  Hjertet  af  Tyskland  —  var 
vakte  ved  Julirevolutionen.  Den  franske 
Hær  var  vel  kun  250,000  Mand  stærk; 
men  Carrel,  som  forstod  sig  paa  Militær- 
væsen, vidste,  hvor  mange  Gange  bedre 
den  var  end  Napoleons  sidste  Massehære. 
Og  han  regnede  med  den  850,000  Mand 
stærke  Nationalgarde,  som  kunde  opøves 
og  udvikles. 

Med  sit  politiske  Fremsyn  forudsaa  han, 
at  Østerrig  vilde  blive  udjaget  af  Italien, 
hvori  det  nu  to  Gange  gjorde  Indfald,  ja, 
hvad  der  er  forbausende,  han  forudsiger, 
at  Østerrig  da  vil  søge  Erstatning  for  det 
Tabte  i  Balkanlandene  og  derved  komme 
til  at  støde  sammen  med  Rusland. 

Det  var  især  Polens  Skæbne,  der  laa 
Carrel    paa    Hjerte.    Oprøret    1831    syntes 

ham  at  give  Lejlighed  til  Revision  af 
Wiener-Traktaterne,  der  nu  skulde  be- 
holde deres  Gyldighed  overfor  Frankrig, 
skøndt  de  andre  Magter  behandlede  dem 
som  ugyldige.  Han  var  dybt  gennemtrængt 
af  det  Gældsforhold,  hvori  Frankrig  stod 
til  Polakkerne  for  Hengivenhed  og  Op- 
ofrelse i  vanskelige  Tider.  Det  tog  sig  for 
ham  ud  som  Fejghed  at  overlade  dem  til 
Nedsabhng  og  russiske  Straffedomme.  Ge- 
neral Sebastian!  udtalte  efter  Rædslerne 
de  berygtede  Ord:  Lordre  regne  å  Var- 
sovie.  Thiers  beviste  uden  Blinken  i  1831, 
at  Polen  var  et  Land,  skabt  til  Deling.  — 
Men  han  og  hans  stod  jo  1840  paa  Nippet 
til  at  erklære  fire  Stormagter  Krig  for  at 
hjælpe  Pashaen  af  Ægypten  mod  Tyrkiet. 
Havde  han  da  gjort  for  Polen,  hvad  han 
ni  Aar  senere  gjorde  for  Mehemed  Ali, 
saa  havde  Europa  idetmindste  følt,  at 
Polen  ikke  stod  alene,  og  hvor  uheldige 
Følger  en  Indgriben  fra  Julikongedømmets 
Side  end  kunde  have  havt,  de  kunde  ikke 
været   uheldigere   for    det    end   dets   Ikke- 

Indgriben  blev,  thi  den  foranledigede  Fol- 
kets og  Folkeførernes  Brud  med  del. 

Inderst  inde  led.  Carrel,  netop  i  Kraft 
af  sin  Frihedskærlighed,  under  at  Frank- 
rig ikke  nu  havde  nogen  Bonaparte  til  at 
tage  det  op  med  det"  monarkiske  Europa. 
Langsomt  modnedes  han  selv  saadan,  at 
han  for  de  Samtidige  stod  som  den  vor- 
dende Førstekonsul,  naar  en  ny  Omvælt- 
nins  brød  løs. 


VII 

Det  er  betegnende  for  Garrels  hele  Aands- 
form,  at  han  paa  dette  Tidspunkt,  da  den 
franske  Romantik  er  i  Frembrud,  stiller 
sig  køligt  og  spotsk  til  den.  Han  har  med 
sin  klare  Forstand  og  med  sin  dybe  Ære- 
frygt for  Frankrigs  klassiske  Digtere  afvist 
Romantikernes  Selvros  og  kritiseret  deres 
Overgreb  uden  paa  nogen  Maade  at  føle 
sig  betaget  af  deres  Fortrin. 

Han  var  ingenlunde  imponeret  af  Al- 
fred de  Vigny's  Oversættelse  af  Shake- 
speares Othello.  Da  den  i  Februar  1830 
opførtes  paa  Théåtre  francais,  gjaldt  det  for 
Vigny  især  om  at  sprænge  Skillevæggen,  der 
saa  længe  i  fransk  Teaterkunst  havde  holdt 
det  tragiske  og  det  komiske  Li  vselement  i  Af- 
stand fra  hinanden.  Det  var  som  et  Sind- 
billed    paa   den  Vanskelighed,   der   maatte 

overvindes,  at  Publikum  skulde  finde  sig 
i  Nævnelsen  af  et  Lommetørklæde  som 
Drivfjedren  i  en  tragisk  Handling.  Carrel 
lider,  trods  sin  store  Beundring  for  Shake- 
speare, ikke,  at  Handlingen  har  sit  Midt- 
punkt i  dette  Lommetørklæde,  om  hvilket 
Othello  med  barbarisk  Overtro  fortæller, 
at  det  blev  virket  i  profetisk  Raseri  af  en 
mer  end  to  hundred  Aar  gammel  Sibylle. 
Carrel  ser  heri  ikke  nogen  Dristighed  fra 
Shakespeares  Side,  men  en  Tribut  erlagt 
paa  Datidens  lave  Dannelsestrin.  Det  fran- 
ske Publikum  taalte  jo  ellers  meget  godt 
at  Ordet  Lommetørklæde  nævntes  paa 
Scenen.  Det  forekommer  i  Tartuffe's  første 
Replik  til  Dorine. 

Carrel  kunde  ikke  finde  sig  i,  at  Frank- 
rigs store  Digtere  sværtedes  til  Folie  for 
Shakespeare:  «Racine  vilde  have  rødmet 
over  at  vise  et  kultiveret  Aarhundrede  en 
Helt,  den  sejrrige  Overbefalingsmand  over 
en  Hær,  der  med  sine  egne  Hænder  kvæler 
sin  unge  skønne  og  kyske  Hustru,  fordi 
hun  har  tabt  sit  Lommetørklæde.* 

Med   Styrke   fremhæver   endelig   Carrel, 


46  ARMAND    CARREL 

som  kender  og  elsker  OtheUo>s  engelske 
Tekst,  hvor  mat  og  fantasiløs  Vigny's 
Oversættelse  er.  Han  lader  sig  af  dens 
Svagheder  endog  forlede  til  den  Paastand, 
at  man  kunde  oversætte  Shakespeare  helt 
i  Corneille's,  Racine's  og  Moliére's  Sprog, 
ret  som  om  disse  tre  havde  Sprog  tilfælles 
og  ret  som  om  de  i  patetisk  Stil  tilladte 
Udtryk  hos  de  franske  Tragikere  her  vilde 
forsi  aa. 

Som  det  udæskende  i  Yign^^'s  Fortale  til 
Othello  mishagede  Carrel,  saaledes  ogsaa  det 
orakelagtige  og  dunkle  i  Hugo's  Fortale  til 
Hernani.  Carrel  har  helliget  Hernani  ikke 
mindre  end  tre  Artikler,  alle  angribende, 
om  end  i  høviske  Former.  Han  harmes 
over  den  Holdning,  Hugos  flammende 
Beundrere  indtog  de  første  Aftener,  da 
Hernani  gik  over  Scenen;  han  paataler 
deres  Haanskrig  og  Skældsord  mod  En- 
hver, der  ikke  var  ubetinget  vundet  for 
Stykket.  Vist  er  det  at  Raabene:  Ned  med 
Parykkerne,  ned  med  Fæhovederne!  ikke 
var  Argumenter  og  ikke  passede  paa  ham. 

Carrel  undredes  over,  at  unge  Mennesker 


AHMAXD    CAHHEL  47 

der  Ingenting  kendte  til  Datidens  Liv,  vilde 
vise  deres  Samtidige,  hvorledes  man  tre 
Aarhundreder  forinden  havde  brugt  Dolk 
og  Gift.  Han  hørte  med  Studsen  Hugo's 
Venner  med  Øjnene  rettede  paa  dette 
Scenegulv,  paa  hvilket  man  skar  An- 
sigter, skreg  og  rullede  sig,  laa  døende,  laa 
rallende,  laa  Lig,  sværge  paa  at  dette  var 
Naturen  selv,  den  skønne  Natur.  Og  han 
bad  disse  Beundrere  af  den  ædle  Bandit 
Hernani  opsøge  de  Egne,  hvor  Menneske- 
naturen endnu  var  gyselig,  opfordrede 
dem  til  at  leve  blot  fjorten  Dage  sammen 
med  en  virkelig  Røver  paa  Corsica  eller  i 
Calabrien.  De  vilde  da  erfare,  at  væmme- 
lig Dumhed  var  uadskilleligt  forbunden 
med  den  Vildhed  i  Sæder,  som  de  fandt 
saa  tiltrækkende,  og  at  den  skønne  Lyrik 
og  de  lange  veltalende  Repliker  stemte 
saa  slet  som  muligt  med  det  begyndende 
16.  Aarhundredes  Sæder,  med  en  Tidsalder, 
i  hvilken  den  glimrende  Monark,  Frants  L 
Kunsternes  Beskytter,  ikke  kunde  stave 
en  Linje  blot  nogenlunde  rigtigt  og  la^se- 
ligt. 

Carrel  protesterer  med  kraftig  Ironi 
mod  Hugo's  Paastand,  at  Romantismen 
er  Liberalismen  i  Literaturen.  Han  vredes 
over  at  de,  der  foretrækker  Voltaires, 
Pascals,  Racines  Udtryksmaade  for  den, 
«der  forsyner  Substantiverne  med  platte 
Adjektiver«,  skal  betegnes  som  hørende 
til  det  politisk  reaktionære  Parti.  Han 
viser,  at  Romantismens  Stil  og  Ordfor- 
raad  heldigvis  ikke  har  det  ringeste  til- 
fælles med  den  Sprogets  Frihed,  hvortil 
Revolutionen  forfaldt  og  som  man  for- 
lioldsvis  hurtigt  skammede  sig  over  og 
gav  Afkald  paa.  Han  hævder  i  Alminde- 
iighed  og  med  Rette,  at  de  literære  Mod- 
sætninger intet  har  med  de  politiske  at 
gøre. 

Han  viser  sig  altfor  ufølsom  for  Sprogets 
Dejlighed  i  Hernani,  selv  om  han  nu  og 
da  indrømmer  et  Udtryks  lyriske  Skøn- 
hed. Derimod  analj^serer  han  med  en 
Taktikers  Sikkerhed  Dramets  Æmne  og 
reder  fra  hverandre  de  tre  forskellige 
Handlinger,  det  rummer:  Væddekampen 
mellem  Bejlerne,  Hernanis  planlagte  Hævn 

over  (Carlos  for  Faderens  Drab,  og  ende- 
lig Carlos's  ærgerrige  Stræben  efter  Kejser- 
kronen. Carrel  gør  opmærksom  paa,  at 
den  klassiske  Tragedie  uden  Anstrengelse 
byggede  fem  Akter  over  et  enkelt  Motiv, 
en  enkelt  Handling,  og  at  i  Hernani 
Stykket  med  sine  mange  Motiver  endda 
er  til  Ende  ved  fjerde  Akts  Slutning.  Saa 
paaklæbes  der  det  en  femte  Akt  over  dette 
ny,  forrykte  Motiv:  den  unge  Helt  har 
lovet  den  gamle  Elsker  at  myrde  sig  selv, 
saasnart  Rivalen  blæser  i  et  Horn:  Vi 
kan  ikke  negte,  at  Sligt  maaske  gøres 
paa  Saturn  eller  Jupiter.  Men  paa  denne 
Jord  gives  den  x\rt  Løfter  kun  af  Fjols, 
hvem  det  er  umuligt  at  skænke  nogen 
Deltagelse.  Og  denne  Handlemaade  skal 
oplyse  os  om  castilianske  Æresbegreber! 

Med  en  Klassikers  Uvilje  mod  Kramper 
og  Rallen  kalder  Carrel  de  Elskendes  Gift- 
død i  Hernani  s  Slutning  et  Skuespil  vær- 
digt la  Morgue. 

Der  er  her  en  Parallel  at  drage  mellem 
Carrel  og  Delacroix,  der  trods  sit  revolu- 
tionære Hang  i  Malerkunsten,  var  en  Mod- 
Armand  Carrel.  4 

stander  af  den  literære  Romantik.  Der  er 
lier  en  anden  Parallel  at  drage  mellem 
Carrel  og  Byron,  der,  ligesaa  revolutionær,^ 
lod  haant  om  den  engelske  Romantik, 
som  Carrel  om  den  franske.  Begge  var  i 
deres  Smag  klassiske  indtil  Marven. 

Eller  rettere:  Carrels  Trang  til  literær 
Forn^^else  var  tilfredsstillet  af  Chateau- 
briand. Det  var  mere  Prosaen  end  Verset, 
som  laa  ham  paa  Sinde,  og  i  fransk 
Prosa  stod  Chateaubriand  som  den  uover- 
trufne Mester. 

Carrels  Forhold  til  Chateaubriand  er  af 
Interesse.  Chateaubriand  havde  jo  spillet 
en  skæbnesvanger  Rolle  i  hans  Liv.  Thi 
ham  var  det,  som  havde  forberedt  og  er- 
klæret den  Krig  i  Spanien,  mod  hvilken 
Carrel  nedlagde  Indsigelse  ved  at  sætte 
sit  Liv  og  sin  Ære  som  Franskmand  paa 
Spil.  Men  allerede  Aaret  efter  at  den 
spanske  Krig  havde  ført  til  Sejr  for  Bour- 
bon'erne,  var  Chateaubriand  jo  bleven 
styrtet  under  Medvirkning  af  selve  Huset 
Bourbon,  og  var  gaaet  over  i  Oppositio- 
nen. Vel  vedligeholdt  han  endnu  sit  mere 

affekterte  end  oprigtige  Vassalforhold  til  det 
gamle  Herskerhus,  foretog  endog  en  Rejse  ti 
Kongefamilien  i  Prag  og  kaldte  sig  HenrikV's 
Tjener,  men  han  tog  mod  de  Frisindedes 
P'orgudelse,  og  omgikkes  dem  som  Ven 
og  Fælle.  Selv  Béranger  viste  ham  Hyl- 
dest, endog  Béranger  nærmede  han  sig  gen- 
nem Hortense  de  Méritens. 

Fra  18:^2  var  hans  Forhold  til  Carrel 
inderligt,  Carrels  til  ham  en  sønlig  Hen- 
givenhed og  Dyrkelse. 

Chateaubriand  var  betydelig  nok  til  fuldt 
at  forstaa,  hvad  der  boede  i  Carrel;  han 
skattede  og  beundrede  den  yngre  Mand 
efter  hans  Værd.  I  et  ærefrygtsfuldt  Brev 
fra  1834  udleder  Carrel  sin  Handlemaade 
umiddelbart  fra  Chateaubriands,  angiver, 
lige  før  han  skal  tiltræde  en  Fængselsstraf 
for  Presseforseelse,  som  sit  Maal,  «hvad 
Chateaubriand  tredive  Aar  igennem  har 
villet»,  nemlig  at  sikre  de  Partier,  der 
deler  det  skønne  Frankrig,  en  mere  men- 
neskelig, mere  civiliseret,  broderlig  og  af- 
gørende Stridsmaade  end  Borgerkrig.  Han 
vil  se  de  berettigede  Interesser  og  Ideerne 

optage  den  Plads,  som  Egenkærlighed  og 
Begærlighed  tidligere  har  indtaget.  —  Han 
vil  med  andre  Ord  se  Mennesker  i  sin 
Lignelse  træde  i  Stedet  for  de  Varieteter 
vi  kender  af  den  almindelige  Gorilla  sa- 
piens. Det  maatte  forblive  en   Drøm. 

Paa  tilsvarende  Maade  saa  Carrel  for 
lyst  paa  Frankrigs  Stilling  udadtil.  Han 
forstod  fuldtvel,  hvilke  Lidenskaber  Juli- 
revolutionen havde  vakt  hos  alle  under- 
trykte Folk,  og  hvilke  oprørske  Tendenser 
den  indgød  Underklasserne,  ogsaa  i  Stater 
der  ikke  var  splittede  mellem  Nationali- 
teter. Men  da  der  for  ham  selv  var  saa 
kort  mellem  Følelse  og  Handling,  under- 
vurderede han  Træghed  og  Forstandsbe- 
regning  hos  Folk  og  hos  Stænder  som 
hos  fremmede  Magter,  og  skuffedes  i  sin 
Forventning  om  store  Begivenheder,  der 
udeblev,  som  i  sit  Haab  om  kraftig  Ind- 
griben fra  Frankrigs  Side. 

Kilden  til  disse  Vildfarelser  var  hans 
enestaaende  Aandsadel.  Han  kunde  ikke 
ret  forestille  sig  Andres  Lavhed  og  Vaklen. 

Chateaubriand    gik    to,    tre    Gange    om 

Ugen  at  besøge  Carrel,  da  denne  i  1834 
sad  i  St.  Pélagie.  «Han  mindede  mig,» 
skriver  (chateaubriand  i  Memoires  clOiitre- 
tombe,  «om  sin  Nabo,  den  unge  Løve  fra 
Afrika  i  Jardin  des  Plantes.  Ubevægelig 
sad  den  bag  Jernstængerne  i  sit  Bur.  Dens 
uvisse  og  sørgmodige  Blik  udefter  røbede, 
at  den  ikke  havde  noget  langt  Liv  for 
sig.>  Og  han  skildrer  sine  Samtaler  med 
Carrel:  Henrik  V's  Tjener  spadserede  med 
Kongernes  Fjende  i  den  fugtige  mørke 
Fængselsgaard,  der  omgivet  af  høje  Mure 
lignede  en  Brønd. 

Chateaubriand  maatte  naturligvis  ligne 
Carrel  ved  en  ung  Løve.  Løven  blev  skabt 
til  at  være  Lignelse  og  heraldisk  Dyr. 
Men  Lignelsen  er  for  gængs  og  slidt.  Der 
var  ikke  blot  i  Carrel  intet  af  et  Rovdyr; 
men  der  var  intet  i  ham  af  den  ærgerrige 
Magtmenneskelighed,  man  plejer  at  sam- 
menligne med  Løvenaturen.  Han  haabede 
ikke,  men  frygtede  for,  at  hvis  hans  Parti 
kom  til  Magten,  vilde  man  komme  og 
lægge  Diktaturet  i  hans  Hænder.  Han 
ræddedes    for,   at    hans  Landsmænd  vilde 

vise  sig,  ikke  at  due  lil  Frihed,  ja  han 
følte,  at  end  ikke  hans  Meningsfæller 
duede  til  den.  Han  talte  i  sine  sidste 
Leveaar  om  Frihedens  Sag  som  om  en 
foreløbig  tabt  Sag:  han  vilde  aldrig  op- 
leve at  se  Friheden  sejre,  skønt  han  ikke 
tvivlede  paa  at  komme  til  at  opleve  den 
Revolution,  hvormed  hans  Navn  blev  sam- 
menknyttet. Det  gav  en  Sørgmodighed, 
der  var  dybere  end  den  fangne  Løves. 

Carrel  blev  baaret  oppe  ved  en  Art 
glødende  Hengivenhed  fra  deres  Side  som 
kendte  ham.  Selv  den  mer  end  en  Men- 
neskealder ældre  Chateaubriand  er  slagen 
med  Beundring. 

Men  der  gaves  fuldt  saa  værdifulde  Be- 
undrere af  ham  blandt  de  franske  Jævn- 
aldrende, den  store  Positivist  og  Sprog- 
forsker Littré  f.  Eks.,  og  i  England  havde 
han  en  omtrent  jævnaldrende  Beundrer, 
der  var  saa  værdifuld  som  nogen. 

Jeg  har  havt  den  uvurderlige  Lykke,  i 
min  første  Ungdom  at  kende  en  stor 
Mand,  netop  denne  store  Mand  (jeg  har  ikke 
siden  kendt  nogen  større)  John  Stuart  Mill, 

et  Forbillede  ved  Aand  og  Karakter.  Han 
dyrkede  Mindet  om  Carrel.  Nævnte  man 
for  ham  en  nok  saa  højtbegavet  Mand. 
men  en  Mand,  der  havde  været  Carrels 
Forbundsfælle  og  havde  svigtet  ham,  saa 
blev  han  Sten  og  Staal;  hans  Fordømmelse 
henrettede.  Aldrig  kunde  han  tilgive  Sainte- 
Beuve,  der  i  sin  Tid  var  gaaet  med  til 
den  Demonstration  for  Sergeanterne  fra  la 
Rochelle,  som  Carrel  holdt  sig  borte  fra, 
at  han  gik  over  til  de  Konservative,  og 
Sainte-Beuve  blev  dog  Carrel  i  sit  Hjerte  tro. 
John  Stuart  Mill  har  skrevet  om  Carrel : 
«Sjælen  trænger  til  saadanne  Forbilleder 
for  at  holde  dens  Tro  i  Live  paa  hvad 
der  er  godt  og  stort,  thi  uden  den  Tro 
bliver  det  Gode  aldrig  virkeliggjort.  Slige 
Mænd  minder  os  om,  at  der  endnu  kan 
være  Mennesker  til.  Hvad  der  før  har 
været,  det  kan  gentage  sig.  Hvad  Heroisk 
der  har  eksisteret  i  heroiske  Tidsaldre, 
hvad  Ridderligt  der  fandtes  i  romantiske 
Tider,  det  er  endnu  muligt,  ja  det  er.  Og 
en  af  Plutarchs  Helte  kan  eksistere  midt  i 
den   moderne  Civilisations  Smaalighed,  og 

med  al  den  Dannelse  og  Forfinelse,  al  den 
undersøgende  og  ransagende  Evne,  som 
lindes  i  Nutids-Europæerens  Sind.>;  Mill 
slutter  da  med  at  glide  over  i  Indled- 
ningsordene til  det  sidste  Kapitel  af  Taci- 
tus's  Agricola,  der  naaer  sit  Højdepunkt  i 
Vendingen:  admiratione  te  potiiis,  et  im- 
mortatibiis  laiidibus,  et  si  natura  suppeditet, 
similitiidine  decorabimus :  «Det  er  ved  vor 
Beundring,  ved  vor  evige  Lovprisning,  ved 
at  ligne  dig,  ifald  vi  har  Kræfter  dertil, 
at  vi  værdigt  vil  hædre  dit  Minde.  »^) 


^)  Littré  et  Paulin ;  Oeuvres  Politiques  et  Lité- 
raires  d'Armand  Carrel  I— V.  D.  Xisard :  Etudes 
de  critique  litéraire,  2me  serie.  Chateaubriand: 
Mémoires  d'Outretombe.  Sainte  Beuve :  Causeries 
du  lundi  Yl.  Guizot:  Mémoires.  Lanfrey:  Etudes 
et  Portraits.  John  Stuart  Mill:  Dissertations  and 
Discussions  I.  Louis  Fiaux:  A.  Carrel  et  E.  de 
Girardin. 


VIII 

Armand  Carrels  oprindelige  Anlæg  og 
hans  militære  Kald  havde  gjort  ham  strid- 
bar. Den  Vane  var,  som  vi  saa,  tidligt 
bleven  hans,  at  holde  i  Afstand  og  ind- 
gyde Respekt  ved  en  Blanding  af  fornem 
Høflighed  og  truende  Holdning.  Efterhaan- 
den  havde  han  vænnet  sig  til,  endog  i 
det  daglige  Liv,  ved  en  ringe  l'enighed 
eller  Paatrængenhed  at  afskære  al  videre 
Forhandling  med  et:  Quand  vous  voiidrez, 
Monsieur!  (o:  Naar  De  ønsker,  staar  jeg 
til  Tjeneste). 

Dog  paa  dette  som  paa  talrige  andre 
Punkter  havde  hans  Væsen  Dobbeltbund. 
Underbevidsthedens  dybe  Harmoni  og  For- 
nuftens klare  Understrøm  i  hans  Indre 
virkede  som  en  Trang  til  at  udjævne  og 
forsone,  hvor  han  saa  andre  hidse  sig  op 

til  unødig  Strid.  Med  sin  overlegne  For- 
stand og  sin  gode  Tone  havde  han  en 
Tilfredsstillelse  af  at  ordne  fremmede  Træt- 
ter saaledes.  at  krigerske  Sammenstød  blev 
undoaaede.  Det  Antal  af  Dueller,  han  ved 
sin  kloge,  forsonende  Optræden  har  sparet 
Andre  for,  er  overordenlig  stort.  Efter- 
haanden  opfattedes  han  endog  som  den 
naturlige  Mægler  i  slige  vanskelige  Til- 
fælde, hvor  En  følte  Harme  over  virke- 
lige   eller  formentlige  Krænkelser. 

Hans  personlige  Pirrelighed  med  Hensyn 
til  xErespunktet,  der  var  saa  yderliggaaende. 
var  en  Fejl,  der  hang  sammen  med  hans 
største  Fortrin,  Modet  og  Stoltheden.  Han 
mente,  ikke  med  Urette,  at  et  Samfund  gik 
til  Grunde,  i  hvilket  Bagvaskelse  forblev 
ustraffet.  Han  afslog  af  Princip  aldrig  enDuel. 
udfordrede  til  adskillige,  kæmpede  endog 
med  ringe  og  værdiløse  Modstandere,  idet 
han  gik  ud  fra  at  Vaabnene  gjorde  Mod- 
standerne lige.  Han  indsaa  ikke.  at  man 
højest  skylder  Den  Oprejsning,  hvem  man 
frivilligt  og  uberettiget  har  krænket,  men 
at    Injurier    falder    tilbage    paa   den,    som 

anvender  dem.  Han  kendte  imidlertid 
Ringeagten  mod  Pressen  og  vilde  genrejse 
den  i  det  almindelige  Omdømme  ved  sin 
krigerske  Holdning. 

Mod  Slutningen  af  hans  Liv  kom  til 
hans  Kampiver  en  ubestemt  og  overtroisk 
Attraa  efter  at  erfare,  om  Skæbnen  be- 
stemte og  opbevarede  ham  til  store  Ting. 
—  Man  bør,  hvis  man  kan,  bestemme  og 
bevare  sig  selv  til  store  Ting  og  ikke  af- 
staa  sin  Selvbestemmelse  til  det  uhygge- 
lige Spøgelse,  Skæbnen. 

Hans  to  første  Dueller  i  disse  Aar  var 
disse:  en  i  1830  med  en  Medarbejder  ved 
Bladet  Le  Drapeaii  blanc,  hvori  hans  Mod- 
stander blev  let  saaret  af  et  Pistolskud, 
og  en  i  1833  i  Anledning  af  Hertuginden 
af  Berry's  Fængsling,  som  jo  var  en  grim 
Handling,  opnaaet  ved  et  Forræderi  og 
gennemført  med  tvivlsom  Lovlighed  for 
at  beskæmme  den  frugtsommelige  Prin- 
sesse. Efter  at  en  bourbonsk  Journalist  i 
den  Anledning  havde  udfægtet  en  første 
Duel,  vedblev  Hourbonernes  Tilhængere 
med   deres  Trusler.  Carrel,  der  iøvrigt  af- 

skyede  Fremgangsmaaden  mod  Hertug- 
inden, skrev  saa,  at  de  andre  paa  Xationals 
Kontor  kunde  finde  saa  mange  Modstandere, 
de  maatte  ønske.  De  sendte  liam  en  Liste 
paa  ti  Navne,  mellem  hvilke  han  paa 
Slump  valgte  Navnet  Roux-Laborie.  Det 
var  en  ung  Mand,  han  aldeles  ikke  kendte. 
I  den  paafølgende  Duel  paa  Kaarder  blev 
denne  saaret  i  Armen  og  i  Haanden,  men 
Carrel  i  Underlivet  ved  et  dybt  Kaarde- 
stød,  der  bragte  hans  Liv  i  Fare. 

Da  viste  det  sig,  at  hans  Anseelse  var 
steget  til  en  Højde,  som  vel  før  ham  al- 
drig nogen  Journalist  har  naaet.  Han  var 
lige  anset  af  Tilhængere  og  Modstandere, 
og  alle  Partier  følte  samme  Uro  og  Angst 
for  at  miste  ham.  Da  Myndighederne  Aaret 
efter  lod  foretage  Husundersøgelse  hos  ham, 
fandt  de  en  stor  Kasse  fuld  af  Forespørgs- 
ler til  hans  Befindende  efter  Duellen,  og 
det  fra  Folk  af  alle  Anskuelser.  Der  var 
Bunker  af  Breve,  Adresser  fra  Departe- 
menterne, Lister  over  dem,  der  var  mødt 
i  hans  Hus  for  at  høre,  hvorledes  det  gik. 

En  saadau  Interesse  havde  han  indgydt 
Modstandere. 

Han  kan  have  tænkt  paa  sig  selv,  da  han 
i  sin  Artikel  om  den  spanske  Carlist 
Znmalacarreguy  skrev:  «Naar  en  Mand 
er  bleven  sit  Parti  misundt  af  selve  dem, 
som  har  bekæmpet  ham,  saa  har  han 
naaet  op  mod  den  virkelige  Hæder».  Da 
Znmalacarreguy  som  Carlist  tilhørte  yderste 
Højre,  viser  Carrels  Lovprisning  af  ham, 
hvor  meget  større  Betydning  xMenneske- 
værdet  havde  for  ham  end  Anskuelserne. 

Ifald  nu  Carrel  ikke  havde  været  i  sin 
Genius's  Vold,  som  forbød  ham  at  bøje 
af  fra  den  Bane,  den  anviste  ham,  saa 
havde  Øjeblikket  da  været  der,  hvor  han 
ved  en  Lempelse  af  sin  offenlige  Hold- 
ning havde  fra  et  Partis  bedste  Mand 
kunnet  blive  hele  Nationens  Mand  og  Helt. 
Man  har  i  alle  Lande  set  svage  Naturer 
blandt  begavede  Mænd  ligge  under  for  en 
Fristelse  af  den  Art.  Men  der  var  i  (>ar- 
rels  Væsen  Intet,  der  nok  saa  fjernt  var 
i  Slægt  med  Svaghed.  Og  han  lod  den 
Lejlighed    til    at    mildne  sin   Optræden  og 

vinde  alle  Hjerter  ubenyttet,  som  gaves 
ham  af  den  almene  Deltagelse  i  hans 
Skæbne  og  den  almene  Frygt  for  hans  Død. 
Den  tyve  Aar  ældre  Béranger  skrev  til 
ham:  «Da  De  Himlen  være  takket  nu  er 
ude  af  Fare,  saa  tillad  mig  at  skænde  paa 
Dem.  Naar  vil  De  faa  en  patriotisk  Egen- 
kærlighed, som  svarer  til  den  Nytte,  De 
gør  Frankrig?  Er  det  muligt,  at  De  endnu 
ikke  gør  Dem  Rede  for  Deres  politiske 
Stilling?  Husk  dog  paa,  min  kære  Ven, 
hvor  tapper  De  end  er  —  husk  paa,  hvor 
mange  Kaarder  der  skulde  til  for  at  op- 
veje Deres  Pen!  For  Gud  i  Himlens  Skyld 
hør  op  med  at  sætte  Deres  Liv  paa  Spil 
i  slige  Kampe!  De  véd,  at  der  er  faa  be- 
tydelige Mænd  paa  vor  Side.  Det  er  en 
mægtig  Grund  til  ikke  at  mindske  deres 
Tal.  Hvem  kan  som  De  skaffe  vor  Sag 
Rekrutter?  Husk  dog  alt  det  Gode,  De  har 
udrettet!  Deres  Mod  er  altfor  bekendt  til 
at  De  behøver  at  nedlade  Dem  til  den 
første,  den  bedste  Angriber,  der  vil  skaffe 
sig  Berømmelse  ved  at  udsætte  sig  for  et 
Kaardestød.» 

Alligevel  gjorde  den  Deltagelse,  der  i  An- 
ledning af  Duellens  Udfald  vistes  ham  fra 
de  forskelligste  Sider,  og  de  Klager,  der 
hobevis  indløb  over  hans  Redebonhed  til 
at  udsætte  sit  Liv,  Indtryk  paa  ham,  selv 
om  de  ikke  fik  ham  til  at  mildne  sin 
Optræden.  Han  har  udtalt  sig  derom 
med  Finhed  og  Aand  i  et  Brev,  han 
skrev  til  en  Velynder  i  Toulouse,  med 
hvem  han  var  forbleven  i  Forbindelse  si- 
den han  stod  for  Domstolen  dér:  «Jeg 
ventede  mig  nok,  min  meget  kære  Herre, 
nogle  Bebrejdelser  af  Dem.  Alle,  der  som 
De  nærer  alvorligt  Venskab  for  mig,  har 
dadlet  mig  for  denne  gamle  Rest  af  mili- 
tære Sædvaner,  der  fører  mig  til  at  mod- 
tage enhver  Udfordring  fra  den  første,  den 
bedste.  Jeg  vil  ikke  sige,  at  det  Uheld, 
der  har  ramt  mig,  har  bragt  mig  til  at 
fornemme  Ulemperne  ved  denne  kildne 
Æresfølelse.  Men  de  talrige  Vidnesbyrd, 
og  jeg  kan  tilføje,  de  uventede  Vidnes- 
byrd, som  dette  Uheld  har  indbragt  mig, 
har  lært  mig,  at  mit  Ungdomsliv  nu  maa 

være  endt,  og  at  det  ikke  længer  er  mig 
tilladt  at  raade  saa  letsindigt  over  mig 
selv,  som  jeg  hidtil  har  kunnet. 

De  vil  vist  finde  ikke  ringe  Forfænge- 
lighed i  den  Maade.  paa  hvilken  jeg 
bekender  den  Uret,  De  bebrejder  mig. 
Men  jeg  sværger  Dem  til,  at  jeg  ikke  har 
troet  at  begaa  nogen  Uret.  Jeg  var  tusind 
Mile  fra  den  Tanke,  at  saa  mange  Folk, 
livem  jeg  ikke  kender,  aldrig  har  set  og 
maaske  aldrig  faar  at  se,  vilde  lægge  rin- 
geste Vægt  paa,  om  min  ringe  Person  var 
til  paa  denne  Jord  eller  ikke. 

Netop  fordi  jeg  betragtede  mig  som  en 
fremskudt  Skildvagt,  troede  jeg  mig  for- 
pligtet til  ved  enhver  Lejlighed  at  repræ- 
sentere mit  Parti,  paa  alle  Maader,  lige 
saa;  vel  naar  det  kunde  staa  det  an  at 
aflægge  Beviser  paa  Mod,  som  naar  det 
burde  gøre  Grundsætninger  gældende  i 
Ordskiftet. 

Fra  nu  af  skal  jeg  indskrænke  mig  til 
Ordskiftet.  Det  er  tydeligt  nok,  at  mine 
politiske  Venner  finder  mig  altfor  ube- 
hændig   som    Slagsbroder    og    ikke    mere 

tillader  mig  andet  Vaaben  end  Pennen.  Jeg 
vil  da  gøre  Afkald  overfor  denne  Menings- 
tilkendegivelse, men,  det  sværger  jeg  Dem 
til,  ikke  uden  højligt  at  savne  mit  gamle 
Ry  som  god  Fægter  og  Skytte». 


Armand  Carrel. 


IX 

Der  er  ikke  gaaet  mere  end  et  Aar,  før 
i  Carrels  Øjne  Experimentet  med  Bor- 
gerkongedømmet, Indførelsen  af  det  en- 
gelske Regeringssystem  i  Frankrig,  er  mis- 
lykket og  glippet.  Han  nærmer  sig  saa  til 
den  amerikanske  Republik  som  Ideal. 
Amerikanerne  har  efter  hans  Opfattelse 
havt  ansvarlige,  men  aldrig  dadelværdige 
Myndigheder.  Det  har  hos  dem  altid  væ- 
ret Evnerne  og  Aandens  Adel,  som  naaede 
den  højeste  Rang.  (Vi  Mennesker  skal  jo 
have  noget  at  prise,  noget  Haandgribeligt 
at  pege  hen  paa  som  Forbillede). 

Men  i  samme  Aandedræt  afgiver  Carrel 
med  uomtvistelig  Selvmodsigelse  en  helt 
anden  Selvforklaring,  denne  i  Kraft  af 
den  heroisk-krigerske  Grundstrømning  i 
hans    Væsen,    hvilken    han    saa   lidet   var 

sig  klart  bevidst  som  den  roligt-forsonlige: 
«Vi  [han  bruger  aldrig  Ordet:  jeg]  er  af 
Napoleons  Skole,  af  Conventets,  af  Lud- 
vig XIV's,  Richelieu's,  Henrik  IV's.  Vi  vil 
se  Frankrig  saa  stort  og  saa  frygtet  som 
muligt;  thi  kun  saaledes  nyder  det  Triv- 
sel og  Respekt. » 

Fra  Begyndelsen  af  Aar  1832  staar  han 
i  afgjort  Modstandsforhold  til  Dynastiet, 
og  betegner  rent  ud  Republiken  som  Maa- 
let.  En  af  hans  Bevæggrunde  er  den,  at 
han  mener,  Republiken  bedre  end  Konge- 
dømmet er  i  Stand  til  at  føre  Frankrigs 
Sag  under  den  europæiske  Krig,  han  tror 
nærforestaaende.  Fra  nu  af  bliver  hans 
Tone  overfor  Louis-Philippes  System  uaf- 
brudt angribende,  ofte  meget  heftig.  Be- 
hersker eller  betvinger  han  sig  nogle  Dage, 
bryder  ved  første  Lejlighed  Voldsomheden 
frem  paany. 


X 

Armand  Carrel  saa  overordenlig  godt 
ud.  Hans  Skikkelse  var  slank,  hans  origi- 
nale og  fornemme  Ansigt  dannede  en  re- 
gelret Oval  med  matbrun  Hudfarve.  Haa- 
ret  var  sort  og  ualmindelig  rigt,  stod  højt 
i  Vejret.  Dette  Aasyn  røbede  Viljens  Kraft, 
mens  Læbernes  Form  antydede  Sjælens 
sjældne  Finhed.  I  Blikket  var  der  Stolthed 
og  stundom  Blidhed.  Han  saa  ud  som  den 
fødte  Chef,  en  af  dem,  man  følger  for  at 
have  den  Fornøjelse  at  følge  og  tjene  den 
Stærkere,  som  kender  Vejen,  Midlerne  og 
Maalet.  Hans  Smil  var  smukt,  hans  Stemme 
tiltalende  og  klangfuld. 

De,  der  saa  Carrel  i  hans  første  Ung- 
dom i  Paris,  fik  Indtryk  af  et  Ansigt,  der 
røbede  Besluttethed  og  ualmindelig  Intel- 
ligens.   Men    de    var   tilbøjelige    til    at  tro 

paa  Haardhed  hos  ham.  Saa  fornemt  An- 
sigtet var,  saa  uroHgt  og  udæskende  var 
det.  Han  var  i  sin  Holdning  forbleven 
Militær,  lignede  en  Officer  i  Civil;  man 
følte  sig  i  hans  Nærværelse  stundom  ge- 
neret og  trykket. 

Fra  1831  var  han  forandret.  Hans  Uro 
var  borte.  Revolutionen  og  den  fremskudte 
Stilling,  den  gav  ham,  havde  beroliget  ham. 
Hans  Ansigt  var  opklaret,  hans  Træk  var 
blidnede.  Hans  medfødte  Høflighed  var 
bleven  større.  Han  var  ikke  længer  blot 
overlegen,  men  indtagende.  Han  var  saa 
omhyggeligt  klædt,  at  Puritanerne  i  hans 
Parti  anklagede  ham  for  aristokratiske 
Tilbøjeligheder.  Dog  disse  Aar,  hvor  hans 
Væsen  var  i  fuld  Ligevægt,  var  kun  faa. 
Snart  fremkaldte  Misfornøjelsen  med  For- 
holdene i  Frankrig  paany  hans  Lidenska- 
belighed, lod  ham  undertiden  s^^nes  lune- 
fuld og  gjorde  ham  i  offenlig  Optræden 
ikke  sjældent  barsk. 

I  det  daglige  Liv,  hvor  andre  Strenge 
i  hans  Indre  ansloges,  forblev  han  lige 
hjertevindende.  Han  var  et  ganske  natur- 


70  ARMAND    CARREL 

ligt  Menneske,  gav  sig  i  fortrolig  Samtale 
hen  i  sine  Stemninger,  afbrød  en  alvorlig 
Drøftelse  for  at  lege  med  sine  Hunde,  tog 
den  op  igen  og  behandlede  i  det  tilfæl- 
dige Ordskifte  Sproget  som  en  Kunstner 
sit  Ler.  Mens  han  i  Samtale  var  fængs- 
lende og  fin,  var  han  som  politisk  Taler 
fyndig,  og  gjorde  lige  stærkt  Indtryk,  om 
han  havde  forberedt  sig  eller  improviserte. 
Han,  hvis  Legeme  var  hærdet  ved  Vaa- 
benbrug  og  Ridning,  og  hvem  al  Slags 
Legemsøvelse  laa  paa  Hjerte,  elskede  Gym- 
nastik som  en  Græker.  Det  var  ham  en 
stor  Ærgrelse,  at  han  viste  mindre  Be- 
hændighed end  Mod  i  sine  Dueller.  Han 
dansede  undertiden,  sang  med  en  smuk 
Sangstemme,  og  havde  —  aandeligt  fler- 
sidig som  han  var  —  en  fremragende  mu- 
sikalsk Hukommelse.  Han  var  optaget  af 
Kunst  og  Literatur,  om  end  med  en  ud- 
præget Forkærlighed  for  den  gammel- 
franske Overleverings  klare  Forstandighed 
og  gennemsigtige  Simpelhed  i  Følelsens 
Udtryk  og  med  en  vis  Uvilje  mod  Dyr- 
kelsen af  en  sentimentalt  forvansket  Mid- 

delalder  i  den  begyndende  franske  Ro- 
mantik. 

Den  Lethed,  hvormed  han  som  Forfat- 
ter arbejdede,  var  et  Særsyn.  Han  fandt 
straks  det  mandige,  afgørende  Udtryk,  der 
gav  Stilen  Fuldendthed.  Skønt  det  ikke 
var  hans  Formaal,  at  vinde  sig  et  stort 
Navn  i  Literaturen,  og  skjønt  Mønsteret 
for  en  Skribent  snarest  for  ham  var  den 
Handlingens  Mand,  der  fortæller  hvad  han 
har  udrettet,  Cæsar  i  sine  Commentarer, 
Frederik  den  Store  i  sine  Værker,  Napo- 
leon i  sine  Memoirer,  blev  han  dog  en 
af  de  største  Prosaister  i  sin  Tid.  Han 
forstod  P'orfatterens  Kald  saadan,  at  man 
skrev  for  at  udøve  en  Virkning,  foretage 
en  Handling.  Man  maatte  have  en  stor 
Sandhed  at  forsvare,  et  Ideal,  man  troede 
paa  og  som  man  stræbte  at  naa.  Han  selv 
kunde,  sagde  man  om  ham,  som  Oldti- 
dens store  Mænd,  kæmpe,  handle,  skrive, 
tale. 

Man  har  sammenlignet  Carrels  politiske 
Artikler  med  Junius's  Breve  i  England. 
Carrel    er   anderledes  kraftig,    dyb    og  lo- 

gisk  end  Junius.  Junius  var  desuden  ano- 
nym, vel  skjult,  saa  vel  skjult  at  endnu 
den  Dag  idag  véd  man  ikke,  hvem  h>an 
var;  næsten  paa  fyrretyve  Forfattere  har 
man  gættet;  og  at  Sir  Philip  Francis  skulde 
være  Manden,  er  kun  en  Gisning.  Carrel 
derimod  bar  sit  Hoved  højt  og  frembød 
sig  med  blottet  Bryst  som  Skive.  Man 
sammenligne  med  Junius's  Letter  to  the 
King  fra  19.  Dec.  1769  Carrel's  Artikel 
Le  roi  ne  peiit  mal  faire  fra  4.  Febr.  1831; 
de  har  nøjagtigt  samme  Æmne. 


XI 

Man  kaldte  i  Datiden  ironisk  Carrel  Første- 
konsulen. Men  han  drømte  aldrig  om  noget 
Diktatur.  Derimod  har  han  nok  næret  den 
Forventning  at  blive  sit  Lands  ansvarlige 
Regent. 

Der  var  i  Carrel  en  evig  Virksomheds- 
drift, en  stadig  Handletrang.  Han  havde 
slet  ingen  Vaner.  Han  flyttede  bestandig 
om  paa  Møblerne  i  sit  Hjem;  intet  Møbel 
fik  Lov  at  beholde  sin  Plads;  der  var 
neppe  et  Sted  i  Huset,  hvor  han  ikke 
havde  indtaget  sine  Maaliider.  Saaledes 
forandrede  han  ogsaa  uophørligt  Redak- 
tionsforholdene  i  sit  Blad  National.  Det 
var  en  vemodig  Skæbne,  at  denne  Hand- 
lingens Mand  blev  indskrænket  til  som 
Tilskuer  at  granske  og  bedømme  hvad 
Andre  gjorde  eller  undlod. 

Ved  1860  skrev  Lanfrey :  Af  alle  de  Mænd, 
der  i  dette  Aarhundrede  er  blevet  revne 
bort  før  Tiden  og  som  har  efterladt  den 
Forestilling,  at  de  var  kaldede  til  noget 
Stort,  er  niaaske  Carrel  den,  af  hvem  man 
kunde  vente  sig  mest.  — 

Det  er  meget  sagt,  men  ikke  nok.  Det, 
der  i  første  Linje  hæver  Carrel  over  hele 
sin  Samtid,  er  hverken  hans  Forstand  eller 
hans  Vilje  eller  hans  Frihedskærlighed  eller 
hans  Førerevne,  saa  betydelige  de  hver 
for  sig  var,  men  at  alle  de  værdifulde 
Egenskaber  hos  ham,  hans  Ædelmodighed 
som  hans  Dristighed,  hans  Troskab  mod 
givet  Ord  som  hans  Stolthed,  antog  he- 
roiske Forhold,  halvgudsagtige.  HansAands- 
adel  var  mer  end  ualmindelig;  den  var 
enestaaende. 

I  anden  Linje  er  det,  som  hæver  Carrel 
over  hele  hans  Samtid  og  som  naturligvis 
kun  er  et  Udslag  af  det  første,  at  hans 
Person  var  bleven  Sindbilledet  paa  den  store 
kommende  Revolution,  der  bl.  a.  betydede 
det  franske  Kongedømmes  Fald. 

Skulde  man  sætte  en  enkelt  Mands  Navn 

paa  Februarrevolulionen  1848  og  de  der- 
med over  hele  Europa  rullende  Revolutioner, 
saa  bliver  det  ikke  noget  Navn  paa  en  da 
endnu  levende  Personlighed.  Der  er  kun 
ét  Navn,  som  her  kommer  i  Betragtning, 
det  er  Armand  Carrels.  Det  er  mit  og 
sikkert  nok  ikke  blot  mit  Indtryk,  at  Carrel 
har  været  Den,  ved  hvis  mandige  Tale 
den  Lunte  fængede,  som  tolv  Aar  efter 
hans  Død  foranledigede  Eksplosionen  i  Paris 
og  derved  i  Berlin  og  Wien.  i  Schweiz  og 
Italien.  Og  det  fordi  han  som  Ordets  Mand 
var  Handlingens  Mand.  Ikke  i  den  For- 
stand, at  han  ofte  satte  sit  Liv  paa  Spil. 
men  i  den.  at  han  trods  nogle  Fejltagelser 
næsten  altid  skelnede,  hvad  der  hver  Gang 
laa  i  de  politiske  Forhold,  og  forstod  den 
virksomme  Indgriben. 

John  Stuart  Mill  begynder  sit  Arbejde 
om  Carrel  med  de  Ord,  at  han  levede 
længe  nok  til  at  godtgøre,  han  var  en  af 
de  faa,  (aldrig  færre  end  i  vore  Dage)  der 
synes  frembragte  for  at  drive  Begiven- 
hederne ud  af  Ligevægt  paa  et  af  Historiens 
Vendepunkter,  en  Mand  af  den  BeskalTen- 

hed.  at  naar  en  Tidsalder  og  et  Folk  har 
ham.  saa  betyder  det  Frelse:  mangler  det 
ham,  betyder  det  Undergang. 

Det  er  ikke  af  synderlig  Vægt.  siger 
Mill,  at  Carrel  i  fordærvede  Omgivelser 
var  en  udadlelig  Patriot;  det  har  ogsaa 
andre  været;  men  at  denne  Mand,  som 
kun  var  Underlieutenant  og  Journalist,  kun 
Udgiver  af  en  republikansk  Avis.  var  sin 
Tidsalders  største  politiske  Skribent.  « Mod- 
net af  Aar  og  begunstiget  af  Omstændig- 
hederne vilde  han  være  bleven  sin  Tids- 
alders Mirabeau  eller  dens  Washington, 
eller  snarere  en  Sammensmeltning  af  begge. 
Alt  var  han  ved  sig  selv;  ingen  udvortes 
Stilling  kastede  nogensinde  sit  Skær  over 
ham  og  laante  ham  Glans. » 

Han  var  som  Journalist,  hvad  de  store 
Talere  var  i  det  gamle  Athen  eller  Rom. 
Han  greb  Journalistiken,  som  andre  har 
grebet  et  Scepter.  Visselig  begik  han  Fejl- 
tagelser, men,  fortsætter  Mill,  vi  har  aldrig 
hørt  eller  læst  om  nogen  Mand.  som  i 
Carrels  Forhold  og  i  hans  Aar  vilde  have 
begaaet   færre;  og  vi  er  visse  paa,   at  der 

ikke  har  levet  nogen,  hvis  Bedrifter  har 
været  større  eller  hvis  Vildfarelser  var 
ædlere,  og  paa  hvilke  der  bødedes  paa 
ædlere  Maade. 

I  Aaret  1833  saa  Stuart  Mill  den  sex 
Aar  ældre  Armand  Carrel  for  første  Gang. 
Denne  stod  33  Aar  gammel  da  paa  sin 
Berømmelses  Højde,  og  Medgangen  havde, 
som  det  sker  med  udmærkede  Aander. 
kun  paavirket  ham  til  det  Bedste. 

Mill  har  i  et  langt  Privatbrev  skildret 
sit  første  Indtryk  af  ham.  Stærkt  forkortet 
lyder  det  saaledes: 

Jeg  vidste,  at  Carrel  var  Frankrigs  mæg- 
tigste Journalist.  Ene-Udgiver  af  et  Blad, 
der  holdt  sig  frit  for  ethvert  Koteries  Ind- 
flydelse, jeg  vidste,  han  blev  betragtet  som 
en  kraftig,  virkelysten  Handlingens  Mand, 
paa  hvis  Mod  og  Førerskab  man  i  vanske- 
lige Tider  kunde  forlade  sig,  og  som,  under 
en  Omvæltning,  af  Venner  som  af  Fjender 
enstemmigt  vilde  blive  udpeget  som  Repu- 
blikens Præsident  eller  Førsteminister. 

Det  var,  hvad  jeg  vidste,  da  jeg  blev 
indført  i  Xationals  Redaktionskontor.  hvor 

jeg  fandt  sex  eller  syv  af  de  utallige  rédac- 
teiirs.  der  hører  til  ethvert  fransk  Blad.  høje, 
mørkhaarede  Mænd  med  skrækindjagende 
Moustacher,  der  saa  ildfuldt  frem  for  sig 
som  stolte  Republikanere.  Carrel  var  ikke 
dér.  Efter  at  jeg  havde  ventet  nogen  Tid, 
blev  jeg  ført  ind  til  en  spinkel  ung  Mand, 
med  umaadehgt  høflige  Manerer  og  aldeles 
uden  Moustacher.  Han  passede  tilsyne- 
ladende bedre  i  en  Dagligstue  end  i  en 
Lejr.  Det  var  da  altsaa  den  øverstbefalende 
for  disse  frygteligt  udseende  Stridsmænd. 
—  Men  det  var  umuligt,  at  være  sammen 
med  ham  i  fem  Minutter,  uden  at  føle, 
han  var  vant  til  at  være  den  overlegne, 
og  saa  vant  dertil,  at  han  end  ikke  selv 
følte  det.  Istedenfor  den  Ivrighed  og  Hef- 
tighed, som  findes  hos  de  fleste  Fransk- 
mænd, var  hans  Væremaade  meget  betænk- 
som. Uden  nogensomhelst  Affektation  talte 
han  i  en  Slags  rolig  Rytme.  Han  var  al- 
deles fri  for  Indbildskhed,  simpel,  ynde- 
fuld, til  sine  Tider  barnligt  lystig,  og  han 
forbandt  Selvtillid  med  den  oprigtigste  Be- 
skedenhed, skønt  han  altid  gik  sine  egne 

Veje.  Som  han  en  Dag  sagde  til  mig:  Je 
naime  pas  marcher  en  troupeau.  (Jeg  er 
ikke  noget  Hjordmenneske,  gaar  ikke  i 
Flok).  Han  kalder  sig  selv  en  konservativ 
Republikaner  (fai  V opinion  rcpublicaine  con- 
servatricej.  Han  ser  meget  skarpt,  at  det 
nuværende  Samfund  behøver  mangfoldige 
Forbedringer,  men  han  vil  iværksætte  dem 
efterhaanden.  Han  siger  om  sig  selv,  at 
han  mangler  Særkundskaber  (je  ne  suis 
point  un  homme  spécial)  han  siger,  at  hans 
Arbejde  som  Journalist  hindrer  ham  i  at 
studere,  som  han  ønskede,  og  at  han  er 
dybt  uvidende  om  meget,  han  maatte 
vide.  ifald  han  sad  inde  med  Magten,  — 
Det  er  saare  beskedent  sagt  af  en  Mand, 
som,  ifald  der  inden  fem  Aar  er  Republik 
i  Frankrig,  visselig  bliver  Republikens  Præ- 
sident. Men  han  véd  saare  grundigt  det, 
han  véd.  Jeg  har  aldrig  i  nogen  Bog  fundet 
en  saadan  Opfattelse  af  den  franske  Revo- 
lution, som  jeg  har  hørt  fra  hans  Læber. 
Senere  skriver  Mill:  Ingen  svarede  som 
han  i  sin  Væremaade  til  Coleridge's  De- 
finition af  en  Gentleman:   «Han  viser  Re- 

spekt  for  Andre  saaledes,  at  man  føler, 
han  er  vant  til.  selv  at  møde  Andres  Re- 
spekt, trj'gt  forvisset  om  den.»  Medens 
mange  af  de  fornemste  Franskmænd  synes 
optagne  af  hvad  Indtryk  de  gør,  syntes 
Carrel  aldrig  at  bekymre  sig  derom  i  For- 
visning om  at  hvad  han  var.  nok  vilde 
komme  til  Syne  i  hans  Optræden. 

Dog  af  alle  Egenskaber  hos  Carrel  var 
hans  Beskedenhed  den.  som  slog  Mill 
mest.  Det  var  ikke  den  almindelige  Be- 
skedenhed, som  blot  er  det  modsatte  af 
Hovmod,  det  var  en  højere  Ejendomme- 
lighed, Dens  Beskedenhed,  der  nøjagtigt 
vidste,  hvad  han  var  og  hvad  han  for- 
maaede.  aldrig  forsøgte  noget,  der  laa  over 
hans  Evner,  og  som  ikke  blot  hos  Andre 
vurderede,  hvad  han  ikke  selv  kendte  eller 
vidste,  men  vurderede  det  højere  end  rime- 
ligt var. 

Med  en  vis  Blu  for  at  røbe  den  For- 
tryllelse, hvorunder  han  i  Carrels  Nær- 
værelse stod.  bruger  Stuart  Mill  en  lidt 
upersonlig,  men  let  gennemskuelig  Vending 
for  at  udtrykke  den: 

«Lig  Mirabeau.  siger  han.  var  Carrel 
naturligt  anlagt  til  Førsteminister;  lig  Mi- 
rabeau  kunde  han  bringe  Mænd  af  alle 
Slags,  ogsaa  Fremmede,  der  ikke  ansaa 
sig  selv  for  ham  underordnede,  men  kun 
for  anderledes  anlagte,  til  at  føle,  at  ham 
kunde  de  tjene  og  følge  i  Liv  og  Død,  og 
marchere  paa  hans  Bud,  hvorhen  han 
vilde  føre  dem,  sikre  paa,  at  han  altid 
vilde  vurdere  dem  efter  hvad  de  var  værd. 
altid  laane  Øre  til  deres  Raad,  og  altid 
anvise  dem  den  Post,  hvor  de  kunde  gøre 
mest  Gavn.» 


Armand  Carrel. 


XII 

Dette  er  det  samtidige  Englands  Hyldest 
til  Carrel. 

Der  findes  som  bekendt  ogsaa  i  dansk 
Literatur  fra  hine  Dage  en  Hyldest  til 
ham.  Det  er  Carl  Plougs  Digt  Ordets  Ridder. 
saavidt  skønnes,  fra  Aaret  1838.  Til  mange 
Danske  har  vel  disse  desværre  meget  ufuld- 
komne Vers  for  første  Gang  bragt  dette 
fuldttonende  Navn. 

Digtet  er  skrevet  af  Ploug  som  ganske 
ung  Mand.  25  Aar  gammel,  som  ærlig 
ment  Lovsang,  men  paa  Grundlag  af  saa 
mangelfuldt  Kendskab  til  Carrel.  at  Om- 
ridsene af  ham  er  druknede  i  ham  uved- 
kommende Deklamation. 

Der  er  ikke  mindre  end  fem  ottelinjes 
Indledningsstrofer,  før  der  naaes  til  den 
Mand.  om  hvem  Digtet  handler,  og  i  den 
sidste  Strofe  er  hans  Skikkelse  endda  for- 

trængt  af  en  helt  anden,  til  hvilken  han 
intetsonihelst  Forhold  har  havt. 

xVllerede  det  er  højst  besynderligt,  at 
Ploug  opstiller  netop  Carrel  som  Ordets 
Ridder,  som  Papirtidens  Repræsentant  i 
Modsætning  til  den  ældre  Tids  væbnede, 
vaabenklirrende  Riddere,  ham,  der  dog 
følte  sig  saa  vel  tilpas  med  en  Kaarde 
eller  en   Pistol  i  sin   Haand. 

Først  ved  Slutningen  af  femte  Strofe 
hedder  det: 

Mens  Kunsten   betalte   Historiens  Gæld 

Til  mange,  som  Døden  for  Friheden  funde, 

Til  mange,  som  kun  vare  Herrernes  Hunde, 

—  saa  sig  mig:  Hvem  sang  om  Armand  Carrel V 

Og  nu  begynder  endelig  en  Fremstilling 
af  Mandens  Væsen,  dog  i  Udtryk,  der  roser 
stærkere  end  de  særtegner: 

Han  var  dog  en  Helt,  en  Ridder  saa  god 
Som  hin,  der  ej  kendte  til  Frygt  eller  Dadel. 
Hans  Kraft  var  en  Mands  og  en  Ynglings  hans  Mod, 
Og  Hjertet  var  ædelt  og  Aanden  af  Adel. 
Hans  Hu  var  en  eneste  glodcnde  Drøm 
Om  Frankrig,  dets  Glans,  dets  Hæder  og  Lykke. 
Under  Frihedstræets  befrugtende  Skygge, 
Urokket  af  Tidernes  vekslende  Strøm. 

6* 

Den  følgende  Strofe  røber,  at  Ploug  for 
fuldt  Alvor  har  troet,  det  var  Armand 
Carrel.  der  fremkaldte  Julirevolutionen, 
øjensynlig  fordi  det  var  paa  hans  Initiativ, 
at  Journalisterne  i  Paris  vedtog  den  Pro- 
test mod  Ordonnanserne.  der  gav  Stødet 
til  den.  Carrel  havde,  da  den  udbrød,  for- 
uden sine  historiske  Haandbøger  og  et 
Par  literære  Essays,  skrevet  i  alt  to  Tids- 
skriftsartikler om  Krigene  i  Spanien,  nogle 
Ungdomsforsøg  i  Le  Producteur  og  en  Snes 
politiske  Artikler  i  NationaL  Kun  30  Aar 
gammel  og  ikke  synderlig  kendt  havde 
han  med  en  saa  let  literær  Bagage  endnu 
ikke  det  Herredømme  over  Aanderne.  som 
udkrævedes  til  Omstyrtning  af  en  Trone. 

Hos  Ploug  hedder  det: 


Og  Drømmen  blev  Ord  —  og  det  prentede  Blad 
Blandt  Folket  sig  spredte  med  ilende  Vinger: 
Snart  lod  det  som  Suk,  snart  som  Lærkernes  Kvad, 
Og  snart  som  naar  Øksen  i  Roden  alt  klinger. 
Der  ulmede  Gnister  i  Massernes  Sjæl:   —  — 
De  blussede  op:  —  i  et  Baal  slog  de  sammen. 
I  Aske  sank  Tronen.  —  Men  hvo  tændte  F"lammen? 
Det  mægtige  Ord  og  —   Armand  Carrel. 

Saa  følger  Fremstillingen  af  hvorledes 
Louis-Philippe  besteg  Tronen  og  skuH'ede 
Folkets  Forhaabninger  og  hvorledes  Mænd 
som  Thiers,  Mignet,  Guizot  isledenfor  at 
fortsætte  « Kam  pen  for  Frihed  og  Ret»  nu 
valgte  «at  mættes  ved  Naadens  Taffel »,  en 
noget  danskfarvet  Opfattelse  af  den  Iver, 
hvormed  de  ny  Ministre  greb  og  brugte 
Magten. 

Om  Carrel  siges  der  herefter: 

Kun  han  blev  ej  vundet;  han  ene  forblev 
Trofast  sit  Folk,  mod  sit  Kald  og  sin  Fane. 
Med  knusende  Kraft  bort  han  Blændværket  rev 
Og  drog  uforsagt  Konsekvensernes  Bane. 

Der  har  været  en  Tid,  hvor  dette  blev 
betragtet  som  Poesi.  Man  bør  dog  ikke 
miskende  den  oprigtige  Begejstring,  som 
dølges  af  Retoriken  og  skæmmes  af  Prosaen. 


XIII 

Saa  lidenskabelig  Armand  Carrel  end 
var  i  sin  Naturgrund,  han  havde  tidligt 
i  Kraft  af  sit  Retsind  og  sin  høje  Menne- 
skelighed paataget  sig  Dæmperens  Rolle: 
Da  de  faldne  Ministre  efter  Julirevolu- 
tionen skulde  dømmes,  støttede  han  Re- 
geringen i  dens  Bestræbelser  for  at  holde 
Befolkningens  Raseri  imod  dem  nede. 
Han  skrev  med  Agtelse  om  flere  af  de 
Anklagede,  hvis  faste  Holdning  tiltalte 
ham.  Han  arbejdede  her  i  Forening  med 
Frankrigs  ypperste  Mand,  den  gamle  La- 
fayette,  de  amerikanske  Fristaters  befri- 
ende Hjælper,  der  satte  sin  uhyre  Folke- 
yndest paa  Spil  for  at  beskytte  faldne 
Fjender,  hvis  Holdning  imod  ham  havde 
været  uforskammet.  Julikongedømmet 
takkede  og  lønnede  saa  Lafayette  ved  at 
afsætte  ham  fra  hans  Post  som  Overge- 
neral   over    Nationalgarden    i    hele    Riget. 

Da  Carrel  i  Januar  1832  erklærede  sig 
i'or  Republikaner,  blev  han  modtaget  med 
Mistænksomhed  af  det  republikanske  Parti. 
Dets  Organ  La  Tribune  hilste  ham  med 
lidet  velvillig  Tvivl.  Han  svarte,  at  det 
Spørgsmaal,  om  han  var  enig  eller  ikke 
enig  med  La  Tribune,  oprigtigt  talt  aldrig 
havde  sysselsat  ham:  «Da  vi  ikke  kræver 
Nogen  til  Regnskab,  er  vi  lidet  tilbøjelige 
til  at  aflægge  Regnskab  I »  Men  Mistænk- 
somheden Taldt  hurtigt  til  Ro,  da  Carrel 
lige  strax  viste  sig  uundværlig,  ja  mere 
end  det,  aabenbarede  sig  som  den  eneste, 
der  var  mulig  og  nødvendig  som  Chef. 
Som  Lanfrey  har  sagt:  « Situationens  Nød- 
vendighed talte  altid  gennem  hans  Mund. » 
Han  havde  mere  Skarpsyn,  mere  Reslut- 
tethed,  mer  Ild,  mer  Flugt,  mer  Handle- 
kraft end  nogen  anden.  Da  han  kom 
som  H.  C.  Andersens  unge  Svane,  bøjede  de 
ældste  Svaner  sig  for  ham.  Den  7o  aarige 
General  Lafayette  sagde  om  ham:  Cest 
notre  maitre  å  tous.  (Han  er  for  os  alle 
Herskeren). 

Og  man  betænke  Vanskeligheden  for 
Carrel,  den  store  Enkelte,  med  Pen  og 
Ord  at  skulle  støtte  et  Parti,  særligt  dette 
republikanske  Parti,  der  saavel  i  1832 
som  i  1834  gjorde  Oprør  og  blev  over- 
Yundet  med  Vaaben  i  Haand.  Han  misbil- 
ligede disse  Oprør,  men  hvad  nyttede  det  I 
Han  havde  jo  ikke  blot  Magthaverne  imod 
sig,  men  alle  de  fjendtlige  Aviser,  der 
stærke  ved  deres  Forbund  med  Magt- 
haverne, kunde  ramme  ham  uden  at  op- 
bringe den  offentlige  Mening,  som  Oprørs- 
bevægelserne og  de  blodige  Kampe  f  Parises 
og  Lyons  Gader  havde  opskræmmet. 

Af  Ridderlighed  dækkede  Carrel  saavidt 
muligt  sine  ustyrlige  Meningsfæller;  han 
ansaa  sig  endog  for  bunden  ved  Tilsagn, 
han  aldrig  havde  givet.  Ja  han  ansaa 
sig  forpligtet  til  at  forsvare  Fortidsskik- 
kelser  som  Robespierre,  til  at  negte  Blod- 
tørsten hos  ham  og  fremhæve  Menneske- 
vennen i  ham. 

Dog  naar  hans  Kampfæller  hævdede, 
at  dersom  Europa  vendte  sig  mod  Juli- 
revolutionens Frankrig,  maatte  man  mane 

Rædselsherredømmet  frem  af  dets  Grav, 
protesterede  altid  Carrel. 

Tilstandene  i  det  republikanske  Parti 
var  til  Tider  saa  opløste,  ja  vanvittige,  at 
f.  Eks.  Armand  Marrast,  Redaktøren  for 
La  Tribune,  blev  nødsaget  til  at  duellere 
med  en  mere  yderligtgaaende  Jakobiner, 
der  havde  stemplet  ham  som  Forræder, 
fordi  han  havde  nøjedes  med  at  kalde 
Lafayette  den  store  Brødefulde  (le  grand 
coupable).  Carrels  Afsky  for  denne  Fa- 
natisme gik  vidt. 

Da  han  i  Januar  1835  sad  i  St.  Pélagie 
for  Presseforseelse  og  de  andre  Fanger 
opfordrede  ham  til  som  de  at  illuminere 
Vinduerne  i  sit  Værelse  for  at  forherlige 
Aarsdagen  for  Ludvig  den  Sextendes  Hen- 
rettelse, afslog  han  dette.  Hvorpaa  den 
hele  Bande  brød  ind  til  ham  under  Raabet: 
Ned  med  de  gule  Handsker!  Ned  med 
den  fine  Herre!   Hæng  ham! 

Trods  slige  Krænkelser  og  skønt  Carrel 
ikke  kunde  skjule  for  sig  selv,  at  det 
Parti,  han  vilde  bringe  til  Magten,  daglig 

faldt  i  større    Miskredit,   forblev   han   paa 
sin  udsatte  Post. 

Og  naar  der  saa  efter  Ustyrligheden 
indtraadte  Modløshed,  naar  Republika- 
nerne, overvundne  i  Parlamentet  og  for 
Domstolene  som  paa  Gaderne,  ramte  i 
deres  heftigste  Organer  ved  talrige  Dom- 
fældelser, fra  alle  Sider  endelig  indesluttede 
i  et  Net  af  snærende,  hindrende  Love, 
sank  sammen  under  deres  Magtesløshed, 
saa  ser  vi  ham,  som  havde  talt  Fornuf- 
tens Sag  overfor  de  Forrykte,  med  lige 
Fasthed  opmuntre  til  Haab  og  Udholden- 
hed, dække  Partiet  som  med  et  Skjold 
ved  den  almindelige  Agtelse,  hans  Karakter 
indgød. 


XIV 

Aller  vanskeligst  stillet  blev  dog  Armand 
(>aiTel,  da  den  vulgære  Tyv  og  Morder 
Fieschii  Juli  1835  med  sin  Helvedesmaskine 
foretog  sit  Attentat  paa  Kongen,  dræbte 
Maréchal  Mortier  og  elleve  Personer  af 
Kongens  Følge,  mens  Louis-Philippe  selv 
forblev  uskadt.  Skønt  Carrel  strax  for- 
dømte Attentatet,  blev  han  dog  paa  Grund 
af  sine  tidligere  xVngreb  paa  Kongen  og 
Kongemagten  arresteret  efter  Ordre  af 
Thiers,  og  hans  Papirer  gennemsøgte. 
Septemberlovene,  som  yderligt  indskræn- 
kede Ytringsfriheden,  fulgte,  og  det  blev 
Carrel  næsten  umuligt  at  skrive.  Han 
førte  fra  nu  af  en  Kamp,  som  man  har 
kunnet  sammenligne  med  Karl  den  Tolvtes 
under  Kalabaliken  i  Bender. 

I  et  Brev  fra  5  September  1833  skriver 
han:    «Vi   har   at    kæmpe   med  den  daar- 


92  ARMAND    CARREL 

lige  Mening,  som  vort  Partis  indre  Stri- 
digheder giver  P'olk  om  os  ....  Vilde  De 
tro  at  for  selve  den  Artikel,  De  bebrejder 
La  Tribune  [imod  Lafayette]  har  Marrast 
maattet  slaas  med  et  af  disse  rasende 
Fæhoveder,  der  ikke  fandt  det  tilstrække- 
ligt, at  han  kaldte  Lafayette  den  store 
Brødefulde!  Dette  er  en  Ynk.  Vi  drives 
som  alle  Partier  af  en  Skæbne.  Vi  har 
et  Monarki  at  styrte,  og  vi  skal  nok  faa 
det  styrtet;  men  saa  bliver  vi  nødt  til  at 
kæmpe  mod  andre  Fjender.  Jeg  har 
længe  tænkt,  at  dersom  man  skilte  sig 
skarpt  fra  de  Rasende,  kunde  man  faa 
retskafne  Folk  af  Juste-milieu  til  at  gaa 
med  En;  men  disse  retskafne  Folk  vil 
ikke  vide  af  os,  og  venter  med  at  slutte 
sig  til  os,  til  vi  ikke  mere  kan  bruge  dem 
til  noget.  De  vil  da  kun  skaffe  os  Bry- 
deri med  at  skulle  beskytte  dem.  Jo 
mere  Tid  der  gaar,  des  vanskeligere  bliver 
vort  Hverv.  —  Tro  dog  ikke  derfor  at 
jeg  taber  Modet. » 

Hvad   han   ftygtede    mer    end   Nederlag 
for    Republikanerne,   var  da  nu  deres  for 

tidlige  Sejr.  Han  var  nødsaget  til  at 
ønske  sin  egen  F'remgang  forhalet,  nødt 
til  at  modarbejde  den  i  Smug.  Med  de 
Elementer,  han  havde  til  sin  Raadighed, 
kunde  han  umuligt  regere. 


XV 

Under  Ministeriet  Périer  havde  man  hit- 
tet paa,  forlods  at  arrestere  JournaHster, 
hvis  Artikler  man  vilde  forelægge  en  Jury. 
I  en  Artikel  af  Januar  1832  erklærede 
Carrel  Varetægts-Fængslingen  for  en  Ulov- 
lighed.  Han  skrev: 

Ministeriet  antager  Ulovligheden  for  he- 
trygget,  naar  den  kun  rammer  et  lille  An- 
tal Borgere.  Det  tager  fejl,  og  trods  dets 
Overmod  kunde  det  komme  til  at  erfare, 
at  en  enkelt  Mand,  der  er  overbevist  om 
sin  Ret  og  bestemt  paa  at  hævde  den  ved 
alle  de  Midler  som  hans  Mod  maatte  ind- 
give ham,  ikke  er  let  at  overvinde  .... 
Der  findes  i  den  periodiske  Presse  saa- 
danne  Mænd,  hvem  man  ikke  udæsker 
ustraffet,  og  som  visselig  ikke  lod  sig  slæbe 
levende  til  St.  Pélagie,  ifald  de  havde  svo- 

ret,  ikke  at  lade  Lovens  Majestæt  krænke 
i  deres  Person  ....  Troer  man  at  dersom 
en  Skribent,  hvis  hele  Forbrydelse  var, 
ikke  at  tænke  som  Ministeriet,  og  som 
forøvrigt  var  en  god  Borger,  en  Dag  eller 
Nat  blev  myrdet  i  sit  Hus  under  Mod- 
standen mod  en  ulovlig  Fængsling,  troer 
man,  at  saa  de,  der  havde  paabudt  Arre- 
stationen og  voldet  Drabet,  vilde  bringe 
det  vidt? 

Artiklen  gjorde  sin  Virkning;  man  op- 
hørte med  præventiv  Arrestation  af  Jour- 
nalister. 

Men  hvad  nyttede  det  Carrel;  man  ar- 
resterede ham  fremdeles,  blot  ikke  paa 
Forhaand. 

Fra  nu  af  begyndte  han  at  optræde  som 
olienlig  Taler  for  Domstolene,  saa  tidt 
hans  Blad  blev  indklaget.  Og  han  lagde 
som  saadan  en  overraskende  Evne  for 
Dagen. 

Le  National  var  f.  Eks.  blevet  indkaldt 
for  Pairskammeret  som  Domstol  for  en 
Artikel,  der  betegnedes  som  fornærmende. 
Carrel   mødte   for   Bladets   ansvarlige   Ud- 

giver,  Rouen.  Da  han  i  sin  Tale  havde 
nævnt  Maréchal  Nev,  tilføjede  han: 

«Ved  dette  Navn  standser  jeg  af  Ære- 
frygt for  et  straalende  og  vemodigt  Minde. 
Det  tilkommer  ikke  mig  at  sige,  om  det 
var  lettere  at  give  Dødsdommen  Lovskraft 
end  at  paabyde  Revisionen  af  en  uretfærdig 
Proces:  Tiden  liar  fældet  sin  Dom.  I  vore 
Dage  trænger  Dommeren  mere  end  Offeret 
til  Æresoprejsning.  Her  afbrød  Formanden 
ham:  Forsvarer!  De  taler  til  Pairskamme- 
ret.  Der  sidder  her  Dommere  over  Maré- 
chal Ney;  at  kalde  disse  Dommere  mere 
trængende  til  Æresoprejsning  end  Offeret, 
er  et  Udtryk,  der  —  tag  Dem  vel  i  Agt! 
—  kunde  betragtes  som  en  Fornærmelse. 
Lovens  Tekst,  som  jeg  har  havt  den  Ære 
at  forelæse  Dem,  vilde  kunne  anvendes 
ligesaavel  paa  Deres  Ord  som  paa  dem, 
for  hvilke  Hr.  Rouen  er  ansvarlig. » 

Med  en  Haandbevægelse  og  en  Beto- 
ning, der  gjorde  det  dybeste  Indtryk,  fort- 
satte Carrel:  «Hvis  der  blandt  de  Med- 
lemmer, der  har  stemt  for  Maréchal  Ney's 
Død   og   som  har  Sæde   i   denne  Kres,   er 

Nogen  der  føler  sig  saaret  ved  mine  Ord, 
lad  ham  saa  stille  et  Forslag  imod  mig, 
angive  mig  her  for  Skranken,  og  jeg  skal 
møde.  Jeg  vil  møde,  stolt  af  at  være  den 
første  Mand  af  Slægten  fra  1830,  som  her 
i  det  harmfulde  Frankrigs  Navn  nedlægger 
Indsigelse  mod  denne  afskyelige  Volds- 
handling. —  Da  rejste  den  gamle  Napo- 
leonske General  Excelmans,  en  af  Pair'erne 
sig,  og  raabte  som  henrevet:  «Jeg  deler 
Forsvarerens  Mening.  Ja,  Dødsdommen 
over  Maréchal  Ney  har  været  et  Justits- 
mord;  jeg  siger  det,  jeg.» 

Nu  var  det  umuligt  at  sætte  Carrel 
under  Anklage.  Men  som  Littré  har  sagt, 
hele  hans  Karakter  røber  sig  i  hin  dum- 
dristige Sætning.  Han  staar  der  ene  over- 
for en  Magt,  der  uindskrænket  raader  over 
hans  Skæbne.  Han  tøver  ikke.  Hverken 
den  øjensynlige  Fare  eller  hans  Isolerthed 
eller  denne  Skranke,  hvor  han,  ved  et  Ord, 
fra  Defensor  kan  forvandles  til  Anklaget, 
gør  Indtryk  paa  ham.  Han  udtaler  Ordet, 
og  staar  ubevægeligt  rolig  foran  Kamme- 
ret, som  han  saa  dybt  bevæger. 

Armand  Carrel.  7 

Atter  og  atter  maatte  han  for  Juryen 
værge  sig  mod  Anklager  for  Angreb,  han 
havde  rettet  mod  selve  den  Konge,  hvis 
Tronbestigelse  han  før  nogen  anden  havde 
gjort  sig  til  Talsmand  for. 

I  et  af  disse  Forsvar  har  han  en  Ven- 
ding, hvis  Rækkevidde  er  større  end  Øje- 
blikkets: 

Som  Venner  af  Deres  Land  vil  De,  mine 
Herrer  Nævninger,  at  Deres  Kendelse  skal 
bidrage  til  den  ofFenlige  Ordens  Opret- 
holdelse. 

Men  den  Tilstand,  hvori  vi  lever,  er 
ikke  Ordenen.  Det  er  ikke  det  enevældige 
Monarki  og  ikke  det  konstitutionelle;  det 
er  ikke  mer  den  repræsentative  Regering, 
og  det  er  ikke  endnu  en  synlig  Tilnær- 
melse til  den  Fred  og  Stadighed,  man 
kunde  vente  af  et  Styre,  der  helt  var  frem- 
gaaet  af  Valg  eller  var  rent  republikansk. 
Den  nuværende  Tilstand  er  en  hurtig  Op- 
løsningsbevægelse,  hvorfra  tilsyneladende 
hvadsomhelst  Godt  eller  Ondt  kan  frem- 
gaa.  Intet  skelnes  som  sikkert  i  dette 
Ruskomsnusk    af  opslidte  Doktriner,    for- 

negtede  Grundsætninger,  krænkede  For- 
pligtelser, forraadte  Forventninger,  beret- 
tigede men  forvirrede  Krav  —  uden  en 
begyndende  Krigstilstand,  hvori  man  fore- 
løbigt fra  begge  Sider  anvender  alle  de 
Ødelæggelses  midler,  man  raader  over.  Re- 
geringen kender  ikke  andre  Love  end 
dem,  der  sikkert  kan  føre  til  Afskaffelse 
af  al  offenlig  Frihed. » 


XVI 

To  Magter  var  lige  fremtrædende  hos 
Carrel,  hans  Forstand  og  den  Lidenskabe- 
lighed, som  han  omsatte  til  Vilje.  Saa 
højtbegavet  han  var,  det  var  dog  Viljen, 
som  var  hans  egentlige  Væsen.  Han  var 
i  den  Grad  Viljesmenneske,  at  han  — 
med  sit  uhyre  bevægelige  Sind  —  syntes 
uforanderlig.  Endogsaa  hans  Vid  var  i 
Viljens  Vold.  Hans  Troskab  mod  givet 
Ord  var  ikke  blot  et  Udslag  af  hans  ædle 
Natur,  men  et  Udtryk  for  hans  Vilje.  Det 
var  hans  bevidste  Indsats  i  Livets  Spil. 

Der  var  rundt  om  ham  for  megen  Tale 
om  hans  Dyder  til  at  de  kunde  forblive 
ham  ubekendte.  Han  dyrkede  dem.  Var 
han  f.  Eks.  i  Heftighed  kommet  til  at 
saare  en  Medarbejder,  saa  skyndte  han 
sig  selv  at  læge  det  Saar,  han  havde  slaaet. 

Han  var  ædelmodig  af  Instinkt,  for 
ædelmodig  til  grundigt  at  beregne.  Ædel- 
modighed var  Kilden  til  hans  Vildfarelser. 
Med  størst  Utvungenhed  gav  hans  Væsens 
Suverænitet  sig  vel  til  Kende  i  den  Ufor- 
sigtighed hos  ham,  som  kun  var  Tro  paa 
hans  Stjerne,  og  i  hans  store  Gavmildhed. 
Han  gav  undertiden  langt  mer  end  han 
havde  Raad  til.  En  Dag,  da  han  havde 
lovet  en  Trængende  en  Gave  og  fandt  sin 
Pung  tom,  satte  han  sit  Uhr  paa  Assi- 
stenshuset. 

Tidligt  bortrevet  staar  han  blandt  fran- 
ske Prosaforfattere  omtrent  som  André 
Chénier  blandt  Digterne.  Ogsaa  han  kunde 
have  berørt  sin  Pande  og  sagt:  Der  var 
dog  noget  dér! 

Tiltrods  for  at  Skikkelsen  kun  har  be- 
væget sig  over  Scenen  forbliver  den  ufor- 
glemmelig. 

Hans  Venner  tilbad  ham.  Hans  Fjender 
misundte  hans  Venner  ham.  Guizot  taler 
i  sine  Erindringer  om  ham  med  vej  vild 
Respekt  og  Beundring.  Et  Medlem  af  den 
Kongefamilie,   han    saa    haardt   liavde  an- 


102  ARMAND    CARREL 

grebet,  Hertugen  af  Orleans,  sagde  ved 
hans  Død:  Det  er  et  Tab  for  Alle. 

I  1848  var  det  hans  gamle  Modstandere, 
som  mest  savnede  denne  faste  Karakter, 
som  de  kaldte  ham.  Og  atter  og  atter 
drøftede  man  i  den  følgende  Tid  det  ør- 
kesløse Spørgsmaal:  Hvad  vilde  der  være 
sket,  ifald  Carrel  havde  været  i  Live? 

Det  bet^^der,  at  Alle  havde  Følelsen  af, 
at  denne  ene  Mand  maaske  liavde  ændret 
Begivenhedernes  Gang,  fordi  hans  Karak- 
ter øvede  endnu  større  Indflydelse  end 
hans  Ideer. 

Hans  d^^beste  Originalitet  laa  i  Karak- 
teren. Han  vilde,  om  han  var  forbleven  i 
Live,  have  indvundet  en  saadan  Autoritet, 
at  han  havde  kunnet  stemple  et  helt  Slægt- 
led med  Præget  af  sin  mandige  Vilje.  Re- 
volutionen i  1848,  til  hvilken  han  havde 
givet  Stødet,  var  med  ham  ikke  bleven 
indledet  med  Negerslaveriets  Ophævelse, 
var  ikke  bleven  lagt  i  en  Lamartines  Hæn- 
der, var  med  ham  ikke  udmundet  i  det 
andet  Kejserdømme. 

Hans  Stvrke  var  bl.  a.  hans  sikre  Takt 

for  hvorvidt  han  kunde  gaa.  Undertiden, 
naar  han  syntes  dumdristig  indtil  Galskab, 
var  han  i  Kraft  af  sin  Gætningsevne  ikke 
mere  forvoven,  end  at  han  uden  Vanske- 
lighed vandt  Spillet.  Han  var  omvendt 
klippefast  i  sin  Vægring  ved  at  gaa  med 
til  hovedløst  Oprør.  I  Juni  1832  hævdede 
han  mod  hele  sit  Parti,  at  Øjeblikket  til 
Revolutionen  ikke  var  kommet,  og  saa 
med  Sorg  Arbejderbefolkningen  til  ingen 
Nytte  forbløde  sig  i  Parises  Gader. 

Republikanske  Indgreb  i  den  person- 
lige Frihed  var  ham  ikke  kærere  end 
monarkiske.  Han  log  som  berørt  liden- 
skabeligt x\fstand  fra  sine  saakaldte  Me- 
ningsfællers Hang  til  Rædselsvælde. 

Han  skriver  etsteds:  «Det  er  en  ringe 
Fortjeneste  at  kræve  Frihed  til  Gavn  for 
sig  selv,  naar  man  behøver  den  til  sit 
Forsvar  mod  en  fjendtligt  sindet  Rege- 
ring. Men  det  er  en  stor  Fortjeneste  at 
ville  skænke  denne  Frihed  til  selve  den 
fjendtUge  Regerings-  Mænd,  naar  Begiven- 
hedernes Gang  har  afsat  og  erstattet  dem. 
Den  Fortjeneste  er  vor.  Vi  vil  Frihed  for 

OS  idag,  imod  os  imorgen,  ifald  vi  da  er 
Herrerne.  Saa  forskellige  er  vi  fra  dem, 
hvis  Attraa  gaar  ud  paa,  fra  de  Forfulgte 
at  blive  Forfølgerne. » 

Hans  ophøjede  Frihedskærlighed  er  en 
Arv,  som  endnu  ikke  er  løftet.  Hans  Livs- 
værk forblev  ufuldendt,  en  Grundvold  uden 
Bygning.  Men  hvad  gør  det,  ifald  Byg- 
ningen rejses  efter  hans  Død,  som  Triumf- 
buen i  Paris  efter  Napoleon  Bonapartes. 

Han  er  bleven  staaende  i  Historien  som 
Personliggørelsen  af  en  fri  og  ædel  Mand- 
dom, der  rangerer  med  udfoldet  Geni. 

Saaledes  er  hans  Skikkelse  hævet  over 
Forgængelighedens  Love,  bevaret  mod  For- 
krænkelighed ved  den  rene,  stærke  Essens, 
som  Ideen  er,  hvoraf  han  helt  var  gen- 
nemtrængt. 

Da  han  legemligt  forsvandt,  stod  det 
Mandsideal  tilbage,  som  han  havde  virke- 
liggjort. De,  som  er  i  hans  Gæld  og  af 
hans  Slægt,  vil  sørge  for  at  det  ikke  gaar 
i  Glemme. 


XVII 

I  1836  var  Bladenes  Abonnementspris 
i  Frankrig  gennemgaaende  ens,  80  francs, 
saa  høj  en  Pris,  at  en  meget  stor  Læse- 
kres  var  udelukket. 

Men  da  var  det  Tidspunkt  kommet,  da 
mange  Hjerner  paa  én  Gang  søgte  at  faa 
dette  Forhold  lempet. 

I  Marts  satte  Journal  general  de  France 
Prisen  til  48  francs.  I  Juni  udgav  Siede 
Prøvenummer  med  Pris  40  francs. 

Men  i  Juli  1836  udsendte  Emile  de 
Girardin  sit  første  Prøvenummer  paa  La 
Presse^  hvor  Reklamen  og  Selvrosen  ganske 
anderledes  var  sat  i  Stil.  La  Presse  er  det 
første,  store  billige  Blad.  Med  La  Presse 
holder  Industrialismen  sit  Indtog  i  den 
europæiske  Presse.  For  første  Gang  faar 
en   egentlig  Faisenr,   en    Entrepreneur,  der 

vil  bruge  alle  Midler,  Tag  i  det  Vaaben, 
som  den  moderne  Presse  kunde  fuldkom- 
mengøres til. 

Hidtil  havde  Aviserne  under  Censurens 
og  Regeringernes  Tryk  (eller  omvendt  i 
Regeringernes  Tjeneste)  været  Literatur, 
havt  lange  mer  eller  mindre  velskrevne 
Artikler.  Nu  blev  Avisen  forvandlet  fra  et 
Middel  til  Belæring  til  et  Oplysningsredskab 
om  det  Nyeste,  fra  et  politisk  Vaaben  til 
et  Vindingsmiddel  og  personligt  Magtmiddel. 
Bladudgiveren  havde  været  en  Sædemand, 
nu  blev  han  en  Høstmand.  Havde  han  før 
vundet  Jordsmon  ved  Talent  (eller  ved 
Underdanighed  mod  Magthaverne),  saa 
vandt  han  nu  Jordsmon  og  Guld  ved 
Nyhedsstof  og  Reklame. 

Tidligere  havde  Vægten  ligget  paa  Ar- 
tiklen, godt  eller  slet  skrevet,  men  dog 
skrevet.  I  Stedet  kom  efterhaanden  Refe- 
ratet og  Interviewet,  disse  to  Livretter  for 
Svagtbegavede,  tillavede  af  Kokke  med 
svedige  Fingre,  Referatet,  det  omtrentlige, 
af  Talen,  Interviewet,  den  omtrentlige  Frem- 
stilhng   af  en   Dialog,  i  begge   hvilke   den 

gamle  Forskel  mellem  Sandhed  og  Løgn 
var  faldet  bort  og  gaaet  op  i  Begrebet  det 
Omtrentlige  og  hvor  den  gamle  Forskel 
mellem  Kunst  og  Ikke-Kunst  var  udslettet  i 
det  Omtrentlige.  Der  gaves  ikke  mere  ipsis- 
sima  verba.  1  Stedet:  det  Omtrentlige,  der 
er  Døden  for  Kunstsans,  Smag  og  Sandheds- 
kærlighed. Den  gammeldags  Belæring  og 
den  gammeldags  Polemik  for  Ideens  Skyld 
gjaldt  for  kedsommelig:  i  Stedet  traadte 
Sensation  og  Reklame. 

Reklamen  holdt  sit  Indtog  i  det  moderne 
Forretningsliv  med  sit  ustandselige  Torve- 
skrig i  Avisen.  Snart  blev  ingen  Forretning 
mere  mulig  uden  Reklame  og  intet  Aktie- 
foretagende muligt  uden  den.  Og  Reklamen 
forbandt  sig  med  Tilfredsstillelse  af  Nys- 
gerrighed og  Videbegærlighed.  Man  havde 
altid  kendt  Smigeren,  der  nedlader  sig  til 
Læserne  og  kommer  enten  Borgerskabets 
eller  Almuens  lave  Instinkter  imøde,  altid 
kendt  Praleri  og  Hykleri.  Nu  parredes  af- 
vekslende Videlysten,  Pralelysten,  Hykler- 
lysten  og  Smigrelysten  med  Fru  Reklame, 
en    Dame,    der   efter    sin    Natur   aldrig   er 

sparsom  med  sin  Gunst,  og  den  moderne 
Journalistik  opstod  som  det  i  disse  Favn- 
tag avlede  Foster. 

Det  vilde  være  enfoldigt  at  tro  Antallet 
af  hæderlige  og  begavede  Journalister  for- 
ringet. Der  var  sikkert  samme  Procent- 
tal af  dem  i  deres  Stand  efter  som  før  at 
Pressen  blev  billig  og  sensationel.  Selve 
Girardins  Organ  havde  ypperlige  og  lære- 
rige Artikler,  ja  særligt  vel  skrevne.  Men 
den  journalistiske  Skribent  arbejdede  fra 
nu  af  paa  ugunstigere  Vilkaar  end  tilforn. 
Principielt  laa  Vægten  ikke  mere  paa  det 
Literære  og  ikke  mere  paa  Karakteren. 


XVIII 

La  Presse  nøjedes  ikke  med  at  give 
gyldne  Løfter.  Det  kritiserede  de  andre 
Blades  F'orretningsførelse  og  Finansledelse 
og  sigtede  dem  dels  for  at  regne  daarligt, 
dels  for  at  gøre  sig  for  store  Fordele  paa 
Aktionærers    og   Abonnenters    Bekostning. 

Heraf  opstod  en  Pressepolemik. 

De  bestaaende  Blade,  der  pludselig  saa 
sig  kastede  til  Side  under  Fællesbenæv- 
nelsen  «Den  gamle  Presse »  følte  Ærgrelse 
over  den  underbydende  Concurrence,  og 
der  var  især  en  enkelt  Journalist,  som  i 
Bladet  Bon  Sens  i  fire  F'euilletoner  med 
Heftighed  modsagde  La  Presses  Prospekter. 

Forfatteren  var  en  vis  Capo  de  Feuillide. 
født  1800  paa  Antillerne,  stammende  fra 
en  gammel  Adelsfamilie  i  Toulouse.  Han 
hørte  til  de  Mænd,  der  har  megen  Frem- 

fusenhed,  men  svag  Rygrad,  til  de  Let- 
begejstrede,  som  tilbringer  deres  Liv  med 
at  slaa  om. 

Han  havde  oprindehgt  hyldet  og  for- 
Fægtet  legitimistiske  Anskuelser.  Men  da 
han  i  Toulouse  en  Dag  saa  den  unge 
Armand  Carrel,  stillet  for  Krigsretten  paa 
Grund  af  sin  Deltagelse  i  den  spanske 
Krig.  blev  han  saa  begejstret,  at  han 
pludselig  blev  omvendt  og  skrev  en  Ode 
til  de  anklagede  Frihedskæmpere,  særligt 
til  Carrel. 

Senere  deltog  han  i  Julirevolutionen. 

Han  kastede  sig  haanende  over  Girardins 
Prospekter  og  Beregninger  og  Selvros. 

Girardin,  der  havde  pralet  af,  at  han 
ikke  som  andre  Redaktører  havde  en  Straa- 
mand,  men  selv  var  Ansvarhavende,  sva- 
rede med  at  stævne  Capo  for  Retten  — 
hvad  der  stred  mod  al  fransk  journalistisk 
Skik.  Og  at  han  ingen  Straamand  holdt, 
betydede  lidet,  da  han  i  sin  Egenskab  af 
Deputeret  ikke  retligt  kunde  forfølges. 

Derpaa  laa  megen  Vægt.  Det  skabte 
ham    en    Undtagelsesstilling.    Thi    Oppo- 

sitionspressens  Position  var,  som  vi  har 
set,  yderst  pinlig  og  truet.  Efter  at  det 
gamle  Bourbonske  Kongedømme,  der  havde 
brudt  Forfatningen,  var  blevet  fjernet,  var 
der  i  sin  Tid  blevet  udstedt  en  ny  For- 
fatning, la  Charte-Vérité,  hvori  der  var  givet 
Pressen  al  Slags  Betryggelse. 

Men  Oprør  og  Attentater  havde  givet 
Paaskud  til  Indskrænkning  af  Ytrings- 
friheden. Thiers,  Guizot  og  Broglie  havde, 
alt  som  Utilfredsheden  med  Julimonarkiet 
steg  og  det  republikanske  Parti  tog  til  i 
Styrke,  stedse  hensynsløsere  sveget  de  givne 
Løfter.  Den  Kaution,  der  skulde  stilles 
for  et  Blad,  blev  forøget,  Stempel-  og  Post- 
afgifterne steg,  det  blev  næsten  helt  forbudt 
at  udraabe  Aviserne  til  Salg  paa  Gaden: 
Presse-Processer  blev  forkortede,  og  det 
Antal  Nævninger  formindsket,  der  udkræ- 
vedes til  at  dømme  en  Skribent  eller  An- 
svarhavende. I  visse  Tilfælde  af  Presse- 
forseelser  blev  Juryen  helt  undertrykt,  og 
desuden  blev  det  overhovedet  forbudt  at 
gøre  Rede  for  de  Retssager,  der  angik 
Bladene;  de  førtes  for  lukkede  Døre. 

Skønt  den  nye  Avis  ikke  vilde  have 
Ord  for  at  være  ministeriel,  var  den  det 
ikke  desmindre  i  den  Grad,  at  Girardin 
var  beredt  paa  at  lade  sig  anvende  som 
villigt  Redskab  af  Thiers  eller  Guizot  mod 
at  indkassere  alle  de  Fordele,  som  dermed 
fulgte.  Han  var  selve  den  moderne  Jour- 
nalistik i  dens  værste  Form.  Reklamen  i 
Menneskeskikkelse. 


XIX 

Hovedorganet  i  Oppositionspressen,  Le 
National,  havde  siden  1833  havt  ikke 
mindre  end  fjorten  Retssager,  var  to  Gange 
blevet  dømt,  dels  til  en  samlet  Bøde  af 
16,000  francs,  dels  til  sammenlagt  et  fuldt 
Aars  Fængselsstraf  for  Redaktøren. 

Denne  Redaktør  var  Armand  Carrel,  og 
vi  véd,  hvilken  Særstilling  han  indtog  i 
Pressen.  Han  var  Achilles  og  Odysseus  i 
én  Person.  Hans  Mod  var  et  Ordsprog  og 
hans  forsonende  Evne  var  berømt.  Selv 
de,  der  ikke  vidste  andet  om  ham,  vidste 
at  han  aldrig  havde  afslaaet  nogen  Udfor- 
dring. Han  gjaldt  for  Ridderligheden  selv, 
og  hans  uomtvistelige  aandelige  Overlegen- 
hed indgød  Mænd  lige  saa  megen  Sympati 
som  Kvinder.  Man  vidste,  at  hans  Energi 
altid    var    aarvaagen;    man    kendte    hans 

Armand  Carrel.  o 

Uegennyttighed,  hans  Ædehiiodighed  og 
Takt,  hans  ubøjelige  Fasthed  i  Angreb  og 
Forsvar,  og  den  Fostbroderhengivenhed, 
han  udviste  mod  Venner.  Hans  Sans  for 
det  Passende  og  Sømmehge  viste  sig  bl.  a. 
i  den  sønlige  Holdning,  han  indtog  over- 
for de  berømte  Mænd,  der  havde  udført 
deres  Livs  Storværk  i  Aarhundredets  Be- 
gyndelse. Lafayette  og  Benjamin  Constant, 
Chateaubriand  og  Béranger. 

Han  var  Dag  ud  Dag  ind  Genstand  for 
de  lidenskabeligste  Angreb  fra  alle  Sider, 
men  mest  fra  Regeringspartiets,  og  hvad 
han  kaldte  Slottets,  Mænd.  Havde  mange 
af  disse  Angreb  deres  Grund  i  oprigtigt 
Had,  saa  udsprang  lige  saa  mange  af 
Forfængelighed,  xErgerrighed,  Reklamesyge. 
Man  slog  sig  op  ved  at  nedsætte  Carrel; 
man  fik  sin  elendige  Talentløshed  for- 
vandlet til  Navnkundighed,  ifald  han  svarte 
og  indlod  sig  i  en  Polemik.  Han  kunde 
ikke  mere  rette  en  Artikel  mod  nogen 
uden  med  det  Samme  at  gøre  endog  Stym- 
peren berømt. 

Vi  saa,  at  hans  Ry  var  trængt  udenfor 

Frankrigs  Grænser;  vi  har  iagttaget  Stuarl 
Mills  begejstrede  Sværmeri  for  ham ;  vi 
har  læst  Carl  Plougs  Ungdomsdigt  til  ham. 
Rigtignok  er  han  for  Ploug  ikke  egentlig 
Digtets  Genstand,  han  er  blot  Vejen  ad 
hvilken  han  naaer  til  en  Landsmand,  han 
vil  besynge,  sin  Forgænger  i  Fædrelandets 
Redaktion,  en  dansk  Overlærer  og  Stats- 
økonom,  en  brav  Mand,  men  ikke  mere, 
der  selv  i  Danmark  er  fuldstændig  glemt, 
Johannes  Hage.  I  hans  Pris  løber  Slut- 
ningsstrofen  ud.  Ham  er  det,  hvem  Ploug 
paa  den  barokkeste  Maade  titulerer  med 
den  store  Franskmands  Egennavn. 
Den  sidste  Strofe  lyder: 

Mit  Danmark!   O  vaagner  igen   i  dit  Sind 

Ej  Tanken  om  ham,  som  du  selv  haver  mistet? 

Du  stod  jo  dog  ogsaa  med  Taarer  paa  Kind, 

Dengang  da  hans  ærlige  Hjerte  var  bristet. 

Erindrer  du  ej,  at  hvor  Domens  Kapel 

Om   Kongernes  Grave  sin  Sojlerad  strækker, 

Dér  gronnes  hver  Vaar  den  Græshøj,  som  dækker 

Din   Ridder  af  Ordet  —  Armand  Carrel. 


XX 

Det  var  for  Eniile  de  Girardins  Angriber, 
Capo  de  Feuillide  af  yderste  Vigtighed  at 
faa  Carrel  til  at  skrive  om  saa  blot  et 
Par  Linjer  i  sit  Blad  om  hans  Polemik 
mod  La  Presse.  Men  Carrel  havde  i 
Modsætning  til  alle  de  andre  Redaktører 
ikke  gidet  skrive  et  Ord  derom.  Sagen 
var  ham  væmmelig  som  en  Strid  mellem 
to  Butiker  om  Kunderne.  Han  led  ikke 
alt  dette  Vrøvl  om  Pressens  Pengeforhold, 
betragtede  det  som  ikke  angaaende  ham 
eller  hans  Virksomhed. 

Imidlertid  overhang  Capo  ham  saa  længe, 
at  han  tilsidst  modstræbende  lovede  at 
skrive  nogle  Linjer  om  Sagen,  gav  dog 
Løftet  saa  skødesløst,  som  var  det  hans 
Hensigt  at  glemme  det. 

Glemte   det   ogsaa   virkeligt.     Men    som 

han  den  19.  Juli  1836  om  Aftenen,  havde 
rettet  Korrektur  paa  sin  ledende  Artikel 
og  allerede  stod  i  Døren  for  at  gaa,  hændte 
det,  at  hans  Redaktionssekretær,  hvem 
Feuiliide  havde  plaget,  mindede  ham  om 
hans  Løfte  til  denne  hans  fanatiske  Be- 
undrer. 

Carrel  satte  sig  da  ned,  og  skrev  uden  en 
Rettelse  30  Linjer  i  alt,  hvori  han  gjorde 
Rede  for  Stridsspørgsmaalet  og  dadlede 
Girardins  Angreb  —  hvilke  Le  bon  Sens 
ikke,  saaledes  som  National  havde  nøjedes 
med  at  ringeagte  (mépriser).  Han  udtalte 
ogsaa  sin  Forundring  over  at  Girardin 
mod  Skik  og  Brug  havde  stævnet  sin 
Modstander  for  Retten. 

Svaret  lod  naturligvis  ikke  vente  paa 
sig.  Det  gjorde  gældende,  at  den  udtalte 
Bebrejdelse  manglede  «den  Loyalitet,  som 
tillægges  Hr.  Garrels  Karakter. »  Men  det 
indeholdt  desuden  nogle  paafaldende  Ord: 
Vi  vil  fremlægge  disse  Avisers  Regnskaber, 
da  de  gør  sig  den  Umag  at  gennemgaa 
vore.  Og  vi  mangler  ikke  de  Oplysninger, 
som   er   nødvendige   til  Biografier  af  flere 

blandt  disse  Blades  Redaktører,  ifald  vi 
skulde  blive  nødsagede  til  at  offentliggøre 
dem.  —  Der  fortsættes  bl.  A.:  I  saa  Tilfælde 
vilde  vi  ikke  tale  om  forestaaende  Fallit- 
ter,  men  om  længst  indtraadte. 

Her  var  to  Punkter  paafaldende.  Det 
almindelige  Udtryk  Biografier,  der  truede 
med  Afsløringer  af  Privatlivet,  og  det 
særlige  Falliter,  der  syntes  at  sigte  til 
Carrels  Medarbejder  Thibaudeau,  der  havde 
nogle  mislykkede  industrielle  Foretagender 
bag  sig. 

Som  Følge  deraf  søgte  Carrel  Girardin 
sammen  med  Thibaudeau.  Ordskiftet  blev 
strax  trods  Carrels  Ro  og  Selvbeherskelse 
meget  heftigt,  indtil  Girardins  Mearbejder 
Lautour-Mézeray  kom  til.  Denne,  hvem 
Carrel  nylig  havde  skaanet  for  en  Duel 
med  Véron,  foranledigede,  at  Samtalen 
tog  en  forsonligere  Vending,  og  man  ene- 
des om,  at  nogle  forklarende  og  udjæv- 
nende Ord  skulde  offentliggøres  i  begge 
Blade.  Girardin  vilde  med  Ordene:  Den 
Hæderlighed  man  tillægger  hans  Karak- 
ter,   kun    have    ment:    den     Hæderlighed, 

for  hvilken  han  er  bekendt.  Den  offici- 
elle Fremstilling,  som  i  75  Aar  er  bleven 
gentaget,  til  Fiaux  i  Aar  har  samlet  alle 
Aktstykkerne,  er  nu  den  barnagtige,  at 
Girardin  (selvfølgelig)  krævede  Forklarin- 
gen samtidig  offentliggjort  i  begge  de  stri- 
dende Blade,  mens  Carrel  haardnakket 
holdt  paa,  at  Girardin  skulde  publicere 
den  først.  I  Virkeligheden  enedes  man 
om,  at  Carrel  skulde  redigere  den  nævnte 
Notits  og  forelægge  den  til  Antagelse. 

Da  han  ene  vendte  tilbage  til  Girardin 
med  Notitsen,  stødte  han  paa  en  uventet 
Modstand.  Han  havde  ikke  i  Vidners 
Nærværelse  villet  spørge  Girardin,  hvad 
denne  mente  med  Truslen  om  at  offent- 
liggøre hans  Biografi.  Nu  spurgte  han 
og  fik  et  Svar,  der  forbavsede  ham.  Det 
blev  ham  klart,  at  Girardin  vilde  hans 
private  Forhold  til  Livs.  Den  fjendtlige 
Hensigt  med  Biografien  var  utvetydig.  Thi, 
som  Carrel  sagde:  De  har  visselig  ikke 
villet  true  mig  med  Lovtaler. 

Samtalen  tog  da  hurtigt  en  saadan  Ven- 
ding,   at    Carrel    udbrød    i    Ordene:    Mais 

cest  done  iine  affaire  que  vons  cherchez-? 
(Det  er  da  en  Duel,  De  attraar?) 

Hvortil  Girardin  med  sin  Reklame- 
syge svarede  de  historisk  berømte  Ord: 
Un  rencontre  avec  nn  homme  comme  vons, 
Monsienr,  serait  ponr  moi  nne  honne  for- 
tnne.  (En  Tvekamp  med  en  Mand  som 
Dem    vilde   for  mig  være  en  stor  Lykke). 

Som  bekjendt  bruges  Udtrykket  nne 
bonne  fortnne  om  den  pludselige  Opnaa- 
else  af  en  Kvindes  højeste  Gunst,  men  er 
her,  om  end  lidt  tvetydigt,  naturligvis 
taget  i  Meningen:  et  stort  Held.  Altsaa: 
en  Duel  med  en  Mand  som  Dem  vilde 
med  ét  Slag  gøre  mig  til  en  Berømthed. 
Carrels  alvorlige  og  simple  Svar  lød:  Un 
dnel  ne  me  parait  jamais  nne  honne  for- 
tnne, å  moi.  (En  Duel  synes  aldrig  mig 
noget  Held.)  Han  havde  lovet  sine  Ven- 
ner og  Beundrere  ikke  mere  at  duellere. 
Hvor  kunde  han  glemme  alle  de  Anraa- 
belser,  der  tre  Aar  forinden  havde  været 
rettede  til  ham  i  Anledning  af  den  Livs- 
fare hvori  han  svævede  efter  sin  sidste 
Duel. 

Det  angribende,  personligt  forulempende 
i  Girardins  Holdning  viste  Carrel,  at  han 
ikke  længer  turde  haabe  paa  en  hæder- 
lig og  fredelig  Udgang.  Det  blev  ham 
klart,  at  hans  politiske  Modstandere  havde 
til  Hensigt  at  binde  og  baste  ham  ved 
den  stadige  Trusel  om  Offentliggørel- 
sen af  et  Kvindenavn,  han  ikke  vilde 
tillade  Nogen  at  sætte  i  Aviser.  Derfor 
rejste  han  sig,  erklærede  sig  uimodsagt 
af  Girardin  for  den  fornærmede,  og  valgte 
Vaabnet,  Pistolen. 

At  imidlertid  Girardin,  som  vilde  til- 
høre det  gode  Selskab  og  nylig  havde 
gjort  Krav  paa  et  Adelsnavn,  vilde  an- 
vende saa  lavt  et  Middel,  lader  sig  kun 
delvis  forklare  ved  hans  lidenskabelige 
Attraa  efter  den  Reklame  for  ham  selv 
og  hans  nye  Blad,  som  en  Duel  med  den 
franske  Presses  ypperste  Mand  vilde  være, 
og  ved  hans  Forvisning  om  at  den  sande 
Aarsag  til  Duellen  vilde  forblive  aldeles 
skjult.  Det  lader  sig  i  Virkeligheden  kun 
forstaa,  naar  man  bag  ham  søger  dem, 
der  brugte  ham  som   Redskal). 

Situationen  var  for  Magthaverne  bleven 
saaledes  tilspidset,  at  det  gjaldt  deres  po- 
litiske Existens  at  faa  Carrel  ryddet  af 
Vejen. 

Carrel  havde  haanet  og  latterliggjort 
Hernani  i  Hugo's  Tragedie  af  samme 
Navn,  fordi  han  gav  Løfte  om  at  have 
sit  Liv  forbrudt,  saasnart  en  tilfældig,  lige- 
gyldig Medbejler  stødte  i  et  Horn.  Men 
det  var  jo  netop,  hvad  Carrel  selv  alle 
sine  Dage  havde  gjort.  Nu  regnede  hans 
Modstandere  med  Sikkerhed  paa,  at  han 
paany  vilde  sætte  sit  Liv  paa  Spil,  saa- 
snart hans  Skæbne  gav  Signalet. 


XXI 

Emile  de  Girardin  var  jo  en  klog  og 
dygtig  Mand  og  langtfra  nogen  almindelig 
Pressebandit.  Vi  ældre,  som  en  Del  Aar 
har  været  samtidige  med  ham  og  har 
fulgt  hans  Virksomhed,  har  af  og  til  ikke 
kunnet  negte  ham  Sympati.  Han  var  alle 
Dage  en  betydelig  Bladredaktør,  og  hans 
Motto  for  sit  Blad  under  det  andet  Kejser- 
dømme: En  Ide  om  Dagen!  var  morsomt 
og  ikke  ueffent.  Vi  andre  er  glade,  naar 
vi  har  en  Ide  om  Aaret  eller  saa.  Han 
havde  virkelig  ofte  et  Indfald. 

Mange  af  os  har  med  Glæde  set  hans  i  sin 
Tid  saa  meget  omtalte  og  mesterligt  spilte 
Skuespil  LeSupplice  dune  femme  paa  Théå- 
tre  francais.  som  vel  teknisk  blev  gennem- 
arbejdet af  Alexandre  Dumas  fils,  men 
ogsaa  i  sin  oprindelige  Skikkelse  er  værdi- 

fuldt.  Vi  fulgte  endelig  med  en  vis  Del- 
tagelse hans  Angreb  paa  Dumas'  bekendte 
Opfordring  til  Kvindedrab  i  Tilfælde  af 
Utroskab:  Tue-la!  i  La  femme  de  Claude, 
og  købte  os  begærligt  hans  Bog  om  det 
fri  Ægteskab  med  dens  Forsvar  for  Kvin- 
den, dens  Lære  om  uægte  Børns  Ligestil- 
ling med  ægte,  og  dens  dristige  Fremtids- 
tanker,  som  vi  selv  havde  tænkt. 

Xaar  man  sammenligner  Girardin  med 
Gennemsnittet  af  den  nyere  Presses  Mænd, 
er  han  nærmest  en  Ørn. 

Han  var  født  i  Schweiz  af  franske  For- 
ældre. Den  Fødselsattest,  han  oprindelig 
fremlagde,  bar  Navnet  Emile  Delamothe 
og  angav  ham  som  født  22.  Juni  1806  af 
ubekendte  Forældre. 

Imidlertid  var  han  som  ministeriel  Kan- 
didat ved  Thierss  personlige  Indgriben 
bleven  valgt  ind  i  Kammeret  1834.  Da 
Valgbarhedsalderen  var  30  Aar,  og  da 
Valget  derfor  blev  angrebet  som  ugyldigt, 
fremlagde  han  en  ny  Attest,  der  angav 
1802  som  hans  Fødeaar  —  hvad  jo  ikke 
saa  godt  ud.  Han  gav  sig  dernæst  til  paa 

en  larmende  Maade  at  hævde  for  sig 
Familienavnet  Girardin  uden  ringeste  Hen- 
syn til  sin  Moder,  der  var  gift  med  en 
Raadsherre  ved  Raadet  i  Paris  og  som  hem- 
meligt havde  født  ham  i  Ægteskabsbrud. 

Først  1837  meldte  Faderen  sig  som  Ge- 
neral Alexandre  de  Girardin.  Sønnen  var 
ilde  lidt,  dels  paa  Grund  af  den  Hensyns- 
løshed, han  havde  vist  overfor  sin  Moder, 
dels  paa  Grund  af  den  Usandhed,  der  be- 
grundede hans  for  tidlige  Valg  ind  i  De- 
puteretkammeret, dels  fordi  han  havde 
ført  to,  mindre  pyntelige.  Processer  for 
Finansselskaber,  dels  fordi  han  kun  an- 
saas  for  et  Skribenttalent  af  tredie  Rang 
og  fordi  han  i  Kammeret  altid  tav,  da 
han  ikke   havde  ringeste  Evne  til  at  tale. 

Han  drog  sig  til  Nytte,  at  Carrel  med 
sin  Stolthed  gjaldt  for  en  umedgørlig 
Kamphane.  Denne  var  derved  særlig  ud- 
sat. En  Mand  havde  engang  sagt  ham  et 
Ord,  han  ikke  glemte: 

Tag  Dem  i  Agt,  min  Ven,  i  Politik  er 
det  de  Ædelmodige,   der  gaar  til  Grunde. 

Som  ovenfor  berørt,  havde  han  (i  fjorten 

Aar  allerede)  i  dyb  Hemmelighed  boet 
sammen  med  sin  Elskede,  hvem  han  var 
forhindret  fra  at  ægte.  —  Medens  Armand 
(^arrels  forhold  til  en  Dame  saaledes  var 
det  saarbare  Punkt  i  hans  Existens,  havde 
Emile  de  Girardin  i  højeste  Grad  styrket 
sin  Stilling  ved  det  Ægteskab,  han  havde 
indgaaet.  Han  havde  i  1831  ægtet  den 
dejlige  unge  Delphine  Gay,  den  højtbega- 
vede Datter  af  Forfatterinden  Sophie  Gay 
(til  hvem  J.  L.  Heiberg  under  sit  Ung- 
domsophold  i  Paris  har  skrevet  et  lille 
Digt).   Delphine  Gay  var  en  sand  Muse. 

En  underholdende  Læsning  afgiver  de 
fire  Bind  der  indeholder  hendes  Artikler 
i  La  Presse  under  Mærket  Vicomte  de  Lau- 
nay,  og  ligeledes  hendes  Skuespil,  af  hvilke 
Tragedierne  er  noget  svage  og  conventio- 
nelle,  men  et  Stykke  som  Lady  Tarkiffe 
fint  og  morsomt  og  La  joie  fait  peiir,  dette 
Kassestykke,  en  sand  Perle.  (Der  gives 
paa  Dansk  en  hel  Bog  om  Delphine  de 
Girardin  af  Frk.  Frede  Thomsen), 

Hendes  Skønhed  og  Talent  tiltrak  ud- 
mærkede Mænd.    I    hendes  Stuer  gik  La- 

martine,  Victor  Hugo,  Honoré  de  Balzac, 
Tliiers,  Guizot  ud  og  ind,  og  hun  stillede 
sin  Pen  til  sine  Venners  Tjeneste,  hud- 
flettede f.  Eks.  med  kvindelig  Lidenskab 
og  Persondyrkelse  Sainte-Beuve  i  Anled- 
ning af  hans  Frafald  fra  Hugo,  dengang 
han  ved  de  Konservatives  Hjælp  blev  op- 
taget i  Akademiet. 

Glansen  fra  alle  disse  storladne  Ven- 
skabsforbindelser  faldt  over  Girardin,  saa 
meget  mere  som  disse  Mænd  skrev  i  hans 
Blad,  Balzac  endog  til  Stadighed.  Og  Ingen 
kunde  udsætte  noget  paa  disse  Delphine 
de  Girardins  Venskabsforhold.  Saa  skøn 
hun  var,  sagdes  der  intet  ufordelagtigt  om 
hende.  Hendes  Mand  førte  det  sædvanlige 
Pariserliv  (man  ser  af  Madame  Hamelins 
Breve,  hvorledes  han  skaffer  sine  Elsker- 
inder Tobaksbureauer  fra  Regeringen);  hun 
selv  havde  et  ulasteligt  Rygte,  og  gjorde 
ham  aldrig  latterlig,  kun  misundt.  ^) 

Carrel  og  Girardin    havde   end  ikke  set 


^)  André  Gayot:    Une   ancieniie    muscadiiie.    For- 
tunce   Hamelin.   Lettres  inédites   1839 — 1851. 

hinanden,  da  de  i  1836  tørnede  sammen. 
Men  Delphine.  hvem  Carrels  Ry  tiltrak 
og  blændede,  havde  allerede  7.  Marts  1833 
tilskrevet  ham  følgende  Brev,  der  blev 
besvaret  Dagen  efter  med  et  høfligt  Af- 
slag : 

«De  vil  finde  det  ganske  naturligt,  min 
Herre,  at  en  Berømmelse  saa  skøn  som 
Deres  indgyder  det  Ønske  at  lære  Dem 
at  kende.  Derfor  er  jeg  ingenlunde  for- 
legen ved  at  bede  Dem  komme  til  mig 
Mandag  Aften  for  at  høre  nogle  Vers.  De 
synes  mig  desuden  vant  til  enhver  Art 
Udæskning,  og  jeg  vover  det  Haab,  at  De 
vil  tage  imod  denne  som  mod  de  andre. 

Hvor  forunderligt,  at  Delphine  i  sit 
eneste  Brev  til  Garrel  skal  sammenligne 
sin  Indbydelse  med  en  Udfordring  og  hen- 
tyde til  de  Udæskninger,  hvorfor  han  sta- 
dig var  Genstand! 


XXII 

Den  øjeblikkelige  politiske  Situation  var 

denne: 

Julikongedømmet  havde  narret  Befolk- 
ningen. Dets  Valglov  havde  ændret  den 
fra  1814  saa  lidet,  at  den  kun  udvidede 
Valgretten  med  nogle  faa  tusind  Vælgere, 
og  dette  Vælgerfolk  paa  kun  160,000  Mand 
repræsenteredes  ved  en  Regeringsmagt,  der 
bestod  af  høje  Embedsmænd  og  HofFunk- 
tionærer,  saa  Julikongedømmet  var  blevet 
et  borgerligt  Rigmandsvælde,  naturligvis 
desuden  med  en  kraftig  politisk  Korrup- 
tion, som  den  til  alle  Tider  findes. 

Arbejderopstandene  i  Paris  og  Lyon 
havde  røbet  Menigmands  utaalmodige  Util- 
fredshed. Det  gjaldt  da  for  de  vexlende 
Regeringer  at  give  Utilfredsheden  Mund- 
kurv paa. 

9 

Armand  Carrel. 

Carrel  havde  længe  fundet,  at  selve  Re- 
staurationstiden  med  sin  Understøttelse  af 
Grækenlands  Rejsning  og  sin  Erobring  af 
Algier  udadtil  havde  givet  Frankrig  mere 
Glans,  og  at  den  indadtil  ikke  havde  faret 
haardere  frem.  Indadtil  havde  han  længe 
krævet  Valgrettens  Udvidelse  til  dem,  der 
havde  kæmpet  og  lidt  for  den,  Decentrali- 
sation, og  elementære  Goder  som  Dom- 
stolenes Uafhængighed  af  Regeringen.  Han 
var  uskyldig  nok  til  —  som  mange  den- 
gang —  at  tro  paa  en  aldeles  fri,  uafhængig 
Presse  som  politisk  Kontrolmagt.  Og  langt 
fra,  som  de  øvrige  Oppositionsmænd,  at 
true  eller  skræmme  ved  Svælgen  i  Revo- 
lutionstidens Rædsler,  bekæmpede  han,  som 
berørt,  enhver  Terrorisme  og  mente,  at  Re- 
publiken  vilde  øve  sin  Tiltrækning  uden 
slige  Midler. 

Det  var,  da  han  ikke  kunde  vinde  Øren- 
lyd for  sin  forstandige  Tale,  at  Fanatikerne 
brød  igennem,  og  det  ene  Mordforsøg  fulgte 
paa  det  andet.  Først  Fieschi's,  efter  hvil- 
ket man  havde  den  Frækhed  og  Brutali- 
tet at  fængsle  ham,  ret  som  var  der  noget 

Menneske  i  Frankrig,  der  for  Alvor  troede 
at  Carrel  indlod  sig  paa  at  fabrikere  Hel- 
vedesmaskiner, tilmed  i  Komplot  med  en 
gemen  Tyv  og  ^lorder;  derefter  Alibauds 
klikkende  Pistolskud  i  de  Dage,  vi  her 
dvæler  ved.  Han  dømtes  til  Døden  10.  Juli 
1836. 

I  Sommeren  1836  stod  iblandt  Regerin- 
gens Angribere  Carrel  næsten  ene  oprejst 
endnu.  Godefroy  Cavaignac,  Marrast,  Ras- 
pail,  Gainard,  Blanqui,  Flocon,  Toilat  var 
forviste,  forsprængte  eller  fængslede. 

Carrel  alene  var  da  Modstanderen,  fryg- 
telig, urokkelig,  vokset  i  den  almene  x\n- 
seelse  ved  de  Retssager,  hvori  han  havde 
forsvaret  sit  Blad,  og  de  FængselsstralTe, 
han  havde  udstaaet. 

Og  han  alene  havde  Venner  blandt 
Hærens  Officerer. 

I  Juli  1836  var  Spændingen  mellem 
ham  og  Regeringen  paa  sit  Højeste.  13.  Juli 
havde  han  (forgæves)  kranet  Benaadning 
for  Alibaud.  Han  havde  mindet  om  Thiers's 
undskyldende  Ord  i  Anledning  af  den  18. 
Brumaire:     « Republikanere,    der    i    Bona- 

9* 

parte  troede  at  se  eii  ny  Cæsar,  kunde 
væbne  sig  med  Brutus's  Dolk  uden  der- 
for at  være  Mordere. » 

20.  Juli,  i  selve  det  Nummer,  hvori  No- 
titsen findes  om  Girardins  Polemik  mod 
Capo  de  Feuillide,  retter  han  et  kraftigt 
Angreb  paa  Thiers  som  Conseilpræsident. 
—  Er  det  da  ikke  mer  end  sandsynligt, 
at  Thiers,  efter  at  have  ladet  sin  fordums 
Ven  arrestere  og  hans  Papirer  gennem- 
rode, nu  i  sin  Irritation  har  sat  Girardin, 
sin  haandgangne  Mand,  i  Kundskab  om 
Carrels  Privatliv  og  ladet  denne  forstaa, 
man  kunde  tæmme  og  matte  Carrel  med 
Hentydninger  dertil? 


XXIII 

For  tilbunds  at  forstaa  det  afskyelige 
politiske  Rænkespil,  der  laa  bag  ved  den 
Tvang  til  Duel,  hvori  man  bragte  Carrel 
(som  i  alle  sine  Dueller  var  bleven  saaret) 
maa  man  sammenligne  Hoffets  og  Hof- 
camarillaens  Rolle,  da  den  to  Aar  forinden 
brugte  alle  Midler,  selv  de  hæsligste  jour- 
nalistiske, for  at  bringe  den  Deputerede 
Dulong,  Carrels  Ven,  til  den  Duel  med 
General  Bugeaud,  hvori  han  blev  ned- 
skudt. Underligt  nok  er  denne  Analogi 
hidtil  forbleven  upaaagtet^). 

Det  drejede  sig  om  en  parlamentarisk 
Afbrydelse  af  krænkende  Art,  der  af  en 
gemen  Hof-Avis  van  blevet  lagt  Dulong  i 
Munden,  mens  Generalen  talte.  Generalen 
selv  havde  ikke  hørt  den,  Dulong  negtede 
at  have   brugt   slige  Ord,   og  var  villig  til 


^)  Carrel:  Oeuvrcs  IV  26-59. 

at  afgive  en  skriftlig  Erklæring  derom. 
Den  altid  forsonlige  Carrel  tog  Sagen  op, 
forhandlede  med  General  Bugeaud,  der  viste 
sig  imødekommende ;  saa  blandede  Kongens 
Adjutant  sig  i  Sagen,  krydsede  alle  Carrels 
næsten  gennemførte  Bestræbelser,  og  fik 
Duellen  i  Stand,  der  medførte  Manddrab. 
Parallelen  med  Carrel's  Tilfælde  er  slaa- 
ende.  —  Saa  meget  er  i  alt  Fald  vist,  at 
det  fjantede  Sagn,  hvorefter  Carrel  udfor- 
drede Girardin  paa  Grund  af  en  Avis- 
Concurrence,  maa  opgives.  Carrel  svarte 
faktisk  Amédée  Pichot,  der  den  21.  Juli 
styrtede  op  paa  hans  Redaktionskontor 
for  at  udjævne  Trætten  og  forhindre  en 
Duel,  der  forekom  ham  vanvittig: 

Troer  De,  jeg  er  et  Tossefaar,  som  vil 
slaas  for  at  bevise  det  Urigtige  i  at  ned- 
sætte Avisernes  x\bonnementspris  til  40 
Francs  .  .  .  Nej,  han  har  truet  mig  med 
at  skrive  min  Biografi  og  deri  indføre  en 
Kvinde,  af  hvis  Slør  jeg  ikke  vil  finde 
mig  i,  at  Nogen  løfter  en  Flig  med  rin- 
geste Pust.  Jeg  vil  slaa  ham  ihjel,  eller 
han  slaar  mig  ihjel. 

Ud  paa  Aftenen  vendte  Xationals  An- 
svarhavende, Persat,  hvem  Carrel  vilde 
have  til  Sekundant,  tilbage  fra  Landet,  er- 
for  Historien  og  blev  som  ude  af  sig  selv. 
Duellen  er  min,  raabte  han.  (Carrels  Ar- 
tikel havde  ikke  været  undertegnet;  han 
alene  bar  altsaa  Ansvaret  for  den).  Han 
tilbad  Carrel  og  foreholdt  ham  i  heftige 
Vendinger,  hvor  kostbart  hans  Liv  var. 

Persats  Mod  var  berømt.  Han  havde 
været  Ritmester  i  Kavalleriet  under  Napo- 
leon, og  var  i  1814  for  overordenlig  Be- 
drift bleven  dekoreret  paa  Valpladsen  af 
Kejserens  egen  Haand.  Han  havde  kæmpet 
ved  Carrels  Side  i  Katalonien. 

Kl.  1 1  om  Aftenen  kom  Carrels  Sekundan- 
ter tilbage:  Girardin  havde  afslaaet  ethvert 
Forslag  til  Forlig,   hvor    imødekommende 

det  erid  var.  Begge  Vidner  havde  det  Ind- 
tryk, at  han  havde  givet  Løfter  paa  højere 
Steder.  Saa  indfandt  Capo  de  FeuilHde 
sig,  som  jo  var  Skyld  i  det  Hele.  Han 
raabte:  Ce  duel  n'aura  pas  lieu,  je  vais 
casser  les  reins  å  ce  polisson  de  Girardin. 
Han  vilde  hugge  den  Gadedreng  sønder 
og  sammen  før  Duellen  —  Vaas  og  Fraser. 

Carrels  Arrestation  efter  Fieschi's  Atten- 
tat havde  oplyst  ham  om  Styrken  af  de 
Regerendes  Had;  allerede  hans  Ord  i  Ind- 
ledningen til  Paul  Louis  Couriers  Skrifter 
synes  skrevne  under  Indtrykket  af  dette 
Had.  Han  berører  Couriers  Forudfølelse 
af,  at  han  vilde  blive  ryddet  af  Vejen,  hører 
ligesom  et  Farvel  til  Livet  ud  af  et  Sted  hos 
ham.  Selv  plejede  han  ellers  altid  at  stole 
paa  sin  Stjerne.  Før  sine  andre  Dueller 
havde  han  været  ganske  ubekymret.  Nu 
ordnede  han  sine  Anliggender,  sendte  et 
betroet  Depot  tilbage,  skrev  sit  Testamente, 
havde  for  sine  Venner  et  vemodigt  Smil, 
hvori  de  læste  et  Farvel. 

Persat  vilde  ikke  give  tabt.  Næste  Mor- 
gen   Kl.  5   er   han    hos  Carrels  Sekundant 

Aubert,  træffer  der  den  ene  af  Girardins 
Sekundanter  Lautour-Mézeray,  kræver  Du- 
ellen for  sig  og  bliver  afvist.  Hans  For- 
bitrelse stiger  til  Kogepunktet.  Han  skulde 
Kl.  7  træffe  Carrel  med  dennes  Læge  paa 
Operaboulevarden.  Men  Carrel  der  ser, 
hvor  ophidset  han  er  og  frygter  altfor 
hidsig  Optræden  af  ham  paa  Terrainet, 
narrer  ham  til  at  gaa  bort  at  købe  nogle 
Cigarer,  og  kører,  da  han  har  vendt  Ryg- 
gen til,  i  Firspring  lil  Vincennes-Skoven. 
Persat,  som  ser  sig  narret,  betaler  imidler- 
tid en  Kusk  saa  stærkt,  at  han  er  der  før 
Carrel.  Han  vil  saa  falde  over  Girardin, 
slaa  ham  ned  som  en  gal  Hund.  Carrel 
siger:  Persat,  jeg  er  Dem  taknemmelig  for 
det  Venskab  De  beviser  mig.  Dog  denne 
Duel  er  alvorlig.  Den  er  mig  i  højeste 
Grad  imod,  men  den  maa  finde  Sted  med 
Ro  og  Værdighed.  —  Han  tilføjer:  Ifald 
de  andre  Herrer  endnu  her  gør  passende 
Tilbud,  saa  autoriserer  jeg  til  at  modtage 
dem;  thi  denne  Duel  er  ikke  ærefuld  og 
ikke  politisk. 

Endnu  i  sidste  Øjeblik  sagde  den  stolte 

Carrel  til  Girardin  for  om  muligt  at  und- 
gaa  Sammenstødet: 

Eh  bien,  Monsieur,  vous  m'avez  menacé 
d'iine  hiographie.  La  chance  des  armes  peiit 
ioiirner  contre  moi.  Cette  biographie,  vous 
la  ferez  alors,  monsieur.  Mais  dans  ma  vie 
prioée  et  dans  ma  vie  publique,  si  vous  la 
faites  loijalement,  vous  ne  trouverez  rien  qui 
ne  soit  honorable.  N'est-ce-pas?^) 

Girardin  nøjedes  med  at  svare:  Oui, 
monsieur. 

Carrel  sagde  da :  Aprés  ce  que  vous  venez 
de  dire  je  puis  vous  déclarer,  qu'en  écrivant 
Varticle  du  National  je  ne  pensais  mille- 
ment  å  vous  offenser.  "^) 


^)  De  har  truet  mig  med  at  skrive  mit  Levned. 
Vaabenh  kken  kan  gaa  mig  imod.  Saa  vil  De  altsaa 
skrive  dette  Levned.  Men  hvis  De  gaar  retskaffent 
tilværks,  vil  De  hverken  i  mit  private  eller  i  mit 
offentlige  Liv  finde  noget,  der  ikke  er  hæderligt. 
Ikke  sandt? 

^)  Efter  hvad  De  nu  har  sagt,  kan  jeg  afgive  den 
Erklæring,  at  jeg  ved  at  skrive  Artiklen  i  National 
aldeles  ikke  tænkte  paa  at  fornærme  Dem. 

Der  var  da  ikke  mere  noget  al  slaas 
for.  Girardin  raadspurgte  med  Blikket  sine 
to  Sekundanter.  Ingen  af  dem  fortrak  en 
Mine,  skønt  den  ene  af  dem  var  Carrel 
stærkt  forpligtet.  Persat  vilde  paany  kaste 
sig  over  Girardin.  Carrel  standsede  ham 
med  et  Blik. 

Carrel  gav  med  sin  Kugle  Girardin  et 
let  Saar  i  Benet.  Men  Carrels  Saar  var 
dødeligt.  Kuglen  var  trængt  ind  i  Under- 
livet, havde  medført  Stumper  af  Klæde- 
dragten; Bughinden  var  gennemboret,  en 
Pulsaare  aabnct,  saa  en  stærk  indre  For- 
blødning fandt  Sted.  Kuglen  blev  slaaet 
flad  imod  Knoglen  og  faldt  dybt  ned  i 
det  lille  Bækken. 

Carrel  gjorde  sig  ingen  Illusion :  Et  trist 
Saar,  sagde  han.  Taarerne  strømmede  ned 
ad  Persats  Kinder.  «Græd  ikke  min  gode 
Persat,  den  Kugle  frikender  Dem.»  Han 
mente:  Ved  en  politisk  Retssag  næste  Dag. 
Men  Regeringen  udsatte  klogelig  Sagen,  og 
Persat  maalte  gaa  i  Fængsel.  Idet  Carrel 
blev  ført  forbi  Girardin,  sagde  han  artigt: 

Souffrez  vons  beaiicoup,  Monsieur?  Giravåins 
Saar  betydede  Ingenting.  Det  viste  sig 
umuligt  at  flytte  Carrel  til  Paris.  Halvt 
baaret,  halvt  gaaende  naaede  han  Pladsen 
i  St.  Mande  og  huskede  paa,  at  der  boede 
en  af  hans  gamle  Kammerater  fra  St.-Cyr, 
Louis  Paira,  af  stik  modsat  politisk  Over- 
bevisning, forhenværende  Kaptajn  i  Bour- 
bonernes  Garde.  Han  tog  med  sin  gamle 
Moder  paa  det  Hjerteligste  mod  den  Saa- 
rede,  og  i  hans  lille  Landsted  oppebiede 
Carrel  da  Dødens  Komme,  trøstende  sine 
Venner,  givende  alle  det  sidste  Haandtryk. 

Han  sagde:  Regimentets  Fanebærer  er 
altid  mest  udsat;  jeg  har  gjort  min  Pligt. 
Han  sagde:  Ikke  til  nogen  Kirke!  (i  den 
Mening,  at  Liget  ikke  maatte  føres  dertil. 
Han  nævnte  Navnene  paa  Benjamin  Con- 
stant  og  andre  Politikere,  mente,  hans  Navn 
vilde  blive  husket  som  deres.  Talte  iøv- 
rigt  trods  sine  Smerter  om  Politik,  om 
Spanien,  han  saa  grundigt  kendte.  Kun  en 
eneste    Sætning  af  ham  røbede  Bitterhed: 

I  mit  Land  har  man  ladet  mig  bære 
alt   det   Had,   som    knytter   sig   til  de  Me- 

ninger,  jeg  har  forsvaret.  Enhver  af  mine 
Handlinger  har  man  bagvasket,  alle  mine 
Ord  har  man  vredet  om;  ja  man  er  trængt 
ind  i  mit  Privatliv;  man  har  tvunget  mig 
ind  i  en  Sækgade  uden  Udvej. 


XXV 

24.  Juli,  Kl.  halvfem  om  Morgenen  ud- 
aandede  han.  Dødskampen  havde  i  dette 
unge,  kraftige  Legeme  varet  fem  og  fyrre- 
tj^ve  Timer.  —  Han  døde  i  samme  unge 
Alder   som    Lord    Byron,  36  Aar  gammel. 

x\lt  den  26.  blev  han  begravet  med  en 
national  Ceremoni,  der  mindede  om  den 
ved  Lafaj^ettes  Begravelse.  Chateaubriand, 
der  vilde  se  ham  paa  Dødslejet,  men  ikke 
kom  ind,  gik  efter  Kisten,  og  klager  i  sine 
Erindringer  over,  at  Begravelsen  efter  Car- 
rels  Vilje  ikke  turde  være  kirkelig,  og  at 
der  paa  Graven  ikke  turde  anbringes  noget 
Kors.  Han  alene  sørgede  dog  for  at  holde 
Graven  vedlige.  I  sit  Levned  aftrykker  han 
Graverens  Regninger  for  1838  og  1839, 
atten  Francs  og  tyve  Francs.  Til  Gengæld 
har    han    den    burleske    Ytring:     Dersom 

Carrel  var  falden  i  Duellen  med  den  unge 
Laborie,  havde  hans  Død  idetmindste  havt 
en  stor  Aarsag,  Henrik  V,  og  et  stort 
Teater.  Nu  har  han  forladt  os  for  en  ussel 
Trætte,  der  ikke  var  værd  et  Haar  af  hans 
Hoved. 

Digterne  besang  ham : 

I  Mussets  Stanzer  til  Malibran  mindes 
han  Carrel   blandt   dem,   som  døde  unge: 

Ah,  combien,  depuis  peu,  sont  partis  pleins  de  vie! 

Sous  les  cypres  anciens  qiie  de  saules  nouveaux! 

La  cendre  de  Robert  a  peine  refroidie, 

Bellini  tombe  et  meurtl    —    Une  lente  agonie 

Traine  Carrel  sanglant  å  Véternel  repos. 

Le  seuil  de  notre  siecle  est  pave  de  tombeaux. 

Ploug  skrev  med  en  mindre  heldig  Ven- 
ding om  Girardin: 

Men  Tankens  vidt  straalende  Lys  blev  ej  slukt 
før  Skumlerens  Kugle  fandt  Vej  til  hans  Hjerte. 

Skumleren  er  et  højst  besynderligt  Ord. 

Den  Duel,  hvori  Lassalle,  39  Aar  gam- 
mel, fandt  Døden,  har  kun  svage  Ligheds- 
punkter med  Carrels.    Men  i   hS98  rydde- 

des  i  Italien  den  udmærkede  Politiker  og 
Digter  Felice  Cavalotti  af  Vejen  ved  en 
ligesaa  oprørende  Duel,  da  han  faldt  for 
en  politisk  Lejesvends  Kaardestød. 

I  Sorgen  over  Armand  Carrels  Død 
blandede  sig  den  almindelige  Beklagelse 
af  hans  formentlige  Hidsighed  og  Umed- 
gørlighed: Han  havde  ikke  kunnet  glemme, 
at  han  var  Militær. 

Den  første  Løgn,  der  dels  formede  sig, 
dels  blev  formet,  var  den  om  hans  urime- 
lige Stridbarhed.  Han  var  en  Kamphane, 
der  sloges  paa  Liv  og  Død  for  Spørgs- 
maalet  om  Avisabonnementets  Højde.  Le- 
genden blev  Cliché  og  gentoges  overalt 
hos  St.  Beuve,  Nisard,  Chateaubriand  osv. 
I  Michauds  Biographie  Universelle  hedder 
det:  Han  bukkede  under  i  en  Duel,  som 
mindre  gjaldt  en  politisk  Retsstrid  end  et 
Pengespørgsmaal.  Det  drejede  sig  om  et 
Blad  skulde  koste  40  francs  om  Aaret. 

Perlen   er   maaske  Dictionnaire  Universel 

Armand  Carrel.  ^^ 

af  Maurice  Lachåtre,  et  Værk  som  tilmed 
er  tilegnet  Emile  de  Girardin. 

Der  tales  om  den  Militarismens  Mani, 
der  virkede  saa  fordærveligt  paa  Carrels 
Tanker  og  Vaner.  Og  det  bebrejdes  ham 
heftigt,  at  hans  Æresfølelse  —  saa  kilden 
den  var  —  aldrig  bragte  ham  til  at  tage 
Del  i  noget  Oprør  o:  i  de  af  ham  for- 
dømte, men  at  han,  som  aldrig  havde 
udsat  sit  Liv  under  en  Opstand,  satte  Alt  paa 
Spil  for  det  Spørgsmaal,  om  Aviserne  turde 
være  billige  eller  ikke,  at  han,  Frem- 
skridtets Repræsentant,  tog  Parti  for  den 
gamle  Presse  og  for  en  Abonnementspris 
af  mindst  60  francs. 

Han  døde  da  i  rette  Tid  for  sig  selv 
og  sit  Parti. 

Dette  skreves  endnu  i  1856,  tyve  Aar 
efter  Duellen. 

Det  næste  Udtræk,  Løgnen  fik,  var  dette: 
I  Virkeligheden  havde  Carrel  søgt  Døden 
i  Desperation.  Træt  af  sex  Aars  daglige 
frugtesløse  Kampe,  modløs  over  at  tjene 
en  Sag,  der  var  tabt,  greb  han  til  den 
Udvej  at  spille  Va-banque. 

Han  gik  til  Duellen  som  til  et  Selv- 
mord. 

Selv  Venner  og  Beundrere  troer  derpaa 
og  lader  det  forstaa,  Sainte-Beuve,  Louis 
Blanc:  Han  greb  en  Lejlighed  til  at  faa 
en  Ende  paa  det  Hele. 

Sandheden  er,  at  han  dels  stod  paa 
Nippet  til  at  blive  valgt  ind   i   Kammeret 

—  sidst  var  han  trods  alle  Regeringens  An- 
strengelser faldet  mod  kun   fem  Stemmer 

—  og  to  Kandidaturer  var  ham  tilbudte. 
Han  havde  desuden  to  store  Værker  under 
Udarbejdelse,  et  om  det  engelske  Folks  kon- 
stitutionelle Historie,  et  om  Revolutionens 
og  Kejserdømmets  Historie  fra  1799 — 1815 

—  hvad  der  tilfulde  viser,  at  han  ingen- 
lunde var  træt  af  Livet  eller  søgte  Døden.  — 

Rouen  krævede  nu  Liget  udleveret,  men 
forgæves.  Vennerne  vilde  føre  det  til  Paris 
og  afholde  en  stor  Sørgefest.  Den  for- 
bødes. Chateaubriand  skrev:  Carrel  truede 
Philippe's  Trone.  Guizot  skrev:  Det  repu- 
blikanske Parti  ligger  i  Kisten  med  Carrel; 
det  vil  opstaa  paany,  men  der  kræves 
Tid. 

10* 

Capo  de  Feuillide,  der  var  Skyld  i  Alt 
og  ikke  vilde  gaa  i  Glemme,  udskældte 
Girardin  og  udfordrede  ham  derefter.  Gi- 
rardins  Sekundanter,  to  Generaler,  afgjorde, 
at  Girardin  burde  afslaa  enhver  Udfor- 
dring, der  knyttede  sig  til  Duellen  med 
Carrel.  Girardin  frafaldt  desuden  sin  Klage 
mod  Capo. 

Saa  med  Et  slog  denne  om.  Kun  et 
halvt  Aar  efter  at  Carrel  var  faldet  som 
Offer  for  den  Haandsrækning,  han  gav 
Capo,  tog  denne  fast  Ansættelse  i  Girardins 
Avis  og  aabnede  sin  Virksomhed  der  som 
Feuilletonist  med  i  ni  Spalter  at  angribe 
den  saakaldte  gamle  Presse,  forsvare  sig 
selv,  lovprise  Girardin  og  udskælde  sine 
Venner  fra  igaar  for  Utaknemmelighed: 
Det  var  de  republikanske  Føreres  Utak- 
nemmelighed imod  ham,  som  havde  bragt 
ham  til  det  Yderste  af  Harme  og  Væm- 
melse. 

Snart  efter  blev  han  Genstand  for  Kon- 
gens og  den  kongelige  Families  smigrende 
Opmærksomhed. 

Det  var  for  hans  Skyld,  at  Carrel  havde 

udsat  sig.  Det  var  da  behændigt  af  Gi- 
rardin  at  antage  liam  som  Medarbejder.  Det 
blev  gjort  til  et  stort  Hj ærtes  ædelmodige 
og  rørende  Handlemaade. 

Enkelte  Samtidige  mistænkte  nu  Capo 
for  fra  først  at  have  ladet  sig  købe  ind  i 
Sammensværgelsen  mod  Carrel. 

Antagelsen  er  urimelig;  thi  den  er  unød- 
vendig. Renan  har  indset  det:  En  Lavhed 
er  ingenlunde  altid  betalt.  Naar  der  er 
Brug  for  en  umaadelig  Gemenhed,  findes 
der  altid  En,  som  begaar  den  gratis. 

Da  Persat  efter  tre  Maaneders  Fængsel 
slap  ud,  udfordrede  han,  som  havde  aflagt 
Ed  paa  at  hævne  Carrel,  øjeblikkelig  Gi- 
rardin,  men  idet  denne  afviste  Udfor- 
dringen, oftenliggjorde  han  tillige  en  lang 
Fremstilling  af  Sagens  Historie.  Her  gaar 
hans  Ædelhed  over  alle  Bredder:  Det  var 
(barrets  urimelige  Afvisning  af,  at  den  for- 
klarende Notits  skulde  trykkes  samtidigt 
i  begge  Blade,  som  tvang  ham  til  Duel. 
Skønt  Carrels  Ret  «idetmindste  var  tvivl- 
som ,  tillod  han  ham  al  betragte  sig  som 
den  Fornærmede  og  vælge  Vaabenet.  Han 

vogter  sig  vel  for  at  minde  om  Ordet 
bonne  fortune;  han  tilbageviser  med  Vrede 
Insinuationen  om,  at  lian  skulde  være  en 
Spekulant  i  Duelreklame,  har  ikke  et  Ord 
om  Ordskiftet  i  Vincennes-Skoven, 

I  Et  og  Alt  har  han  selv  den  smukke 
Rolle. 

Og  nu  tog  —  i  bedste  Hensigt  —  Ma- 
dame de  Girardins  Venner  fat.  Balzac,  der 
mer  end  nogen  blev  forkælet  og  hyldet  i 
La  Presse,  skrev  i  Chronique  de  Paris  en 
Beretning,  som  han  maa  have  holdt  for 
sand:  «Hvis  vi  forsvarer  Carrel,  saa  an- 
klager vi  ikke  derfor  hans  ulykkelige  Mod- 
stander. Hr.  Emile  de  Girardin  kunde  ikke 
afslaa  Duellen.  Han  udsatte  sit  Liv,  han 
blev  alvorlig  saaret.  Vi  bør  beklage,  ikke 
anklage  ham-. 

Fra  nu  af  bliver  det  virkelig  faldne  Ud- 
tryk bonne  fortune  drejet  om  til  lutter 
Ridderlighed. 

Paa  Terrainet  skal  Girardin  nu  have 
sagt  om  Duellen: 

Monsieur,  rien  ne  pouvait  me  faire  plus 
de   peine   et  plus    dhonneur.    (Intet   kunde 

volde  mig  større  Sorg  og  gøre  mig  mere 
Ære)  —  Carrel  skal  blot  have  hilst  til 
Svar. 

Med  dristig  Snuhed  udnytter  Girar- 
din  —  alt  som  Tiden  gaar  —  Situationen. 
Efter  at  have  været  den,  der  ædelmodigt 
gav  Afkald  paa  at  betragtes  som  den  For- 
nærmede, bliver  han  OfTeret  for  en  umed- 
gørlig Modstanders  utaalelige  Anmasselse: 
I  sine  tidligere  Dueller  havde  han  altid 
været  den  fornærmede  og  havde  altid  skudt 
i  Luften.  Denne  Gang  har  han  i  Imøde- 
kommenhed strakt  sig  saa  langt  som  til 
den  3^derste  Grænse,  Æren  tillod  ham. 

Han  kunde  des  sikrere  paastaa  hvad- 
somhelst,  som  Regeringen  —  i  Strid  med 
hvad  der  ellers  altid  fandt  Sted  ved  Mand- 
drab —  ikke  havde  foranlediget  nogensom- 
helst  Undersøgelse  af  Sammenhængen  med 
det  Skete. 


XXVII 

I  1848  kom  som  bekjendt  det  store  po- 
litiske Sammenbrud.  Guizots  stejle  Hov- 
mod og  den  gamle  Konges  Stædighed  havde 
ligesom  kaldt  paa  Revolutionen.  Alt  den 
7.  Februar,  mer  end  fjorten  Dage  før  dens 
Udbrud,  vejrede  Girardin  Faren  og  ned- 
lagde sit  Mandat  som   Deputeret. 

24.  Februar  brød  det  løs,  det  Uvejr, 
som  forplantede  sig  til  Schweiz,  Tyskland, 
Østerrig,  Italien  og  Polen. 

Neppe  var  Skydningen  i  Gaderne  stilnet 
og  Krudtrøgen  spredt  i  Paris,  før  én  fæl- 
les Tanke  opstod  i  alle  Sind,  og  ét  og 
samme  Raab  lød  fra  alle  Læber:  Ak!  om 
Carrel  havde  været  til  endnu! 

Saa  havde  man  havt  den  Fører,  den 
Vejleder,   den    overskuende  Aand,   der   nu 

savnedes  saa  bittert  og  som  Lyrikeren 
Lamartine  maatte  erstatte. 

Overalt  lød  det:  Carrel!  Carrel!  I  Saint- 
Cyr,  paa  Boulevarderne,  i  Aviserne,  i  Na- 
tionalgarden, i  Hæren,  i  den  polytekniske 
Skole,  i  Ecole  de  Médecine,  i  Ecole  de 
droit. 

Man  besluttede,  strax  at  vise  hans  Minde 
en  højtidelig  Hyldest.  En  stor  patriotisk 
Ceremoni  skulde  være  Vidnesbyrdet  om 
den  nationale  Taknemmelighed.  De  Utaal- 
modigste  vilde,  den  skulle  berammes  alt 
til  den  28.   Februar. 

Den  fandt  Sted  allerede  den  2.  Marts 
—  paa  den  sjette  Dag  efter  Revolutionens 
Sejr.  En  uhyre  Procession  bevægede  sig 
fra  Grévepladsen  til  Graven  i  St.  Mande. 
Regeringens  officielle  Repræsentant,Armand 
Marrast,  gik  i  Spidsen. 

Girardin  lod  øjeblikkelig  sit  Hlad  med- 
dele, at  denne  Fest  ikke  vilde  blive  af- 
holdt uden  at  han  kom  tilstede.  Han  gik 
i  en  af  de  første  Rækker.  Og  neppc  havde 
ved  Graven  Marrast  talt  i  den  provisoriske 
Regerings    Navn    og    vist    Carrel    skyldig 

Retfærdighed,  saa  tog  umiddelbart  der- 
efter Girardin  Ordet. 

Han  begyndte  med  at  paastaa,  han  ved 
sit  Komme  havde  fulgt  en  ædel  Kaldeise. 
Han  sagde  iklve  fra  hvem.  Man  havde 
ved  Kaldelsen  vist  ham,  at  man  ikke  næ- 
rede Tvivl  om  Oprigtigheden  eller  Varig- 
heden af  den  Sorg,  han  bar  paa: 

«Hvis  den  Sorg  og  det  Savn,  jeg  føler 
ved  det  skæbnesvangre  og  altfor  tidUge 
Tab  af  den  store  Borger,  som  gav  den 
republikanske  Sag  den  Dobbeltglans,  sorn 
udstraaler  fra  et  sjældent  Talent  og  et 
prøvet  Mod  —  hvis  denne  Sorg  og  dette 
Savn  havde  kunnet  forøges  —  saa  vilde 
det  være  sket  ved  de  Begivenheder,  som 
nylig  er  blevne  fuldbragte  ! Revolutionen]. 
At  sige,  hvor  stærkt  Armand  Garrel  sav- 
nes ved  disse  Begivenheder,  det  er  at  vise 
hans  Minde  den  mest  smigrende  H^^ldest. 
Dog  jeg  tager  fejl  —  der  er  én  Hyldest, 
som  er  endnu  mere  værdig  og  som  vi 
kan  bringe,  det  er  at  kræve  af  den  pro- 
visoriske Regering,  som  har  indlagt  sig 
Hæder    ved    Afskaffelse    af    Dødsstraffen, 

at  den  fuldender  sit  Værk  ved  at  afskaffe 
Duellen. » 

I  La  Presses  Referat  hedder  det:  «Hr. 
de  Girardin  blev  med  Henrykkelse  om- 
favnet af  alle  dem,  som  omgav  ham.  Ar- 
mand Marrast  svarte  med  nogle  varme 
Ord.  Han  og  Girardin  gav  hinanden  kær- 
ligt Haanden.  Rørelsen  var  synlig  paa  alle 
Ansigter. » 

I  Virkeligheden  brugte  Marrast  trods 
Alt  to  Gange  Ordet  Sone  (expiation).  Og  i 
Virkeligheden  var  Sagen  den,  at  det  umaa- 
delige  Forræderi,  hvori  Girardin  nu  gjorde 
sig  skyldig,  han,  Julimonarkiets  Tjener, 
Guizots  svorne  Mand,  HotTets  Nærmeste 
—  var  den  provisoriske  Regering  til  ube- 
regnelig Nytte.  Den  23.  Februar  havde 
Girardin  i  Tuilerierne  forlangt  Kongens 
Tronfrasigefse  til  Bedste  for  Hertuginden 
af  Orleans;  men  umiddelbart  efter  Gade- 
kampens Udfald  havde  han  i  fire  Numre 
af  sit  Blad  (25de— 28de)  ofret  hele  Konge- 
familien og  var  optraadt  som  begejstret 
Nyom  vendt. 

Hermed   var  Lognen    om   Garrels  Ende- 

ligt  fastslaaet  som  Historie.  Hvorledes 
skulde  Marrast,  Carrels  egen  Efterfølger, 
kunne  optræde  Side  om  Side  med  Girar- 
din,  ifald  denne  havde  ladet  den  store 
Borger  forsvinde  i  en   ussel  Faldgrube! 

Det  nyttede  intet,  at  Folkemængden  hin 
Dag  iagttog  en  isnende  Taushed,  heller 
ikke  at  de  republikanske  Aviser  forbigik 
Optrinnet  uden  et  Ord.  Girardin  var  den 
Overlevende,  den  Lykkelige,  den  Mægtige, 
som  gav  Biografer,  Historikere  og  Leksi- 
konskrivere Stikordet. 


XXVIII. 

Saa  naaes  Højdepunktet. 

Den  Dame,  Carrel  havde  elsket  og  for 
hvis  Skyld  han  faldt,  havde  efter  hans 
Død  trukket  sig  tilbage  til  Verdun,  sin 
Fødeby,  levede  der  med  sine  Slægtninge 
i  Stilhed,  øvende  en  ikke  ringe  Godgøren- 
hed. 

Girardin  lod  nu  atter  og  atter  sætte  i 
sine  Biografier,  at  da  han,  den  rige  og 
ædelmodige,  havde  erfaret,  at  denne  Dame 
levede  i  Trang,  ansaa  han  det  for  sin 
Pligt  at  understøtte  hende  af  sine  Midler. 
Han  havde,  som  det  hed  « adopteret  Car- 
rels  Enke«,  hvem  nu  hendes  Alder  hin- 
drede i  at  arbejde  og  fortjene  sit  Brød. 

Det  læses  allevegne.  Huset  Girardins 
fremragende  Venner  Emile  Ollivier  og 
M""^  Edmond  Adam  bekræfter  Sagen,  som 

havde  sin  Grund  i  at  «hin  Grav  altid  for- 
blev aaben  i  Emile  de  Girardins  Hjerte. » 

Han  selv  har  1877  fortalt  det  til  Ma- 
dame Adam.^) 

Er  Sagen  ikke  ren  Opdigtelse,  saa  har 
Giveren  selvfølgelig  skjult  sig  bag  en  Mel- 
lemmand —  Emile  Ollivier  taler  om  un 
nom  supposé  —  saa  den  stakkels  Kvinde 
ingen  Anelse  har  havt  om,  at  hun  mod- 
tog Penge  af  den  Mand,  hun  afskyede 
mest.  Men  den  er  i  sig  selv  lidet  sand- 
synhg.  Fru  Amelie  havde  personlig  For- 
mue; hendes  Slægtninge  var  rige,  hendes 
Nevøer  og  Niecer  omgav  hende  med  den 
opmærksomste  Omhu.  Da  hun  ikke  selv 
levede  kummerligt,  behøvede  hun  ikke 
Girardins  Midler  til  at  understøtte  Andre. 


^)  Emile  Ollivier:    L'Empire    liberal   VI,    Madame 
Adam:  iMes  Souvenirs  VII. 


XXIX 

For  Enhver,  der  tørste  Gang  i  nogenlunde 
forstandig  Fremstilling  har  lært  Tvekam- 
pen mellem  Carrel  og  Girardin  at  kende, 
er  den  utvivlsomt  kommet  til  at  staa  som 
det  typiske  og  tragiske  Sammenstød  mel- 
lem en  ældre  Tids  mere  ideelle  Opfattelse 
af  Pressen  og  den  nyere  Tids  literære 
Industrialisme.  Hvor  megen  individuel 
Farve  Begivenheden  end  har,  saa  iagtta- 
ger vi  utvivlsomt  i  den  Reklame- Journa- 
listikens Oprindelse  og  Væsen. 

Vi  har  dernæst  faaet  et  Indblik  i  Men- 
neskenaturen, som  den  er  i  dens  Højhed 
og  i  dens  Svaghed  og  Gemenhed.  Vi  har 
skelnet  historiske  Drivfjedre,  liggende  blot- 
tede for  vore  Øjne. 

Vi  har  set,  hvorledes  de  Ædle  bukker 
under  for  de  Hensynsløse  og  Lave. 

Vi  har  øjnet  et  Glimt  af  Forræderiets 
Psykologi.  Den  Mand,  for  hvis  Skyld  Car- 
rel  udsatte  sig,  løber  over  til  den,  mod 
hvem  han  støttede  ham.  —  Den  Mand, 
som  fælder  Carrel  i  Julimonarkiets  Tjene- 
ste, er  den  føi*ste,  som  sviger  Julimonarkiet. 

Vi  har  set,  hvorledes  de  upaalidelige 
Sagn  danner  sig,  der  altfor  ofte  udgør, 
hvad  vi  kalder  Historie: 

Den  Forsonlige  bliver  Kamphanen. 

Den  Livskraftige  bliver  den  Livstrætte, 
som    søger    Døden. 

Drabsmanden  bliver  Riddersmanden, 
som  strækker  sig  til  det  Yderste  for  at 
undgaa  Anvendelse  af  voldelige  Midler: 
Han  bør  ikke  anklages,  men  beklages. 
Han  bliver  en  Genstand  for  xMedfølelse 
og  Sympati,  medens  den  Dræbte  (med 
alle  sine  Fortrin)  bliver  halvt  latterlig  som 
den  reaktionære  Forkæmper  for  at  Aviser 
bør  være  dyre. 

Saa  længe  den  politiske  Tilstand,  den 
Dræbte  bekæmpede,  endnu  holder,  gælder 
han  for  et  uklart  Hoved,  et  Brushoved, 
der    døde    i   rette   Tid.    Hans   Modstander 

har  Fortjeneste  af  at  liave  ladet  ham  for- 
svinde i  rette  Tid  for  ham  selv. 

Saasnart  et  vældigt  historisk  Omslag 
aabenbarer,  at  den  Døde  havde  Ret,  at 
han  var  stor  og  overlegen,  ja  bevirker,  at 
han  pludselig  savnes  som  den  uundvær- 
lige Fører  og  Leder,  slaar  Drabsmanden 
om  og  forvandler  sig  til  den  Afdødes 
største  Beundrer,  der  aldrig  kan  forvinde 
Sorgen  over,  at  have  været  den  uskyldige 
Aarsag  til  hans  Død.  Han  bærer  altid  den 
aabne  Grav  i  sit  Hjerte. 

Og  da  et  helt  Folk  hylder  den  Savnede, 
saa  er  det  Morderen,  der  rørt  taler  ved 
Graven,  Morderen,  der  er  Sorgens  og  Sav- 
nets Tolk,  og  i  sit  udbredte  Blad  staar 
som  den,  der  vinder  Alles  Bifald,  Alles 
Hjerter. 

Situationen  er  Shakespearesk.  Man  min- 
des Richard   III. 

Girardin  havde  nødvendiggjort  Duellen 
ved  at  true  den  Døde  med  at  sætte  hans 
Elskedes  Navn  i  Avisen. 

Han  udspreder  nu,  at  han  ædelt  —  o 
saa  ædelt!  —  diskret  —  o  saa  diskret  — 

Armand  (Inriel.  1 1 

understøtter  den  samme  Kvinde,  sikrer 
hende  en   sorgløs  Existens  af  sine  Midler. 

Han  havde  ved  sin  Udaad  søgt  og  op- 
naaet  en  umaadehg  Reklame  for  sig  og 
sit  Blad,  havde  gjort  sig  Magthaverne  for- 
pligtet, gjort  sig  uundværlig.  Senere  op- 
dages det,  at  det  netop  var  den  Mand, 
han  har  slaaet  ihjel,  som  var  den  uund- 
værlige. 

Men  med  Snildhed  er  han  saa  selv  den 
første  og  ivrigste  til  at  udtale  dette  og 
parerer  derved  Slaget.  Da  Orkanen  bryder 
løs,  gaar  han  aldeles  ikke  tilbunds,  men 
fører  sit  Skib  frelst  i  Havn  og  overlever 
under  uafbrudt  Medgang  sin  Modstander 
i  halvhundrede  Aar. 

Saadan  er  Verdens  Gang,  og  der  er  Et 
og  Andet  at  lære  af  den. 

